**24 марта 2025 по н. ст.**

**11 Марта 2025 года, Понедельник, (А323,B27), Глас 6. Последование великого повечерия в понедельник (Свята́го му́ченика Евпси́хия), Утрени вторника (Преподо́бнаго отца́ на́шего и испове́дника Феофа́на Сигриа́нскаго) и 1-го часа**

**Последование великого повечерия**

**Священник: Благослове́н Бог наш всегда́, ны́не и при́сно и во ве́ки веко́в.**

**Чтец: А**ми́нь.

**Сла́ва Тебе́, Бо́же наш, сла́ва Тебе́.**

**Ц**арю́ Небе́сный, Уте́шителю, Ду́ше и́стины, И́же везде́ сый и вся исполня́яй, Сокро́вище благи́х и жи́зни Пода́телю, прииди́ и всели́ся в ны, и очи́сти ны от вся́кия скве́рны, и спаси́, Бла́же, ду́ши на́ша.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Шестопсалмие:**

**Псалом 4.**

**В**негда́ призва́ти ми, услы́ша мя Бог пра́вды моея́, в ско́рби распространи́л мя еси́, уще́дри мя и услы́ши моли́тву мою. Сы́нове челове́честии, доко́ле тяжкосе́рдии? Вску́ю лю́бите суету́ и и́щете лжи? И уве́дите, я́ко удиви́ Госпо́дь преподо́бнаго Своего́: Госпо́дь услы́шит мя, внегда́ воззва́ти ми к Нему. Гне́вайтеся, и не согреша́йте, я́же глаго́лете в сердца́х ва́ших, на ло́жах ваших умили́теся. Пожрите же́ртву пра́вды и упова́йте на Го́спода. Мно́зи глаго́лют: кто яви́т нам блага́я? Зна́менася на нас свет лица́ Твоего, Го́споди. Дал еси́ весе́лие в се́рдце мое́м: от плода́ пшени́цы, вина́ и еле́я своего умно́жишася. В ми́ре вку́пе усну́ и почи́ю, я́ко Ты, Го́споди, еди́наго на упова́нии всели́л мя еси́.

**Псалом 6.**

**Г**о́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Поми́луй мя, Го́споди, я́ко не́мощен есмь, исцели́ мя, Го́споди, я́ко смято́шася ко́сти моя. И душа́ моя смяте́ся зело́: и Ты, Го́споди, доко́ле? Обрати́ся, Го́споди, изба́ви ду́шу мою: спаси́ мя ради ми́лости Твоея́. Я́ко не́сть в сме́рти помина́яй Тебе: во а́де же кто испове́стся Тебе? Утруди́хся воздыха́нием моим, измы́ю на вся́ку нощь ло́же мое, слеза́ми мои́ми посте́лю мою омочу́. Смяте́ся от я́рости о́ко мое, обетша́х во всех вразе́х моих. Отступи́те от Мене́, вси де́лающии беззако́ние, я́ко услы́ша Госпо́дь глас пла́ча моего́: услы́ша Госпо́дь моле́ние мое, Госпо́дь моли́тву мою прия́т. Да постыдя́тся и смяту́тся вси врази́ мои, да возвратя́тся и устыдя́тся зело́ вско́ре.

**Псалом 12.**

**Д**око́ле, Го́споди, забу́деши мя до конца́? Доко́ле отвраща́еши лице́ Твое от Мене́? Доко́ле положу́ сове́ты в души́ моей, боле́зни в се́рдце моем день и нощь? Доко́ле вознесе́тся враг мой на мя? При́зри, услы́ши мя, Го́споди, Бо́же мой, просвети́ о́чи мои, да не когда́ усну́ в смерть, да не когда́ рече́т враг мой: укрепи́хся на него. Стужа́ющии ми возрадуются, а́ще подви́жуся. Аз же на ми́лость Твою упова́х. Возра́дуется се́рдце мое о спасе́нии Твоем, воспою́ Го́сподеви, благоде́явшему мне, и пою́ и́мени Го́спода Вышняго.

**П**ри́зри, услы́ши мя, Го́споди, Бо́же мой, просвети́ о́чи мои, да не когда́ усну́ в смерть, да не когда́ рече́т враг мой: укрепи́хся на него.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Псалом 24.**

**К** Тебе́, Го́споди, воздвиго́х ду́шу мою, Бо́же мо́й, на Тя упова́х, да не постыжу́ся во век, ниже́ да посмею́т ми ся врази́ мои, и́бо вси терпя́щии Тя не постыдя́тся. Да постыдя́тся беззако́ннующии вотще́. Пути́ Твоя, Го́споди, скажи́ ми, и стезя́м Твоим научи́ мя. Наста́ви мя на и́стину Твою, и научи́ мя, я́ко Ты еси́ Бог Спас мо́й, и Тебе терпе́х весь день. Помяни́ щедро́ты Твоя, Го́споди, и ми́лости Твоя, яко от ве́ка суть. Грех ю́ности моея́, и неве́дения моего не помяни́, по ми́лости Твое́й помяни́ мя Ты, ра́ди бла́гости Твоея́, Го́споди. Благ и прав Госпо́дь, сего́ ради законоположи́т согреша́ющим на пути́. Наста́вит кро́ткия на суд, научи́т кро́ткия путе́м Своим. Вси путие́ Госпо́дни ми́лость и и́стина, взыска́ющим заве́та Его́, и свиде́ния Его. Ра́ди и́мене Твоего́, Го́споди, и очи́сти грех мой, мног бо есть. Кто есть челове́к боя́йся Го́спода? Законоположи́т ему на пути́, его́же изво́ли. Душа́ его во благи́х водвори́тся, и се́мя его насле́дит зе́млю. Держа́ва Госпо́дь боя́щихся Его, и заве́т Его яви́т им. О́чи мои́ вы́ну ко Го́споду, я́ко Той исто́ргнет от се́ти но́зе мои. При́зри на мя и поми́луй мя, я́ко единоро́д и нищ есмь аз. Ско́рби се́рдца моего умно́жишася, от нужд моих изведи́ мя. Виждь смире́ние мое, и труд мой, и оста́ви вся грехи́ моя. Виждь враги́ моя, я́ко умно́жишася, и ненавиде́нием непра́ведным возненави́деша мя. Сохрани́ ду́шу мою, и изба́ви мя, да не постыжу́ся, я́ко упова́х на Тя. Незло́бивии и пра́вии прилепля́хуся мне, я́ко потерпе́х Тя, Го́споди. Изба́ви, Бо́же, Изра́иля от всех скорбе́й его.

**Псалом 30.**

**Н**а Тя, Го́споди, упова́х, да не постыжу́ся во век: пра́вдою Твое́ю изба́ви мя и изми́ мя. Приклони́ ко мне у́хо Твое́, ускори́ изъя́ти мя, бу́ди ми в Бо́га Защи́тителя, и в дом прибе́жища, е́же спасти́ мя. Я́ко держа́ва моя́ и прибе́жище мое́ еси́ Ты, и и́мене Твоего́ ра́ди наста́виши мя, и препита́еши мя. Изведе́ши мя от се́ти сея́, ю́же скры́ша ми, я́ко Ты еси́ Защи́титель мой, Го́споди. В ру́це Твои предложу́ дух мой: изба́вил мя еси́, Го́споди Бо́же и́стины. Возненавидел еси́ храня́щия суеты́ вотще́: аз же на Го́спода упова́х. Возра́дуюся и возвеселю́ся о ми́лости Твоей, я́ко призре́л еси́ на смире́ние мое́, спасл еси́ от нужд ду́шу мою, и не́си мене́ затвори́л в рука́х вра́жиих, поста́вил еси́ на простра́нне но́зе мои. Поми́луй мя, Го́споди, я́ко скорблю́: смяте́ся я́ростию о́ко мое́, душа́ моя и утро́ба моя. Я́ко исчезе́ в боле́зни живо́т мой и ле́та моя в воздыха́ниих, изнемо́же нището́ю кре́пость моя, и ко́сти моя смято́шася. От всех враг моих бых поноше́ние, и сосе́дом моим зело́, и страх зна́емым моим: ви́дящии мя вон бежа́ша от Мене́. Забве́н бых я́ко мертв от се́рдца, бых я́ко сосу́д погубле́н. Я́ко слы́шах гажде́ние мно́гих, живу́щих о́крест, внегда́ собра́тися им вку́пе на мя, прия́ти ду́шу мою совеща́ша. Аз же на Тя, Го́споди, упова́х, рех: Ты еси́ Бог мой. В руку́ Твое́ю жре́бии мои́: изба́ви мя из руки́ враг моих и от гоня́щих мя. Просвети́ лице́ Твое на раба́ Твоего, спаси́ мя ми́лостию Твоею. Го́споди, да не постыжу́ся, я́ко призва́х Тя: да постыдя́тся нечести́вии и сни́дут во ад. Не́мы да будут устны́ льсти́выя, глаго́лющия на пра́веднаго беззако́ние, горды́нею и уничиже́нием. Коль мно́гое мно́жество бла́гости Твоея, Го́споди, ю́же скрыл еси́ боя́щимся Тебе, соде́лал еси́ упова́ющим на Тя пред сы́ны челове́ческими. Скры́еши их в та́йне лица́ Твоего от мяте́жа челове́ческа, покры́еши их в кро́ве от пререка́ния язык. Благослове́н Госпо́дь, я́ко удиви́ ми́лость Свою во гра́де огражде́ния. Аз же Рех во изступле́нии моем: отве́ржен есмь от лица́ о́чию Твоею: сего́ ра́ди услы́шал еси́ глас моли́твы моея́, внегда́ воззва́х к Тебе. Возлюби́те Го́спода, вси преподо́бнии Его, я́ко и́стины взыска́ет Госпо́дь, и воздае́т изли́ше творя́щим горды́ню. Мужа́йтеся, и да крепи́тся се́рдце ваше, вси упова́ющии на Го́спода.

**Псалом 90.**

**Ж**ивы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его наде́ешися: ору́жием обы́дет тя и́стина Его. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое, Вы́шняго положи́л еси́ прибе́жище твое. Не прии́дет к тебе зло, и ра́на не прибли́жится телеси́ твоему́, я́ко А́нгелом Своим запове́сть о тебе́, сохрани́ти тя во всех путе́х твоих. На рука́х во́змут тя, да не когда́ преткне́ши о ка́мень но́гу твою, на а́спида и васили́ска насту́пиши, и попере́ши льва и змия. Я́ко на Мя упова́, и изба́влю и́: покры́ю и́, я́ко позна́ имя Мое. Воззове́т ко Мне, и услы́шу его: с ним есмь в ско́рби, изму́ его, и просла́влю его́, долгото́ю дней испо́лню его, и явлю́ ему спасе́ние Мое.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***И начинаем глаголати стихи со сладкопением, не скоро и великим гласом на оба лика, кийждо лик свой стих.***

***Первый лик поет:***

**С** на́ми Бог, разуме́йте, язы́цы, и покаря́йтеся:

**Я́ко с на́ми Бог.**

***Вторый лик поет тойже Стих:***

**С** на́ми Бог, разуме́йте, язы́цы, и покаря́йтеся:

**Я́ко с на́ми Бог.**

***Таже по чину кийждо лик свой Стих:***

**У**слы́шите до после́дних земли́:

**Я́ко с на́ми Бог.**

**М**огу́щии покоря́йтеся:

**Я́ко с на́ми Бог.**

**А**́ще бо па́ки возмо́жете, и па́ки побежде́ни бу́дете:

**Я́ко с на́ми Бог.**

**И** и́же а́ще сове́т совещава́ете, разори́т Госпо́дь:

**Я́ко с на́ми Бог.**

**И** сло́во, е́же а́ще возглаго́лете, не пребу́дет в вас:

**Я́ко с на́ми Бог.**

**С**тра́ха же ва́шего не убои́мся, ниже́ смути́мся:

**Я́ко с на́ми Бог.**

**Г**о́спода же Бо́га на́шего Того́ освяти́м, и Той бу́дет нам в страх:

**Я́ко с на́ми Бог.**

**И** а́ще на Него́ наде́яся бу́ду, бу́дет мне во освяще́ние:

**Я́ко с на́ми Бог.**

**И** упова́я бу́ду на Него́, и спасу́ся Им:

**Я́ко с на́ми Бог.**

**С**е аз и де́ти, я́же ми даде́ Бог:

**Я́ко с на́ми Бог.**

**Л**ю́дие ходя́щии во тьме, ви́деша свет ве́лий:

**Я́ко с на́ми Бог.**

**Ж**иву́щии во стране́, и се́ни сме́ртней, свет возсия́ет на вы:

**Я́ко с на́ми Бог.**

**Я**́ко Отроча́ роди́ся нам, Сын, и даде́ся нам:

**Я́ко с на́ми Бог.**

**Е**го́же нача́льство бысть на ра́ме Его:

**Я́ко с на́ми Бог.**

**И** ми́ра Его несть преде́ла:

**Я́ко с на́ми Бог.**

**И** нарица́ется и́мя Его́, вели́ка сове́та А́нгел:

**Я́ко с на́ми Бог.**

**Ч**у́ден сове́тник:

**Я́ко с на́ми Бог.**

**Б**ог кре́пок, Власти́тель, Нача́льник ми́ра:

**Я́ко с на́ми Бог.**

**О**те́ц бу́дущаго ве́ка:

**Я́ко с на́ми Бог.**

***Исполнившимся же стихом, я́ко предречеся, поется:***

**С** на́ми Бог, разуме́йте, язы́цы, и покоря́йтеся:

**Я́ко с на́ми Бог.**

***И паки тожде от обою лику:***

**С** на́ми Бог, разуме́йте, язы́цы, и покоря́йтеся:

**Я́ко с на́ми Бог.**

**Сла́ва Отцу́ и Сы́ну и Свято́му Ду́ху.**

**Первый Лик: С** на́ми Бог.

**И ны́не и при́сно и во ве́ки веко́в. Ами́нь.**

***Вторый лик тожде:***

**С** на́ми Бог.

***Таже два лика вкупе:***

**Я́ко с на́ми Бог.**

***И абие настоящия тропари:***

**Первый Лик: Д**ень преше́д, благодарю́ Тя, Го́споди, ве́чер прошу́ с но́щию, без греха́ пода́ждь ми, Спа́се, и спаси́ мя.

**Вторый Лик: Сла́ва Отцу́ и Сы́ну и Свято́му Ду́ху.**

**Д**ень преше́д, славосло́влю Тя, Влады́ко, ве́чер прошу́ с но́щию, безсобла́знство пода́ждь ми, Спа́се, и спаси́ мя.

***Таже оба лика:***

**И ны́не и при́сно и во ве́ки веко́в. Ами́нь.**

**Д**ень преше́д, песносло́влю Тя, Святы́й, ве́чер прошу́ с но́щию, ненаве́тен пода́ждь ми, Спа́се, и спаси́ мя.

**Б**езпло́тное естество́ херуви́мское немо́лчными пе́сньми Тя славосло́вят.

**Ш**естокри́льная живо́тная Серафи́ми непреста́нными гла́сы Тя превозно́сят.

**А**́нгелов же вся во́инства трисвяты́ми пе́сньми Тя восхваля́ют.

**П**ре́жде бо всех еси́ сый Оте́ц, и собезнача́льна и́маши Твоего́ Сы́на,

**И** равноче́стна нося́й Ду́ха жи́зни, Тро́ицы явля́еши неразде́льное.

**П**ресвята́я Де́во, Ма́ти Бо́жия, и и́же Сло́ва самови́дцы и слуги́,

**П**роро́к же и му́ченик вси ли́цы, я́ко безсме́ртну иму́ще жизнь,

**О** всех моли́теся приле́жно, я́ко вси есмы́ в беда́х.

**Д**а пре́лести изба́вльшеся лука́ваго, а́нгельскую вопие́м песнь:

**С**вяты́й, Святы́й, Святы́й, Трисвяты́й Го́споди, поми́луй и спаси́ нас. Ами́нь.

***(Сие глаголют во святей горе Афонстей, и в прочих монастырех по стиху, кийждо лик свой стих.)***

***И абие низким гласом:***

**В**е́рую во еди́наго Бо́га Отца́, Вседержи́теля, Творца́ не́бу и земли́, ви́димым же всем и неви́димым. И во еди́наго Го́спода Иису́са Христа́, Сы́на Бо́жия, Единоро́днаго, И́же от Отца́ рожде́ннаго пре́жде всех век. Све́та от Све́та, Бо́га и́стинна от Бо́га и́стинна, рожде́нна, несотворе́нна, единосу́щна Отцу́, и́мже вся бы́ша. Нас ра́ди челове́к и на́шего ради спасе́ния сше́дшаго с небе́с и воплоти́вшагося от Ду́ха Свя́та и Мари́и Де́вы, и вочелове́чшася. Распя́таго же за ны при Понти́йстем Пила́те, и страда́вша, и погребе́нна. И воскре́сшаго в тре́тий день по Писа́нием. И возше́дшаго на небеса́, и седя́ща одесну́ю Отца́. И па́ки гряду́щаго со сла́вою суди́ти живы́м и ме́ртвым, Его́же Ца́рствию не бу́дет конца́. И в Ду́ха Свята́го, Го́спода, Животворя́щаго, И́же от Отца́ исходя́щаго, И́же со Отце́м и Сы́ном спокланя́ема и ссла́вима, глаго́лавшаго проро́ки. Во еди́ну Святу́ю, Собо́рную и Апо́стольскую Це́рковь. Испове́дую еди́но креще́ние во оставле́ние грехо́в. Ча́ю воскресе́ния ме́ртвых, и жи́зни бу́дущаго ве́ка. Ами́нь.

***И абие священник возглашает пред царскими дверьми, а лик за ним повторяет:***

**Священник: Пресвята́я Влады́чице Богоро́дице, моли́ о нас гре́шных.**

**П**ресвята́я Влады́чице Богоро́дице, моли́ о нас гре́шных. **(Дважды.)**

**Священник: Вся небе́сныя си́лы святы́х А́нгел и Арха́нгел, моли́те о нас гре́шных.**

**В**ся небе́сныя си́лы святы́х А́нгел и Арха́нгел, моли́те о нас гре́шных.

**Священник: Святы́й Иоа́нне Проро́че и Предте́че и Крести́телю Го́спода на́шего Иису́са Христа́, моли́ о нас гре́шных.**

**С**вяты́й Иоа́нне Проро́че и Предте́че и Крести́телю Го́спода на́шего Иису́са Христа́, моли́ о нас гре́шных.

**Священник: Святи́и сла́внии апо́столи, проро́цы и му́ченицы, и вси святи́и, моли́те о нас гре́шных.**

**С**вяти́и сла́внии апо́столи, проро́цы и му́ченицы, и вси святи́и, моли́те о нас гре́шных.

**Священник: Преподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных.**

**П**реподо́бнии и богоно́снии отцы́ на́ши, па́стырие и учи́телие вселе́нныя, моли́те о нас гре́шных.

***(Зде же глаголется и святый храма.)***

**Священник: Непобеди́мая и непостижи́мая, и Боже́ственная си́ло Честна́го и Животворя́щаго Креста́, не оста́ви нас гре́шных.**

**Н**епобеди́мая и непостижи́мая, и Боже́ственная си́ло Честна́го и Животворя́щаго Креста́, не оста́ви нас гре́шных.

**Священник: Бо́же, очи́сти нас гре́шных.**

**Б**о́же, очи́сти нас гре́шных.

**Священник: Бо́же, очи́сти нас гре́шных и поми́луй нас. (Единожды.)**

**Чтец: С**вяты́й Бо́же, Святы́й Кре́пкий, Святы́й Безсме́ртный, поми́луй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Лик поет тропари сия, во глас 2:**

**Лик: П**росвети́ о́чи мои́, Христе́ Бо́же, да не когда́ усну́ в смерть, да не когда́ рече́т враг мой: укрепи́хся на него́.

**Сла́ва Отцу́ и Сы́ну и Свято́му Ду́ху.**

**З**аступник души́ моея́ бу́ди, Бо́же, я́ко посреде́ хожду́ сете́й мно́гих, изба́ви мя от них, и спаси́ мя, Бла́же, я́ко Человеколю́бец.

**И** ны́не и при́сно и во ве́ки веко́в. Ами́нь.

**Я**́ко не и́мамы дерзнове́ния за премно́гия грехи́ на́ша, Ты и́же от Тебе́ Ро́ждшагося моли́, Богоро́дице Де́во, мно́го бо мо́жет моле́ние ма́тернее ко благосе́рдию Влады́ки, не пре́зри гре́шных мольбы́, Всечи́стая, я́ко Ми́лостив есть и спасти́ моги́й, и́же и страда́ти о нас изво́ливый.

**Чтец: Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Моли́твами святы́х оте́ц на́ших, Го́споди Иису́се Христе́ Бо́же наш, поми́луй нас**

**Чтец: А**ми́нь.

**Молитва Великаго Василия:**

**Г**о́споди, Го́споди, избавле́й нас от вся́кия стрелы́ летя́щия во дни, изба́ви нас и от вся́кия ве́щи во тьме преходя́щия. Приими́ же́ртву вече́рнюю, рук на́ших воздея́ние. Сподо́би же нас и нощно́е по́прище без поро́ка прейти́, неискуше́ны от злых. И изба́ви нас от вся́каго смуще́ния и боя́зни, я́же от диа́вола нам прибыва́ющия. Да́руй душа́м на́шим умиле́ние, и помысло́м на́шим попече́ние, е́же на стра́шнем и пра́веднем Твое́м суде́ испыта́ния. Пригвозди́ стра́ху Твоему́ пло́ти на́ша, и умертви́ у́ды на́ша, су́щия на земли́, да и со́нным безмо́лвием просвети́мся, зре́нием суде́б Твои́х. Отыми́ же от нас вся́кое мечта́ние неподо́бное, и по́хоть вре́дну. Возста́ви же нас во вре́мя моли́твы, утвержде́ны в ве́ре, и преспева́ющия в за́поведех Твои́х, благоволе́нием и бла́гостию Единоро́днаго Сы́на Твоего́, с Ни́мже благослове́н еси́, с Пресвяты́м и Благи́м, и Животворя́щим Твои́м Ду́хом, ны́не и при́сно и во ве́ки веко́в. Ами́нь.

**И абие:**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалом 50.**

**П**оми́луй мя, Бо́же, по вели́цей ми́лости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего очи́сти мя. Я́ко беззако́ние мое аз зна́ю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твоих, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя ма́ти моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си ра́дость и весе́лие, возра́дуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего, и Ду́ха Твоего Свята́го не отыми́ от Мене́. Возда́ждь ми ра́дость спасе́ния Твоего, и Духом Влады́чним утверди́ мя. Научу́ беззако́нныя путе́м Твоим, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего, возра́дуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

**Псалом 101.**

**Г**о́споди, услы́ши моли́тву мою, и вопль мой к Тебе́ да прии́дет. Не отврати́ лица́ Твоего от Мене́: во́ньже а́ще день скорблю́, приклони́ ко мне у́хо Твое: во́ньже а́ще день призову́ Тя, ско́ро услы́ши мя. Я́ко исчезо́ша я́ко дым дни́е мои, и ко́сти моя я́ко суши́ло сосхо́шася. Уя́звен бых я́ко трава́, и и́зсше се́рдце мое, я́ко забы́х сне́сти хлеб мой. От гла́са воздыха́ния моего прильпе́ кость моя пло́ти моей. Уподо́бихся нея́сыти пусты́нней, бых я́ко нощны́й вран на ны́рищи. Бдех и бых я́ко пти́ца осо́бящаяся на зде. Весь день поноша́ху ми врази́ мои, и хва́лящии мя мною кленя́хуся. Зане́ пе́пел я́ко хлеб ядя́х, и питие́ мое с пла́чем растворя́х. От лица́ гне́ва Твоего и я́рости Твоея́: я́ко возне́с низве́ргл мя еси́. Дни́е мои я́ко сень уклони́шася, и аз я́ко се́но изсхо́х. Ты же, Го́споди, во век пребыва́еши, и па́мять Твоя в род и род. Ты воскре́с уще́дриши Сио́на, я́ко вре́мя уще́дрити его, я́ко прии́де вре́мя. Я́ко благоволи́ша раби́ Твои ка́мение его, и персть его уще́дрят. И убоя́тся язы́цы и́мене Госпо́дня, и вси ца́рие зе́мстии сла́вы Твоея́. Я́ко сози́ждет Госпо́дь Сио́на, и яви́тся во сла́ве Своей. Призре́ на моли́тву смире́нных, и не уничижи́ моле́ния их. Да напи́шется сие́ в род ин, и лю́дие зи́ждемии восхва́лят Го́спода. Я́ко прини́че с высоты́ святы́я Своея́, Госпо́дь с небесе́ на зе́млю призре́, услы́шати воздыха́ние окова́нных, разреши́ти сы́ны умерщвле́нных, возвести́ти в Сио́не и́мя Госпо́дне, и хвалу́ Его во Иерусали́ме. Внегда́ собра́тися лю́дем вку́пе и царе́м, е́же рабо́тати Го́сподеви. Отвеща́ Ему на пути́ кре́пости Его: умале́ние дней моих возвести́ ми. Не возведи́ мене́ в преполове́ние дней мои́х: в ро́де родо́в ле́та Твоя. В нача́лех Ты, Го́споди, зе́млю основа́л еси́, и дела́ руку́ Твоею суть небеса́. Та поги́бнут, Ты же пребыва́еши, и вся я́ко ри́за обетша́ют, и я́ко оде́жду свие́ши я́, и изменя́тся. Ты же то́йжде еси́, и ле́та Твоя не оскуде́ют. Сы́нове раб Твоих вселя́тся, и се́мя их во век испра́вится.

**Молитва Манассии, царя иудейска:**

**Г**о́споди Вседержи́телю, Бо́же оте́ц на́ших, Авраа́мов, и Исаа́ков, и Иа́ковль, и се́мене их пра́веднаго, сотвори́вый не́бо и зе́млю со все́ю ле́потою их, связа́вый мо́ре сло́вом повеле́ния Твоего́, заключи́вый бе́здну, и запеча́тствовавый ю́ стра́шным и сла́вным и́менем Твои́м, его́же вся боя́тся, и трепе́щут от лица́ си́лы Твоея́, я́ко непостоя́нно великоле́пие сла́вы Твоея́, и нестерпи́м гнев е́же на гре́шники преще́ния Твоего́, безме́рна же и неизсле́дованна ми́лость обеща́ния Твоего́: Ты бо еси́ Госпо́дь Вы́шний, благоутро́бен, долготерпели́в, и многоми́лостив, и ка́яйся о зло́бах челове́ческих. Ты, Го́споди, по мно́жеству бла́гости Твоея́, обеща́л еси́ покая́ние и оставле́ние согреши́вшим Тебе́, и мно́жеством щедро́т Твои́х, определи́л еси́ покая́ние гре́шником во спасе́ние. Ты у́бо, Го́споди Бо́же сил, не положи́л еси́ покая́ние пра́ведным, Авраа́му, и Исаа́ку, и Иа́кову, не согреши́вшим Тебе́: но положи́л еси́ покая́ние на мне гре́шнем, зане́ согреши́х па́че числа́ песка́ морска́го. Умно́жишася беззако́ния моя, Го́споди, умно́жишася беззако́ния моя, и несмь досто́ин воззре́ти, и ви́дети высоту́ небе́сную, от мно́жества непра́вд мои́х, сля́чен есмь мно́гими у́зами желе́зными, во е́же не возвести́ главы́ моея́, и несть ми ослабле́ния: зане́ прогне́вах я́рость Твою́, и лука́вое пред Тобо́ю сотвори́х, не сотвори́вый во́ли Твоея́, и не сохрани́вый повеле́ний Твоих. И ны́не приклоня́ю коле́на се́рдца, тре́буя от Тебе́ бла́гости. Согреши́х, Го́споди, согреши́х, и беззако́ния моя аз вем: но прошу́ моля́ся, осла́би ми Го́споди, осла́би ми, и не погуби́ мене́ со беззако́ньми мои́ми, ниже́ в век враждова́в соблюде́ши зол мои́х, ниже́ осу́диши мя в преиспо́дних земли́. Зане́ Ты еси́, Бо́же, Бог ка́ющихся, и на мне яви́ши всю бла́гость Твою́, я́ко недосто́йна су́ща спасе́ши мя, по мно́зей ми́лости Твое́й, и восхвалю́ Тя вы́ну во днех живота́ моего́. Я́ко Тя пое́т вся си́ла небе́сная, и Твоя́ есть сла́ва во ве́ки веко́в. Ами́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Лик: А**ми́нь.

**Тропари, глас 6:**

**П**оми́луй нас, Го́споди, поми́луй нас: вся́каго бо отве́та недоуме́юще, сию́ Ти моли́тву, я́ко Влады́це, гре́шнии прино́сим, поми́луй нас.

**Сла́ва Отцу́ и Сы́ну и Свято́му Ду́ху.**

**Г**о́споди, поми́луй нас: на Тя бо упова́хом, не прогне́вайся на ны зело́, ниже́ помяни́ беззако́ний на́ших, но при́зри и ны́не я́ко Благоутро́бен, и изба́ви ны от враг на́ших: Ты бо еси́ Бог наш, и мы лю́дие Твои́, вси дела́ руку́ Твое́ю, и имя Твое́ призыва́ем.

**И** ны́не и при́сно и во ве́ки веко́в. Ами́нь.

**М**илосе́рдия две́ри отве́рзи нам, Благослове́нная Богоро́дице, наде́ющиися на Тя да не поги́бнем, но да изба́вимся Тобо́ю от бед: Ты бо еси́ спасе́ние ро́да христиа́нскаго.

**Чтец: Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.

**И**́менем Госпо́дним благослови́, о́тче.

**Священник: Моли́твами святы́х оте́ц на́ших, Го́споди Иису́се Христе́, Бо́же наш, поми́луй нас.**

**Чтец: А**ми́нь.

**В**лады́ко Бо́же, О́тче Вседержи́телю, Го́споди, Сы́не Единоро́дный, Иису́се Христе́, и Святы́й Ду́ше, Еди́но Божество́, Еди́на Си́ла, поми́луй мя, гре́шнаго, и и́миже ве́си судьба́ми, спаси́ мя, недосто́йнаго раба́ Твоего́, я́ко благослове́н еси́ во ве́ки веко́в. Ами́нь.

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалом 69.**

**Б**о́же, в по́мощь мою вонми́, Го́споди, помощи́ ми потщи́ся. Да постыдя́тся и посра́мятся и́щущии ду́шу мою, да возвратя́тся вспять, и постыдя́тся хотя́щии ми зла́я. Да возвратя́тся а́бие стыдя́щеся глаго́лющии ми: бла́гоже, бла́гоже. Да возрадуются и возвеселя́тся о Тебе́ вси и́щущии Тебе́, Бо́же, и да глаго́лют вы́ну: да возвели́чится Госпо́дь, лю́бящии спасе́ние Твое́. Аз же нищ есмь и убо́г, Бо́же, помози́ ми. Помо́щник мой и Изба́витель мой еси́ Ты, Го́споди, не закосни́.

**Псалом 142.**

**Г**о́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей и не вни́ди в суд с рабо́м Твоим, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поуча́хся во всех де́лех Твоих, в творе́ниих руку́ Твоею поуча́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от Мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего ради, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твоею потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

**С**ла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ради сла́вы Твоея́. Го́споди Царю́ Небе́сный, Бо́же О́тче Вседержи́телю, Го́споди Сы́не Единоро́дный Иису́се Христе́ и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас: взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь.

**Н**а вся́ку нощь благословлю́ Тя, и восхвалю́ и́мя Твое́ во ве́ки и в век ве́ка.

**Г**о́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у тебе́ исто́чник живота́, во све́те Твое́м у́зрим свет. Проба́ви ми́лость Твою ве́дущим Тя.

**С**подо́би, Го́споди, в нощь сию, без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

**Г**о́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́ и Сы́ну и Свято́му Ду́ху, ны́не и при́сно и во ве́ки веко́в. Ами́нь.

**Канон:**

**Песнь 1:**

***Канон Пресвятей Богородице, Глас 6:***

**Припев: Пресвята́я Богоро́дице, спаси́ нас.**

**Тропарь: П**реклоне́н мно́жеством искуше́ний и лю́тых дея́ний, вы́ю душе́вную и теле́сную преклоня́ю Тебе́, Чи́стая, и вопию́ Ти приле́жно: Ты мя испра́ви.

**Припев: Пресвята́я Богоро́дице, спаси́ нас.**

**Тропарь: О** Всенепоро́чная Отрокови́це, кре́пкая ве́рных по́мощь и упова́ние христиа́н! Ты мя свободи́ плотски́х сласте́й же и страсте́й, борю́щихся со мно́ю.

**Припев: Пресвята́я Богоро́дице, спаси́ нас.**

**Тропарь: С**ветоводи́тельница су́щим во тьме: Свет мы́сленный ро́ждши, Пречи́стая, просвети́ мою́ ду́шу, и ум освяти́, страсте́й и прегреше́ний тьму реша́щи.

**Припев: Пресвята́я Богоро́дице, спаси́ нас.**

**Тропарь: О**мраче́нныя души́ моея́ наведе́ньми безме́стных помышле́ний тьму разруши́, Богоро́дице Влады́чице, све́том святы́х за́поведей Воплоще́ннаго из Тебе́.

***Канон му́ченика Евпси́хия , Глас 8:***

**Припев: Святы́й му́чениче Евпси́хие, моли́ Бо́га о нас.**

**Тропарь: С**трада́ния благоду́шно, блаже́нне, твоя́, Евпси́хие му́чениче, поя́, молю́ тя:/ ко Го́споду име́я дерзнове́ние,/ ду́шу мою страсте́й мучи́тельства исхити́.

**Припев: Святы́й му́чениче Евпси́хие, моли́ Бо́га о нас.**

**Тропарь: У**м твой, манове́нием е́же к Бо́гу,/ презре́ вся жития́ кра́сная, блаже́нне,/ и весь красе́н яви́ся, над страстьми́ ца́рствовав Евпси́хие.

**Сла́ва Отцу́ и Сы́ну и Свято́му Ду́ху.**

**Б**ысть вои́стинну терпели́в, егда́ му́ками искуша́шеся и боле́зньми,/ вся удивля́я безбо́жныя,/ и страда́лец и́стинен познава́емь.

**И ны́не и при́сно и во ве́ки веко́в. Ами́нь.**

**Богородичен: П**ло́ти подо́бием роди́вся из Тебе́, Влады́ка/ обнови́ на́ше обветша́вшее, Отрокови́це, естество́/ и ме́ртвыя Небе́сны соде́ла.

**Песнь 3:**

***Канон Пресвятей Богородице, Глас 6:***

**Припев: Пресвята́я Богоро́дице, спаси́ нас.**

**Тропарь: Н**а Тя, Чи́стая и Пречи́стая, наде́явся, да не отпаду́ е́же к Тебе́ ча́яния, я́ко Ма́ти Челове́колюбца Бо́га ми́лостива, сете́й мя вра́жиих изба́ви.

**Припев: Пресвята́я Богоро́дице, спаси́ нас.**

**Тропарь: М**ари́е, Ма́ти Бо́жия, Спасе́ния две́ре, Еюже про́йде Еди́н Иже всех Творе́ц, покая́ния ны́не Боже́ственныя две́ри отве́рзи ми, Пречи́стая.

**Припев: Пресвята́я Богоро́дице, спаси́ нас.**

**Тропарь: П**риста́нище бу́ди ми и храни́тельница, Чи́стая, лю́тыми треволне́нии страсте́й обурева́емому всегда́ в мо́ри жития́, Еди́на Присноде́во.

**Припев: Пресвята́я Богоро́дице, спаси́ нас.**

**Тропарь: М**ари́е, Ма́ти Бо́жия, просвети́ ду́шу мою́ помраче́нную лю́те мно́гими грехи́, и стрело́ю лука́ваго уя́звленную, и изнемо́гшую.

***Канон му́ченика Евпси́хия , Глас 8:***

**Припев: Святы́й му́чениче Евпси́хие, моли́ Бо́га о нас.**

**Тропарь: Р**азу́мна су́ща пове́дают безу́мнии тебе́,/ злочести́вому князю́, безу́мно де́моном служа́щему.

**Припев: Святы́й му́чениче Евпси́хие, моли́ Бо́га о нас.**

**Тропарь: Н**а высоту́ муче́ния твоего́ возне́сшу ти ся, А́нгел я́влься,/ тебе́ дерзнове́нна устроя́ет, страстоте́рпче Евпси́хие.

**Сла́ва Отцу́ и Сы́ну и Свято́му Ду́ху.**

**П**оя́, пребы́л еси́ в темни́це, Бо́га и Го́спода испове́дая,/ храни́тель же Сего́ повеле́нием показу́яся.

**И ны́не и при́сно и во ве́ки веко́в. Ами́нь.**

**Богородичен: П**е́ние благода́рственно страда́льческий лик пое́т Тебе́,/ Отрокови́це Чи́стая,/ Твои́ми хода́тайствы победоно́сец быв.

**Г**о́споди, поми́луй. **(Трижды.)**

**Седален му́ченика Евпси́хия, Глас 1:**

***Подо́бен: Гроб Твой:***

**Седален: Б**лагоду́шно до́брый соверши́в по́двиг,/ победи́л еси́ врага́ супоста́та, му́чениче, по́чести и чудеса́ от Бо́га прие́м./ Те́мнее вся ве́рных Це́рковь ублажа́ет тя,/ в настоя́щий день богохва́льно почита́ющи.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

**Богоро́дичен: Н**аста́ви ны на путь покая́ния,/ укло́ньшияся при́сно к безпу́тием зол/ и Преблага́го прогне́вавший Го́спода,/ Неискусобра́чная Благослове́нная Мари́е,/ прибе́жище отча́янных челове́ков, Бо́жие жили́ще.

**Песнь 4:**

***Канон Пресвятей Богородице, Глас 6:***

**Припев: Пресвята́я Богоро́дице, спаси́ нас.**

**Тропарь: К**ре́пость моя́, Пречи́стая, и прибе́жище, и необори́мая стена́, и к Бо́гу моли́твенница су́щи, ве́чнующаго пла́мене и гее́нны свободи́ мя.

**Припев: Пресвята́я Богоро́дице, спаси́ нас.**

**Тропарь: М**ари́е Всечи́стая, страсте́й молву́ моего́ ума́, и искуше́ний бу́рю разори́, Яже безстра́стия Исто́чник ро́ждши, Ма́ти Присноде́во.

**Припев: Пресвята́я Богоро́дице, спаси́ нас.**

**Тропарь: Ч**и́стая и Всенепоро́чная, Яже чистоты́ бы́вши прия́телище вме́стне, Боже́ственнаго вселе́ния, душе́вную мою́ скве́рну и нечистоту́ потреби́.

**Припев: Пресвята́я Богоро́дице, спаси́ нас.**

**Тропарь: Е**ди́ну Пречи́стую, Еди́ну нескве́рную молю́ Тя, Отрокови́це, сла́достными оскверни́вшася страстьми́ и окаля́вша ду́шу Твои́ми моли́твами очи́сти.

***Канон му́ченика Евпси́хия , Глас 8:***

**Припев: Святы́й му́чениче Евпси́хие, моли́ Бо́га о нас.**

**Тропарь: Р**а́дуяся, му́чениче, разда́л еси́ вся име́ния ни́щим,/ муче́ния бога́тство некра́домо/ и ра́дость нестаре́емую противостяжа́в.

**Припев: Святы́й му́чениче Евпси́хие, моли́ Бо́га о нас.**

**Тропарь: С**вяще́нно просвеща́емь, тьму несвяще́нных ты обличи́л еси́,/ ну́дити искуша́ющих тя,/ отвести́ ле́стию злоде́монскою.

**Сла́ва Отцу́ и Сы́ну и Свято́му Ду́ху.**

**И**́же пре́лести прилежа́щии/ тебе́, неле́стными нра́вы украше́нному, дивля́хуся,/ источа́ющу живото́чныя словеса́, досточу́дне.

**И ны́не и при́сно и во ве́ки веко́в. Ами́нь.**

**Богородичен: П**ревы́шши сил Небе́сных Ты су́щи,/ плотски́х страсте́й вы́шший ум мой, Де́во, покажи́.

**Песнь 5:**

***Канон Пресвятей Богородице, Глас 6:***

**Припев: Пресвята́я Богоро́дице, спаси́ нас.**

**Тропарь: О**скверне́н по́мыслом и окаля́н мно́гими паде́ньми, Ма́ти Бо́жия, Тя молю́, Еди́на нескве́рная, уще́дри и спаси́ мя хода́тайством Твои́м.

**Припев: Пресвята́я Богоро́дице, спаси́ нас.**

**Тропарь: Б**оже́ственным сия́нием Твои́м, Блага́я, просвети́ ду́шу мою́, омраче́нную сладостьми́, и к спасе́ния стези́ напра́ви, Еди́на Спа́са Христа́ ро́ждшая.

**Припев: Пресвята́я Богоро́дице, спаси́ нас.**

**Тропарь: Г**рехо́вныя ми плени́цы расто́ргни Твои́м хода́тайством, Де́во, и заступле́нием, и ра́дости Боже́ственныя тишины́ испо́лни ду́шу мою́ окая́нную и тьмы изба́ви.

**Припев: Пресвята́я Богоро́дице, спаси́ нас.**

**Тропарь: Т**я Еди́ну Боже́ственное прибе́жище ны́не стяжа́в, Блага́я, зову́ Ти и ве́рно припа́даю: Ты мне заступле́ние и покро́в спасе́ния бу́ди, Влады́чице ми́ра, и спаси́ мя.

***Канон му́ченика Евпси́хия , Глас 8:***

**Припев: Святы́й му́чениче Евпси́хие, моли́ Бо́га о нас.**

**Тропарь: Т**ерпе́л еси́ плотски́я я́звы терпели́вно,/ обе́шен быв, блаже́нне Евпси́хие,/ прии́скренно Влады́це всея тва́ри.

**Припев: Святы́й му́чениче Евпси́хие, моли́ Бо́га о нас.**

**Тропарь: П**ое́ши Христу́, по ре́бром, му́чениче, стру́жемь и ко́жи одира́емь,/ му́жественным по́мыслом терпели́внейший.

**Сла́ва Отцу́ и Сы́ну и Свято́му Ду́ху.**

**П**ою́щу Бо́гу, явля́ется тебе́ А́нгел,/ к подвиго́м обуча́я тя,/ я́же, о Го́споде возмога́емь, соверши́л еси́.

**И ны́не и при́сно и во ве́ки веко́в. Ами́нь.**

**Богородичен: О** и́же на Тя наде́жды всех, Влады́чице, возложи́вших при́сно моли́ся,/ я́ко да бу́дущаго осужде́ния изба́вимся.

**Песнь 6:**

***Канон Пресвятей Богородице, Глас 6:***

**Припев: Пресвята́я Богоро́дице, спаси́ нас.**

**Тропарь: П**ови́нен сый греха́ми, и лю́те уязви́хся, окая́нный, к Тебе́, Богома́ти ми́лостивей прибега́ю, моля́ся: нападе́ния потреби́ прегреше́ний мои́х.

**Припев: Пресвята́я Богоро́дице, спаси́ нас.**

**Тропарь: Д**ве́ре благода́тная, отве́рзшая ве́рным дверь Небе́сную, покая́ния дверь све́тлую отве́рзи ми, Влады́чице, и врат сме́ртных свободи́.

**Припев: Пресвята́я Богоро́дице, спаси́ нас.**

**Тропарь: С**трастьми́ мя преклоне́на от сопроти́вных прило́г, Ма́ти Бо́жия, утверди́, Яже безстра́стия ро́ждши Исто́чник: к Тебе́ бо прибего́х, окая́нныя моея́ души́ уте́шительнице.

**Припев: Пресвята́я Богоро́дице, спаси́ нас.**

**Тропарь: П**ри́зри, Влады́чице, на мя смире́ннаго, и ненаде́ждно спаси́ мя: Ты бо еси́ упова́ние и покро́в ми, жизнь и свет се́рдцу моему́, Богоро́дице, и утвержде́ние.

***Канон му́ченика Евпси́хия , Глас 8:***

**Припев: Святы́й му́чениче Евпси́хие, моли́ Бо́га о нас.**

**Тропарь: О**бурева́ет у́бо муче́ний тягота́, не мо́жет же погрузи́ти тя, му́чениче:/ Христа́ бо и Бо́га Помо́щника име́л еси́ и Ко́рмчия,/ направля́юща тя ко приста́нищу ти́хому Своего́ Ца́рствия, Евпси́хие.

**Припев: Святы́й му́чениче Евпси́хие, моли́ Бо́га о нас.**

**Тропарь: К**расно́ твое́ воста́ние, му́чениче, душе́вное сопроти́вным показу́я,/ яви́лся еси́ тем стра́шен, удивля́я терпе́нием о́нех зломы́слие,/ и прия́т от Христа́ подвиго́в побе́ды возме́здие.

**Сла́ва Отцу́ и Сы́ну и Свято́му Ду́ху.**

**Б**ез пра́вды пролия́нною кро́вию погрузи́л еси́ весь де́монский полк/ и злочести́вых мно́жество истопе́;/ ве́рных же напои́ся собо́р, Евпси́хие, бога́тно,/ святы́х му́ченик украше́ние.

**И ны́не и при́сно и во ве́ки веко́в. Ами́нь.**

**Богородичен: И**спра́ви спа́дша мя всего́, я́ко страсте́м отве́рзшаго дверь,/ и Твои́м благи́м хода́тайством к пока́яния вхо́дом введи́,/ и спаси́ мя, всех Спа́са ро́ждшая и Го́спода.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Седален Богородицы , глас 6:**

**Б**езпомо́щным кре́пость Ты вои́стинну, Пресвята́я Де́во Ма́ти, отсю́ду, смире́ннии, Тобо́ю возвыша́емся, о Тебе́ высо́це держи́мся: всем Ты еси́ покро́в, и к Бо́гу хода́таица.

**Песнь 7:**

***Канон Пресвятей Богородице, Глас 6:***

**Припев: Пресвята́я Богоро́дице, спаси́ нас.**

**Тропарь: О**чище́ние и́мамы Тя всегда́ к Бо́гу, Пренепоро́чная: те́мже испроси́ изба́вити всех, Пречи́стая, та́мо муче́ний стра́шных, Богоро́дицу вои́стинну испове́дающих Тя.

**Припев: Пресвята́я Богоро́дице, спаси́ нас.**

**Тропарь: Л**е́ностию мя одержи́ма, воздви́гни к де́ланию, Пречи́стая, Боже́ственных дея́ний, укрепля́ющи мя на враги́, при́сно борю́щия мя лю́те, и сопроти́вными помышле́нии прельща́ющия.

**Припев: Пресвята́я Богоро́дице, спаси́ нас.**

**Тропарь: Н**е оста́ви мене́, Де́во, погиба́ти, ни попусти́ снедь бы́ти при́сно жа́ждущему мою́ па́губу зми́ю лю́тому: но пода́ждь ми Твою́ бога́тую ми́лость.

**Припев: Пресвята́я Богоро́дице, спаси́ нас.**

**Тропарь: М**оля́щи не преста́й Челове́колюбца Бо́га на́шего, Всенепоро́чная, я́ко да прии́мем соверше́нное проще́ние, Чи́стая, и улучи́м Небе́сных угото́ванных благ и неотъе́млемую ра́дость.

***Канон му́ченика Евпси́хия , Глас 8:***

**Припев: Святы́й му́чениче Евпси́хие, моли́ Бо́га о нас.**

**Тропарь: С**обо́ром му́чеников причи́слился еси́ и лико́м Боже́ственных Безпло́тных,/ от безслове́сия страсте́й те́ло удержа́в,/ хра́бровал еси́ изря́дно, страда́льче Христо́в треблаже́нне.

**Припев: Святы́й му́чениче Евпси́хие, моли́ Бо́га о нас.**

**Тропарь: О**, до́брыя твоея́ ку́пли!/ Го́рстию бо кро́ве измени́л еси́ Вы́шнее Ца́рство, му́дре, в не́мже и воспева́еши:/ благослове́н еси́, Го́споди Бо́же, во ве́ки.

**Сла́ва Отцу́ и Сы́ну и Свято́му Ду́ху.**

**П**а́даеши, уязви́вся мече́м, му́чениче,/ и без ме́ры хва́лящагося велиа́ра спопира́еши/ и я́звами ссека́еши неисце́льно,/ твоему́ кре́пкому уму́ злообра́зно прирази́вшася.

**И ны́не и при́сно и во ве́ки веко́в. Ами́нь.**

**Богородичен: Г**о́ру Тя проро́к Дании́л Боже́ственным Ду́хом нарече́, Де́во,/ из нея́же ка́мень – Христо́с – без руку́ отсече́ся/ и сокруше́ние соде́ла истука́нных пре́лести.

**Песнь 8:**

***Канон Пресвятей Богородице, Глас 6:***

**Припев: Пресвята́я Богоро́дице, спаси́ нас.**

**Тропарь: Я**коже Рождество́м Твои́м, Всечи́стая, благи́х дел покажи́ плодоно́сно непло́дное се́рдце мое́, Бо́га умоля́ющи.

**Припев: Пресвята́я Богоро́дице, спаси́ нас.**

**Тропарь: М**ольбу́, Де́во, Бо́гу принеси́, ду́ши на́ша спасти́, Богоблагода́тная, и страсте́й прия́тия изба́ви нас, и от бесо́в зла́го искуше́ния.

**Припев: Пресвята́я Богоро́дице, спаси́ нас.**

**Тропарь: К** Твоему́ прибега́ю покро́ву, Всенепоро́чная, и предста́тельницу живота́ моего́ ны́не предлага́ю, изба́ви мя, Отрокови́це, суда́ стра́шнаго и испыта́ния, и огня́ ве́чнаго.

**Припев: Пресвята́я Богоро́дице, спаси́ нас.**

**Тропарь: П**околеба́вшуюся зло́бою борца́ ду́шу мою́ утверди́, Де́во Чи́стая, и о́гненнаго изми́ мя муче́ния, и ко́злищ боле́зненныя ча́сти.

***Канон му́ченика Евпси́хия , Глас 8:***

**Припев: Святы́й му́чениче Евпси́хие, моли́ Бо́га о нас.**

**Тропарь: П**обеди́тель мучи́телей и духо́в был еси́ нечи́стых,/ ве́рных же челове́ков, страда́льче Евпси́хие, сла́ва и похвала́,/ тя восхваля́ющих свяще́нными пе́сньми и превознося́щих Христа́ во вся ве́ки.

**Припев: Святы́й му́чениче Евпси́хие, моли́ Бо́га о нас.**

**Тропарь: К**есари́йстии свяще́ннии воспева́ют тя лю́дие, преблаже́нне:/ в том бо, му́чениче, лежа́, те́ло твое́ источа́ет исцеле́ний струи́,/ стра́сти потопля́ющия и ве́рных сердца́ ороша́ющия боже́ственно.

**Благословим Отца и Сына и Святаго Духа, Господа**

**В**шед му́жески в подвиго́в суди́ще, му́чениче,/ стро́ган был еси́ да́же до члено́в и до самаго́ вну́тренняго строе́ния,/ но яви́лся еси́ весь непрекло́нен, непоколеби́м,/ тем венцы́ прия́л еси́ побе́ды.

**И ны́не и при́сно и во ве́ки веко́в. Ами́нь.**

**Богородичен: М**и́лостивая Де́во, Я́же ми́лостиваго Сло́ва ро́ждши,/ немилосе́рдаго мя ту́не уще́дри,/ отча́яннаго прегреше́ньми безме́рными и не обраща́ющася,/ но в ле́ности житие́ ижди́вша.

**Песнь 9:**

***Канон Пресвятей Богородице, Глас 6:***

**Припев: Пресвята́я Богоро́дице, спаси́ нас.**

**Тропарь: С**трасте́й волне́ние смуща́ет мя и сластьми́ погружа́ет мя, Де́во Пренепоро́чная, Яже ко́рмчию Христа́ ро́ждшая: ру́ку ми по́мощи простри́ и спаси́ мя, Еди́на спасе́ние ве́рою блажа́щих Тя.

**Припев: Пресвята́я Богоро́дице, спаси́ нас.**

**Тропарь: Ч**ерто́же и престо́ле Ца́рствующаго, горо́ Бо́жия и гра́де избра́нный, и раю́ со́лнца о́блаче всесве́тлый, просвети́ ду́шу мою́, о́блак отгоня́ющи грехо́в мои́х мно́гих, Богоблагода́тная.

**Припев: Пресвята́я Богоро́дице, спаси́ нас.**

**Тропарь: Ч**и́стая Де́во Богообра́дованная, две́ре Све́та, две́ри души́ моея́ отве́рзи, греха́ вход заключа́ющи: да мя не прии́мет рука́ льсти́ваго, веду́щи лю́те ко всепа́губней и стра́шней му́це.

**Припев: Пресвята́я Богоро́дице, спаси́ нас.**

**Тропарь: Д**уше́, возни́кни и побди́ в моли́твах и во всебла́гих попече́ниих, уны́ния сон отгоня́ющи, бо́друю засту́пницу иму́щи всегда́, Чи́стую Ма́терь Бо́жию Всеще́друю.

***Канон му́ченика Евпси́хия , Глас 8:***

**Припев: Святы́й му́чениче Евпси́хие, моли́ Бо́га о нас.**

**Тропарь: Н**а дре́во воздви́жен был еси́, страсть вообража́я Безстра́стнаго/ и стра́сти ума́лившаго благочести́вых за милосе́рдие, му́чениче Евпси́хие.

**Припев: Святы́й му́чениче Евпси́хие, моли́ Бо́га о нас.**

**Тропарь: В**и́дено бысть чу́до ве́лие в твое́й кончи́не:/ вме́сто бо кро́ве млеко́ с водо́ю/ главе́ твое́й, отсе́чене бы́вшей, му́чениче, истече́.

**Припев: Святы́й му́чениче Евпси́хие, моли́ Бо́га о нас.**

**Тропарь: Т**вои́ми удесы́, всеблаже́нне, Препросла́вленный еди́н Бог просла́вися/ в прославле́нии всесвяты́я твоея́ па́мяти,/ я́коже проре́кл еси́.

**Сла́ва Отцу́ и Сы́ну и Свято́му Ду́ху.**

**Д**несь весе́лие в твое́й Боже́ственней па́мяти/ Це́рковь познава́ет, Евпси́хие,/ в ню́же пою́щия тя вся спаса́й моли́твами твои́ми.

**И ны́не и при́сно и во ве́ки веко́в. Ами́нь.**

**Богородичен: С**ве́том мя покая́ния озари́, Де́во,/ греха́ но́щию омраче́ннаго/ и уны́ния мгло́ю спокрове́ннаго.

**Песнопения му́ченика Евпси́хия**

 ***Глас 8. Подо́бен: Му́ченицы Госпо́дни:***

**Припев: Святы́й му́чениче Евпси́хие, моли́ Бо́га о нас.**

**Хор: Г**ребеньми́ стру́жемь да́же до вну́тренних твои́х,/ до́блий му́чениче, пребы́л еси́ непрекло́нен,/ име́я о́ко у́мное к Бо́гу,/ укрепля́ющему тя, Евпси́хие,/ и беззако́ннующия посрамля́ющему,/ Его́же моли́ спасти́ся/ ве́рою твою́ чту́щим па́мять днесь.

**Припев: Святы́й му́чениче Евпси́хие, моли́ Бо́га о нас.**

**Хор: Я**́звою меча́ усече́ся/ Боже́ственная глава́ твоя́, до́блий му́чениче,/ и вме́сто кро́ве млеко́ и во́ду источа́еши, чу́дно,/ привле́кл еси́ к позна́нию неразу́мныя,/ сла́ву неизрече́нную прие́м,/ и Боже́ственными хода́тайствы/ всем подая́ ве́лию ми́лость.

**Припев: Святы́й му́чениче Евпси́хие, моли́ Бо́га о нас.**

**Хор: Б**лагоду́шно Евпси́хий страда́ния сконча́ и по́двиги,/ и побежда́я безу́мныя терпе́нием,/ и удивля́я неве́рныя/ боле́зней нестерпи́мых наведе́ньми,/ те́мже по кончи́не ублажа́ется./ Того́ моли́твами, Го́споди,/ всем пода́ждь ве́лию ми́лость.

**Сла́ва Отцу́ и Сы́ну и Свято́му Ду́ху и ны́не и при́сно и во ве́ки веко́в. Ами́нь.**

 ***Глас 8.***

**П**омышле́ния нечи́ста, и устна́ льсти́ва,/ дела́ же моя́ вся оскверне́на,/ и что сотворю́?/ Ка́ко усря́щу Судию́?/ Влады́чице Де́во, моли́ Сы́на Твоего́,/ и Зижди́теля, и Го́спода,/ я́ко да в покая́нии прии́мет дух мой,/ я́ко еди́н Благоутро́бен.

**Достойно есть:**

**Последование утрени во вторник**

**Священник: Благослове́н Бог наш всегда́, ны́не и при́сно и во ве́ки веко́в.**

**Чтец: А**ми́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, помилуй нас; Го́споди, очи́сти грехи́ на́ша; Владыко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насущный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сына и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалмы 19 и 20.**

**У**слы́шит тя Господь в день печа́ли, защи́тит тя и́мя Бо́га Иа́ковля. По́слет ти по́мощь от Свята́го и от Сио́на засту́пит тя. Помяне́т вся́ку же́ртву твою, и всесожже́ние твое ту́чно бу́ди. Даст ти Господь по сердцу твоему и весь сове́т твой испо́лнит. Возрадуемся о спасе́нии твоем и во и́мя Го́спода Бо́га нашего возвели́чимся. Испо́лнит Госпо́дь вся проше́ния твоя. Ны́не позна́х, я́ко спасе́ Госпо́дь христа́ Своего, услы́шит его с небесе́ свята́го Своего, в силах спасе́ние десни́цы его. Си́и на колесни́цах, и си́и на ко́нех, мы же во и́мя Го́спода Бо́га нашего призове́м. Ти́и спя́ти бы́ша и падо́ша, мы же воста́хом и испра́вихомся. Го́споди, спаси́ царя́ и услы́ши ны, во́ньже а́ще день призове́м Тя.

**Г**о́споди, си́лою Твоею возвесели́тся царь и о спасе́нии Твоем возрадуется зело́. Жела́ние сердца его дал еси́ ему, и хоте́ния устну́ его не́си лишил его. Я́ко предвари́л еси́ его благослове́нием благосты́нным, положил еси́ на главе́ его вене́ц от ка́мене че́стна. Живота́ проси́л есть у тебе́, и дал еси́ ему долготу́ дний во век ве́ка. Ве́лия сла́ва его спасе́нием Твои́м, сла́ву и велеле́пие возложи́ши на него. Я́ко да́си ему благослове́ние во век ве́ка, возвесели́ши его ра́достию с лице́м Твои́м. Я́ко царь упова́ет на Го́спода, и ми́лостию Вы́шняго не подви́жится. Да обря́щется рука́ Твоя всем враго́м Твои́м, десни́ца Твоя да обря́щет вся ненави́дящия Тебе́. Я́ко положи́ши их я́ко пещь о́гненную во время лица́ Твоего, Госпо́дь гне́вом Своим смяте́т я́, и снест их огнь. Плод их от земли́ погуби́ши, и се́мя их от сыно́в челове́ческих. Я́ко уклони́ша на Тя зла́я, помы́слиша сове́ты, и́хже не возмо́гут соста́вити. Я́ко положи́ши я хребет, во избы́тцех Твои́х угото́виши лице́ их. Вознеси́ся, Го́споди, си́лою Твоею, воспое́м и пое́м си́лы Твоя.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, помилуй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сына и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**И** тропари сия:

**С**паси́, Го́споди, лю́ди Твоя́, и благослови́ достоя́ние Твое́, побе́ды на сопроти́вныя да́руя, и Твое́ сохраня́я Кресто́м Твои́м жи́тельство.

**Сла́ва Отцу́ и Сы́ну и Свято́му Ду́ху.**

**В**ознесы́йся на Крест во́лею, тезоимени́тому Твоему́ но́вому жительству щедро́ты Твоя́ да́руй, Христе́ Бо́же: возвесели́ нас си́лою Твоею, побе́ды дая́ нам на сопоста́ты, посо́бие иму́щим Твое́ ору́жие мира, непобеди́мую победу.

**И** ны́не и при́сно и во ве́ки веко́в. Ами́нь.

**П**редста́тельство стра́шное и непосты́дное, не пре́зри, Блага́я, молитв на́ших, Всепе́тая Богоро́дице, утверди́ православных жи́тельство, спаси́ ве́рныя лю́ди Твоя́ и пода́ждь им с небесе́ побе́ду, зане́ родила́ еси́ Бо́га, еди́на Благослове́нная.

**Священник: Поми́луй нас, Бо́же, по вели́цей милости Твое́й, мо́лим Ти ся, услы́ши и поми́луй.**

**Лик: Г**о́споди, поми́луй. **(Трижды.)**

**Еще́ мо́лимся о Великом Господине и отце́ на́шем Святе́йшем Патриа́рхе (имя) и о Господи́не на́шем Преосвяще́ннейшем епи́скопе (или: архиепи́скопе, или: митрополите, имя, егоже есть область), и о всей во Христе́ бра́тии нашей.**

**Лик: Г**о́споди, поми́луй. **(Трижды.)**

**Еще́ мо́лимся о Богохрани́мей стране́ на́шей, власте́х и во́инстве ея́, да ти́хое и безмо́лвное житие́ поживе́м во вся́ком благоче́стии и чистоте́.**

**Лик: Г**о́споди, поми́луй. **(Трижды.)**

**Еще́ мо́лимся за всю бра́тию и за вся христиа́ны.**

**Лик: Г**о́споди, поми́луй. **(Трижды.)**

**Священник: Я́ко ми́лостив и Человеколюбец Бог еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**И**́менем Госпо́дним благослови́, о́тче.

**Священник: Сла́ва Святе́й и Единосу́щней и Животворя́щей и Неразде́льней Тро́ице всегда́, ны́не и при́сно и во ве́ки веко́в.**

**Лик: А**ми́нь.

**Шестопсалмие:**

***Чтец глаголет шестопсалмие (псалмы 3, 37, 62, 87, 102,142).***

**С**ла́ва в вы́шних Бо́гу, и на земли́ мир, в челове́цех благоволе́ние. **(Трижды.)**

**Г**о́споди, устне́ мои́ отве́рзеши, и уста́ моя́ возвестя́т хвалу́ Твою. **(Дважды.)**

**Г**о́споди, что ся умно́жиша стужа́ющии ми? Мно́зи востаю́т на мя, мно́зи глаго́лют души́ моей: несть спасе́ния ему в Бо́зе его. Ты же, Го́споди, Заступник мой еси́, сла́ва моя и вознося́й главу́ мою. Гла́сом мои́м ко Го́споду воззва́х, и услы́ша мя от горы́ святы́я Своея́. Аз усну́х, и спах, воста́х, я́ко Госпо́дь засту́пит мя. Не убою́ся от тем людей, о́крест напа́дающих на мя. Воскресни́, Го́споди, спаси́ мя, Бо́же мой, я́ко Ты порази́л еси́ вся вражду́ющия ми всу́е: зу́бы гре́шников сокрушил еси́. Госпо́дне есть спасение, и на лю́дех Твоих благословение Твое.

**А**з усну́х, и спах, воста́х, я́ко Госпо́дь засту́пит мя.

**Г**о́споди, да не я́ростию Твое́ю обличи́ши мене́, ниже́ гне́вом Твои́м нака́жеши мене́. Я́ко стре́лы Твоя́ унзо́ша во мне, и утверди́л еси́ на мне ру́ку Твою. Несть исцеле́ния в пло́ти мое́й от лица́ гне́ва Твоего, несть ми́ра в косте́х моих от лица́ грех моих. Я́ко беззако́ния моя превзыдо́ша главу́ мою, я́ко бремя тя́жкое отяготе́ша на мне. Возсмерде́ша и согни́ша ра́ны моя от лица́ безу́мия моего́. Пострада́х и сляко́хся до конца́, весь день се́туя хожда́х. Я́ко ля́двия моя́ напо́лнишася поруга́ний, и несть исцеле́ния в пло́ти моей. Озло́блен бых и смири́хся до зела́, рыка́х от воздыха́ния се́рдца моего́. Го́споди, пред Тобою все жела́ние мое, и воздыха́ние мое от Тебе не утаи́ся. Се́рдце мое смяте́ся, оста́ви мя си́ла моя, и свет о́чию мое́ю, и той несть со мною. Дру́зи мои и и́скреннии мои пря́мо мне прибли́жишася и ста́ша, и бли́жнии мои отдале́че мене́ ста́ша, и нужда́хуся и́щущии ду́шу мою, и и́щущии зла́я мне глаго́лаху су́етная и льсти́вным весь день поуча́хуся. Аз же я́ко глух не слы́шах и я́ко нем не отверза́яй уст своих. И бых я́ко челове́к не слы́шай и не имы́й во усте́х своих обличе́ния. Я́ко на Тя, Го́споди, упова́х, Ты услы́шиши, Го́споди Бо́же мой. Я́ко рех: да не когда́ порадуют ми ся врази́ мои: и внегда́ подвижа́тися нога́м моим, на мя велере́чеваша. Я́ко аз на ра́ны гото́в, и боле́знь моя́ предо мною есть вы́ну. Я́ко беззако́ние мое аз возвещу́ и попеку́ся о гресе́ моем. Врази́ же мои живу́т и укрепи́шася па́че мене́, и умно́жишася ненави́дящии мя без пра́вды. Воздаю́щии ми зла́я воз благая оболга́ху мя, зане́ гоня́х благосты́ню. Не оста́ви мене́, Го́споди Бо́же мой, не отступи́ от Мене́. Вонми́ в по́мощь мою, Го́споди спасе́ния моего́.

**Н**е оста́ви мене́, Го́споди Бо́же мой, не отступи́ от Мене́. Вонми́ в по́мощь мою, Го́споди спасе́ния моего́.

**Б**о́же, Бо́же мой, к Тебе у́тренюю, возжада́ Тебе душа́ моя, коль мно́жицею Тебе плоть моя, в земли́ пу́сте и непрохо́дне, и безво́дне. Та́ко во святе́м яви́хся Тебе, ви́дети си́лу Твою и сла́ву Твою. Я́ко лу́чши ми́лость Твоя па́че живо́т, устне́ мои похвали́те Тя. Та́ко благословлю́ Тя в животе́ моем, о имени Твое́м воздежу́ ру́це мои. Я́ко от тука и ма́сти да испо́лнится душа́ моя, и устна́ма радости восхва́лят Тя уста́ моя. А́ще помина́х Тя на постели моей, на у́тренних поуча́хся в Тя. Я́ко был еси́ Помо́щник мой, и в кро́ве крилу́ Твоею возра́дуюся. Прильпе́ душа́ моя по Тебе, мене́ же прия́т десни́ца Твоя. Ти́и же всу́е иска́ша ду́шу мою, вни́дут в преиспо́дняя земли́, предадя́тся в ру́ки ору́жия, ча́сти ли́совом бу́дут Царь же возвесели́тся о Бо́зе, похва́лится всяк клены́йся Им, я́ко загради́шася уста́ глаго́лющих непра́ведная.

**Н**а у́тренних поуча́хся в Тя, я́ко был еси́ Помо́щник мой, и в кро́ве крилу́ Твоею возра́дуюся.

**П**рильпе́ душа́ моя по Тебе, мене́ же прия́т десни́ца Твоя.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***И исходит священник от алтаря и глаголет молитвы утренния тайно, пред святыми дверьми.***

**Г**о́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя: приклони́ у́хо Твое к моле́нию моему, я́ко испо́лнися зол душа́ моя, и живо́т мой а́ду прибли́жися. Привмене́н бых с низходя́щими в ров, бых я́ко челове́к без по́мощи, в ме́ртвых свобо́дь, я́ко я́звеннии спя́щии во гро́бе, и́хже не помяну́л еси́ ктому́, и ти́и от руки́ Твоей отринове́ни бы́ша. Положи́ша мя в ро́ве преиспо́днем, в те́мных и се́ни сме́ртней. На мне утверди́ся я́рость Твоя, и вся во́лны Твоя наве́л еси́ на мя. Уда́лил еси́ зна́емых моих от Мене́, положи́ша мя ме́рзость себе́: пре́дан бых и не исхожда́х. О́чи мои изнемого́сте от нищеты́, воззва́х к Тебе, Го́споди, весь день, возде́х к Тебе ру́це мои. Еда́ ме́ртвыми твори́ши чудеса́? Или́ вра́чеве воскреся́т, и испове́дятся Тебе́? Еда́ пове́сть кто во гро́бе ми́лость Твою, и и́стину Твою в поги́бели? Еда́ позна́на бу́дут во тьме чудеса́ Твоя, и пра́вда Твоя в земли́ забве́нней? И аз к Тебе, Го́споди, воззва́х, и у́тро моли́тва моя предвари́т Тя. Вску́ю, Го́споди, отре́еши ду́шу мою, отвраща́еши лице́ Твое от Мене́? Нищ есмь аз, и в труде́х от ю́ности моея́; возне́с же ся, смири́хся, и изнемого́х. На мне преидо́ша гне́ви Твои́, устраше́ния Твоя возмути́ша мя, обыдо́ша мя я́ко вода́, весь день одержа́ша мя вку́пе. Уда́лил еси́ от Мене́ дру́га и и́скренняго, и зна́емых моих от страсте́й.

**Г**о́споди Бо́же спасе́ния моего́, во дни воззва́х, и в нощи́ пред Тобо́ю.

**Д**а вни́дет пред Тя моли́тва моя: приклони́ у́хо Твое к моле́нию моему.

**Б**лагослови́, душе́ моя, Го́спода, и вся вну́тренняя моя и́мя свято́е Его. Благослови́, душе́ моя, Го́спода, и не забыва́й всех воздая́ний Его, очища́ющаго вся беззако́ния твоя, исцеля́ющаго вся неду́ги твоя, избавля́ющаго от истле́ния живо́т твой, венча́ющаго тя ми́лостию и щедро́тами, исполня́ющаго во благи́х жела́ние твое: обнови́тся я́ко о́рля ю́ность твоя. Творя́й ми́лостыни Госпо́дь, и судьбу́ всем оби́димым. Сказа́ пути́ Своя Моисе́ови, сыново́м изра́илевым хоте́ния Своя. Щедр и ми́лостив Госпо́дь, долготерпели́в и многоми́лостив. Не до конца́ прогне́вается, ниже́ в век вражду́ет, не по беззако́нием на́шим сотвори́л есть нам, ниже́ по грехо́м на́шим возда́л есть нам. Я́ко по высоте́ небе́сней от земли́, утвердил есть Госпо́дь милость Свою на боя́щихся Его. Ели́ко отстоя́т восто́цы от за́пад, уда́лил есть от нас беззако́ния на́ша. Я́коже ще́дрит оте́ц сы́ны, уще́дри Госпо́дь боя́щихся Его. Я́ко Той позна́ созда́ние на́ше, помяну́, я́ко персть есмы́. Челове́к, я́ко трава́ дни́е его, я́ко цвет се́льный, та́ко оцвете́т. Я́ко дух про́йде в нем, и не бу́дет, и не позна́ет ктому́ ме́ста своего́. Ми́лость же Госпо́дня от ве́ка и до ве́ка на боя́щихся Его, и пра́вда Его на сыне́х сыно́в, храня́щих заве́т Его, и по́мнящих за́поведи Его твори́ти я́. Госпо́дь на небеси́ угото́ва престо́л Свой, и Ца́рство Его все́ми облада́ет. Благословите Го́спода вси А́нгели Его, си́льнии кре́постию, творя́щии сло́во Его, услы́шати глас слове́с Его. Благослови́те Го́спода вся си́лы Его, слуги́ Его, творя́щии во́лю Его. Благослови́те Го́спода вся дела́ Его. На вся́ком ме́сте влады́чествия Его, благослови́ душе́ моя Го́спода.

**Н**а вся́ком ме́сте влады́чествия Его, благослови́ душе́ моя Го́спода.

**Г**о́споди, услы́ши моли́тву мою, внуши́ моле́ние мое во и́стине Твоей, услы́ши мя в пра́вде Твоей: и не вни́ди в суд с рабо́м Твои́м, я́ко не оправди́тся пред Тобою всяк живы́й. Я́ко погна́ враг ду́шу мою, смири́л есть в зе́млю живо́т мой, посади́л мя есть в те́мных, я́ко ме́ртвыя ве́ка. И уны́ во мне дух мой, во мне смяте́ся се́рдце мое. Помяну́х дни дре́вния, поучи́хся во всех де́лех Твоих, в творе́ниих руку́ Твоею поуча́хся. Возде́х к Тебе ру́це мои, душа́ моя, я́ко земля́ безво́дная Тебе. Ско́ро услы́ши мя, Го́споди, исчезе́ дух мой, не отврати́ лица́ Твоего от Мене́, и уподо́блюся низходя́щим в ров. Слы́шану сотвори́ мне зау́тра ми́лость Твою, я́ко на Тя упова́х. Скажи́ мне, Го́споди, путь, во́ньже пойду́, я́ко к Тебе взях ду́шу мою. Изми́ мя от враг мои́х, Го́споди, к Тебе прибего́х. Научи́ мя твори́ти во́лю Твою, я́ко Ты еси́ Бог мой. Дух Твой Благи́й наста́вит мя на зе́млю пра́ву. И́мене Твоего ра́ди, Го́споди, живи́ши мя, пра́вдою Твое́ю изведе́ши от печа́ли ду́шу мою. И ми́лостию Твоею потреби́ши враги́ моя и погуби́ши вся стужа́ющия души́ моей, я́ко аз раб Твой есмь.

**У**слы́ши мя, Го́споди, в пра́вде Твоей и не вни́ди в суд с рабо́м Твои́м.

**У**слы́ши мя, Го́споди, в пра́вде Твоей и не вни́ди в суд с рабо́м Твои́м.

**Д**ух Твой Благи́й наста́вит мя на зе́млю пра́ву.

**Сла́ва Отцу́ и Сыну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

***По шестопсалмии ектения великая:***

**Ектения великая:**

**Ми́ром Го́споду помо́лимся.**

**Лик: Г**о́споди, поми́луй.

**О свы́шнем ми́ре и спасе́нии душ наших, Го́споду помо́лимся.**

**Лик: Г**о́споди, поми́луй.

**О ми́ре всего ми́ра, благостоя́нии Святы́х Бо́жиих Церкве́й и соедине́нии всех, Го́споду помо́лимся.**

**Лик: Г**о́споди, поми́луй.

**О святе́м хра́ме сем и с ве́рою, благогове́нием и стра́хом Бо́жиим входящих вонь, Го́споду помо́лимся.**

**Лик: Г**о́споди, поми́луй.

**О Великом Господи́не и отце́ на́шем Святе́йшем Патриа́рхе (имя) и о Господи́не нашем Преосвяще́ннейшем епи́скопе (или: архиепи́скопе, или: митрополи́те, имя, егоже есть область), честне́м пресви́терстве, во Христе́ диа́констве, о всем при́чте и лю́дех, Го́споду помо́лимся.**

**Лик: Г**о́споди, поми́луй.

**О Богохрани́мей стране́ нашей, власте́х и во́инстве ея́, Го́споду помо́лимся.**

**Лик: Г**о́споди, поми́луй.

**О граде сем, вся́ком гра́де, стране́ и ве́рою живу́щих в них, Го́споду помо́лимся.**

**Лик: Г**о́споди, поми́луй.

**О благорастворе́нии возду́хов, о изоби́лии плодо́в земны́х и вре́менех ми́рных, Го́споду помо́лимся.**

**Лик: Г**о́споди, поми́луй.

**О пла́вающих, путешествующих, неду́гующих, стра́ждущих, плене́нных и о спасе́нии их, Го́споду помо́лимся.**

**Лик: Г**о́споди, поми́луй.

**О изба́витися нам от вся́кия ско́рби, гне́ва и ну́жды, Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Лик: Т**ебе́, Го́споди.

**Священник: Я́ко подоба́ет Тебе́ вся́кая сла́ва, че́сть и поклоне́ние, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

***И возглашает диакон, аще есть, или священник (по гласу Октоиха):***

***Глас 6:***

**Диакон: Аллилу́иа, аллилу́иа, аллилу́иа.**

**Стих 1: От но́щи у́тренюет дух мой к Тебе́, Бо́же, зане́ свет повеле́ния Твоя́ на земли́.**

**Лик: А**ллилу́иа, аллилу́иа, аллилу́иа.

**Стих 2: Пра́вде научи́теся живу́щии на земли́.**

**Лик: А**ллилу́иа, аллилу́иа, аллилу́иа.

**Стих 3: Зависть прии́мет лю́ди ненака́занныя.**

**Лик: А**ллилу́иа, аллилу́иа, аллилу́иа.

**Стих 4: Приложи́ им зла, Го́споди, приложи́ зла сла́вным земли́.**

**Лик: А**ллилу́иа, аллилу́иа, аллилу́иа.

***Чтец глаголет Троичны Октоиха прилучившагося гласа (зри Приложение).***

**Троичны Октоиха, Глас 6:**

**Чтец: П**редстоя́ще со стра́хом Херуви́ми, ужаса́ющеся с тре́петом Серафи́ми, трисвяту́ю пе́снь прино́сят немо́лчным гла́сом. С ни́миже и мы́ вопие́м гре́шнии:

***По первом тропаре лик поет:***

**Лик: Свят, Свят, Свят еси́ Бо́же наш, моли́твами Предте́чи Твоего́ поми́луй на́с.**

**Сла́ва Отцу́ и Сы́ну и Свято́му Ду́ху.**

**Чтец: Б**езпло́тными усты́, немо́лчными славослове́ньми, шестокри́льнии вопию́т Ти́ трисвяту́ю пе́снь, Бо́же на́ш: и мы́, и́же на земли́, недосто́йными усты́ хвалу́ Ти́ возсыла́ем:

***По втором:***

**Лик: Свят, Свят, Свят еси́, Бо́же наш, моли́твами всех святы́х Твои́х поми́луй на́с.**

**И ны́не и при́сно и во ве́ки веков. Ами́нь.**

**Чтец: Т**ро́ичныя Еди́ницы Божество́, неслия́нным соедине́нием сла́вим, и а́нгельскую пе́снь вопие́м:

***По третьем:***

**С**вят, Свят, Свят еси́, Бо́же, Богородицею помилуй нас.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веков. Ами́нь.**

**Кафисма 10-я.**

**Давиду псалом, сынов Ионадавовых, и первых пленшихся, не надписан у еврей, 70.**

**Н**а Тя, Го́споди, упова́х, да не постыжу́ся в ве́к. Пра́вдою Твое́ю изба́ви мя и изми́ мя, приклони́ ко мне у́хо Твое и спаси́ мя. Бу́ди ми в Бо́га Защи́тителя и в место кре́пко спасти́ мя, я́ко утвержде́ние мое и прибе́жище мое еси́ Ты́. Бо́же мой, изба́ви мя из руки́ гре́шнаго, из руки́ законопресту́пнаго и оби́дящаго, я́ко Ты еси́ терпе́ние мое, Го́споди, Го́споди, упова́ние мое́ от ю́ности моея́. В Тебе́ утверди́хся от утро́бы, от чре́ва ма́тере моея Ты еси́ мой покрови́тель: о Тебе пе́ние мое вы́ну. Я́ко чу́до бых мно́гим, и Ты помо́щник мой крепок. Да испо́лнятся уста́ моя хвале́ния, я́ко да воспою́ сла́ву Твою, весь день великоле́пие Твое́. Не отве́ржи мене́ во вре́мя ста́рости, внегда́ оскудева́ти кре́пости моей, не оста́ви мене́. Я́ко ре́ша врази́ мои мне, и стрегу́щии ду́шу мою совеща́ша вку́пе, глаго́люще: Бог оста́вил есть его, пожени́те и ими́те его, я́ко несть избавля́яй. Бо́же мой, не удали́ся от Мене́, Бо́же мой, в по́мощь мою вонми́. Да постыдя́тся и исче́знут оклевета́ющии ду́шу мою, да облеку́тся в студ и срам и́щущии зла́я мне́. Аз же всегда́ возупова́ю на Тя́ и приложу́ на вся́ку похвалу́ Твою. Уста́ моя возвестя́т пра́вду Твою, весь день спасе́ние Твое, я́ко не позна́х кни́жная. Вни́ду в силе Госпо́дни, Го́споди, помяну́ пра́вду Тебе Еди́наго. Бо́же мой, и́мже научи́л мя еси́ от ю́ности моея́, и до ны́не возвещу́ чудеса́ Твоя. И даже до ста́рости и престаре́ния, Бо́же мой, не оста́ви мене́, до́ндеже возвещу́ мы́шцу Твою ро́ду всему гряду́щему, си́лу Твою и пра́вду Твою, Бо́же, даже до вы́шних, я́же сотвори́л ми еси́ вели́чия. Бо́же, кто́ подо́бен Тебе? Ели́ки яви́л ми еси́ ско́рби мно́ги и злы, и обра́щься оживотвори́л мя еси́, и от бездн земли возве́л мя еси́. Умно́жил еси́ на мне вели́чествие Твое́, и обра́щься уте́шил мя еси́, и от бездн земли па́ки возве́л мя еси́. И́бо а́з испове́мся Тебе в лю́дех, Го́споди, в сосу́дех псало́мских и́стину Твою́, Бо́же, воспою Тебе в гу́слех, Святы́й Изра́илев. Возра́дуетеся устне́ мои, егда́ воспою Тебе, и душа́ моя, ю́же еси́ изба́вил. Еще́ же и язы́к мой весь день поучи́тся пра́вде Твоей, егда́ постыдя́тся и посра́мятся и́щущии зла́я мне́.

**О Соломоне, псалом Давиду, 71.**

**Б**о́же, суд Твой царе́ви даждь, и пра́вду Твою сыну царе́ву: суди́ти лю́дем Твоим в пра́вде, и ни́щим Твоим в суде́. Да восприи́мут го́ры мир лю́дем, и хо́лми пра́вду. Су́дит ни́щим людски́м, и спасе́т сы́ны убо́гих, и смири́т клеветника́. И пребудет с со́лнцем, и пре́жде луны́ ро́да родо́в. Сни́дет я́ко дождь на руно́, и я́ко ка́пля, ка́плющая на зе́млю. Возсия́ет во днех его пра́вда и мно́жество ми́ра, до́ндеже оты́мется луна́. И облада́ет от мо́ря до мо́ря, и от рек до коне́ц вселе́нныя. Пред ним припаду́т ефио́пляне, и врази́ его персть поли́жут. Ца́рие Фарси́йстии и о́строви да́ры принесу́т, ца́рие Ара́встии и Сава́ да́ры приведут: и покло́нятся ему вси ца́рие зе́мстии, вси язы́цы порабо́тают ему. Я́ко изба́ви ни́ща от си́льна, и убо́га, емуже не бе помо́щника. Пощади́т ни́ща и убо́га, и ду́ши убо́гих спасе́т: от ли́хвы и от непра́вды изба́вит ду́ши их, и че́стно и́мя его пред ними. И жив бу́дет, и да́стся ему от зла́та Арави́йска, и помо́лятся о нем вы́ну, весь день благословя́т его. Бу́дет утвержде́ние на земли́ на версе́х гор, превознесе́тся па́че Лива́на плод его: и процвету́т от гра́да я́ко трава́ земна́я. Бу́дет и́мя его благослове́но во ве́ки, пре́жде со́лнца пребыва́ет и́мя его, и благословя́тся в нем вся коле́на земна́я, вси́ язы́цы ублажа́т его. Благослове́н Госпо́дь Бог Изра́илев, творя́й чудеса́ еди́н. И благослове́нно и́мя сла́вы Его во век, и в век ве́ка, и испо́лнится сла́вы Его вся земля́: бу́ди, бу́ди.

**Сла́ва Отцу́ и Сыну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Псалом Асафу, 72.**

**К**оль благ Бог Изра́илев пра́вым се́рдцем. Мои же вма́ле не подвижа́стеся но́зе: вма́ле не пролия́шася стопы́ моя. Я́ко возревнова́х на беззако́нныя, мир гре́шников зря́. Я́ко несть восклоне́ния в сме́рти их, и утвержде́ния в ра́не их, в труде́х челове́ческих не суть, и с челове́ки не прии́мут ран. Сего́ ради удержа́ я́ горды́ня их до конца́: оде́яшася непра́вдою и нече́стием своим. Изы́дет я́ко из ту́ка непра́вда их, преидо́ша в любо́вь се́рдца. Помы́слиша и глаго́лаша в лука́встве, непра́вду в высоту́ глаго́лаша. Положи́ша на небеси́ уста́ своя́, и язы́к их пре́йде по земли́. Сего́ ра́ди обратя́тся лю́дие мои се́мо, и дни́е испо́лнени обря́щутся в них. И ре́ша: ка́ко уве́де Бог? И а́ще есть ра́зум в Вы́шнем? Се сии́ гре́шницы и гобзу́ющии в век, удержа́ша бога́тство. И рех: еда́ всу́е оправди́х сердце мое, и умы́х в неповинных ру́це мои? И бых я́звен весь день, и обличе́ние мое на у́тренних. А́ще глаго́лах, пове́м та́ко: се ро́ду сыно́в Твоих, ему́же обеща́хся, и непщева́х разуме́ти: сие́ труд есть предо мною, до́ндеже вни́ду во святи́ло Бо́жие и разуме́ю в после́дняя их. Оба́че за льще́ния их положи́л еси́ им зла́я, низложи́л еси́ я́, внегда́ разгорде́шася. Ка́ко бы́ша в запусте́ние? Внеза́пу исчезо́ша, погибо́ша за беззако́ние свое. Я́ко со́ние востаю́щаго, Го́споди, во гра́де Твоем образ их уничижи́ши. Я́ко разжже́ся се́рдце мое, и утро́бы моя измени́шася. И аз уничиже́н и не разуме́х, ско́тен бых у тебе. И аз вы́ну с Тобою, удержал еси́ ру́ку десну́ю мою, и сове́том Твоим наста́вил мя еси́, и со сла́вою прия́л мя еси́. Что бо ми есть на небеси́? И от Тебе что восхоте́х на земли́? Исчезе́ се́рдце мое и плоть моя, Бо́же се́рдца моего, и часть моя, Бо́же, во век. Я́ко се удаля́ющии себе от Тебе, поги́бнут; потреби́л еси́ вся́каго любоде́ющаго от Тебе. Мне же прилепля́тися Бо́гови бла́го есть, полага́ти на Го́спода упова́ние мое, возвести́ти ми вся хвалы́ Твоя во врате́х дще́ре Сио́ни.

**Разума Асафу, 73.**

**В**ску́ю, Бо́же, отри́нул еси́ до конца́? Разгне́вася я́рость Твоя на о́вцы па́жити Твоея́? Помяни́ сонм Твой, его́же стяжа́л еси́ испе́рва, изба́вил еси́ жезло́м достоя́ния Твоего, гора́ Сио́н сия́, в не́йже всели́лся еси́. Воздви́гни ру́це Твои на горды́ни их в коне́ц, ели́ка лука́внова враг во святе́м Твоем. И восхвали́шася ненави́дящии Тя посреде́ пра́здника Твоего: положи́ша зна́мения своя, зна́мения, и не позна́ша, я́ко во исхо́де превы́ше, я́ко в дубра́ве дре́вяне секи́рами разсеко́ша две́ри его вку́пе: се́чивом и оско́рдом разруши́ша и́. Возжго́ша огне́м святи́ло Твое, на земли́ оскверни́ша жили́ще и́мене Твоего. Ре́ша в се́рдце своем ю́жики их вку́пе: прииди́те и отста́вим вся пра́здники Бо́жия от земли́. Зна́мения их не ви́дехом: несть ктому́ проро́ка, и нас не позна́ет ктому́. Доко́ле, Бо́же, поно́сит враг? Раздражи́т проти́вный и́мя Твое до конца́? Вску́ю отвраща́еши ру́ку Твою и десни́цу Твою от среды́ не́дра Твоего в коне́ц? Бог же Царь наш пре́жде ве́ка соде́ла спасе́ние посреде́ земли́. Ты утверди́л еси́ си́лою Твоею мо́ре, Ты сте́рл еси́ главы́ змие́в в воде́, Ты сокруши́л еси́ главу́ зми́еву, дал еси́ того бра́шно лю́дем ефио́пским. Ты расто́ргл еси́ исто́чники и пото́ки, Ты изсуши́л еси́ ре́ки Ифа́мския. Твой есть день, и Твоя есть нощь: Ты соверши́л еси́ зарю и со́лнце. Ты сотвори́л еси́ вся преде́лы земли́, жа́тву и ве́сну Ты создал еси́ я́. Помяни́ сия́: враг поноси́ Го́сподеви, и лю́дие безу́мнии раздражи́ша и́мя Твое. Не преда́ждь звере́м ду́шу, испове́дающуюся Тебе, душ убо́гих Твоих не забу́ди до конца́. При́зри на заве́т Твой, я́ко испо́лнишася помраче́ннии земли́ домо́в беззако́ний. Да не возврати́тся смире́нный посра́млен, нищ и убо́г восхвали́та и́мя Твое. Воста́ни, Бо́же, суди́ прю Твою, помяни́ поноше́ние Твое, е́же от безу́мнаго весь день. Не забу́ди гла́са моли́твенник Твоих, горды́ня ненави́дящих Тя взы́де вы́ну.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веков. Ами́нь.**

**В конец, да не растлиши, псалом песни Асафу, 74.**

**И**спове́мыся Тебе́ Бо́же, испове́мыся Тебе́, и призове́м и́мя Твое; пове́м вся чудеса́ Твоя. Егда́ прииму́ вре́мя, Аз правоты́ возсужду́. Раста́яся земля́ и вси живу́щии на ней, Аз утверди́х столпы́ ея́. Рех беззако́ннующим, не беззако́ннуйте: и согреша́ющим, не возноси́те ро́га, не воздвиза́йте на высоту́ ро́га ва́шего, и не глаго́лите на Бо́га непра́вду: я́ко ниже́ от исхо́д, ниже́ от за́пад, ниже́ от пусты́х гор. Я́ко Бог судия́ есть: сего́ смиря́ет, и сего́ возно́сит. Я́ко ча́ша в руце́ Госпо́дни, вина́ нерастворе́на, испо́лнь растворе́ния, и уклони́ от сея́ в сию́: оба́че дро́ждие его не истощи́ся, испию́т вси гре́шнии земли́. Аз же возра́дуюся в век, воспою́ Бо́гу Иа́ковлю: и вся ро́ги гре́шных сломлю́, и вознесе́тся ро́г пра́веднаго.

**В конец, в песнех, псалом Асафу, песнь ко ассирианину, 75.**

**В**е́дом во Иуде́и Бог: во Изра́или ве́лие и́мя Его. И бысть в ми́ре ме́сто Его и жили́ще Его в Сио́не. Та́мо сокруши́ кре́пости луко́в, ору́жие и меч и брань. Просвеща́еши Ты ди́вно от гор ве́чных. Смято́шася вси неразу́мнии се́рдцем: усну́ша сном свои́м, и ничто́же обрето́ша вси му́жие бога́тства в рука́х своих. От запреще́ния Твоего, Бо́же Иа́ковль, воздрема́ша все́дшии на ко́ни. Ты стра́шен еси́, и кто противоста́нет Тебе? Отто́ле гнев Твой. С небесе́ слы́шан сотвори́л еси́ суд, земля́ убоя́ся и умолча́, внегда́ воста́ти на суд Бо́гу, спасти́ вся кро́ткия земли́. Я́ко помышле́ние челове́ческое испове́стся Тебе: и оста́нок помышле́ния пра́зднует Ти. Помоли́теся и воздади́те Го́сподеви Бо́гу на́шему. Вси, и́же о́крест Его, принесу́т да́ры, стра́шному и отъе́млющему ду́хи князе́й, стра́шному па́че царе́й земны́х.

**В конец, о Идифуме, псалом Асафу, 76.**

**Г**ла́сом мои́м ко Го́споду воззва́х, гла́сом моим к Бо́гу, и внят ми. В день ско́рби моея́ Бо́га взыска́х рука́ма мои́ма, но́щию пред Ним, и не прельще́н бых. Отве́ржеся уте́шитися душа́ моя. Помяну́х Бо́га и возвесели́хся, поглумля́хся и малоду́шествоваше дух мой. Предвари́сте стражбы́ о́чи мои: смято́хся и не глаго́лах. Помы́слих дни пе́рвыя, и ле́та ве́чная помяну́х, и поуча́хся: но́щию се́рдцем мои́м глумля́хся, и тужа́ше дух мой: еда́ во ве́ки отри́нет Госпо́дь, и не приложи́т благоволи́ти па́ки? Или́ до конца́ ми́лость Свою отсече́т, сконча́ глаго́л от ро́да в род? Еда́ забу́дет уще́дрити Бог? Или́ удержи́т во гне́ве Свое́м щедро́ты Своя́? И рех, ны́не нача́х: сия изме́на десни́цы Вы́шняго. Помяну́х дела́ Госпо́дня, я́ко помяну́ от нача́ла чудеса́ Твоя́, и поучу́ся во всех де́лех Твоих, и в начина́ниих Твоих поглумлю́ся. Бо́же, во святе́м путь Твой: кто бог ве́лий, я́ко Бог наш? Ты еси́ Бог творя́й чудеса́: сказа́л еси́ в лю́дех си́лу Твою, изба́вил еси́ мы́шцею Твое́ю лю́ди Твоя, сы́ны Иа́ковли и Ио́сифовы. Ви́деша Тя во́ды, Бо́же, ви́деша Тя во́ды, и убоя́шася: смято́шася бе́здны, мно́жество шу́ма во́д, глас да́ша о́блацы, и́бо стре́лы Твоя прехо́дят. Глас гро́ма Твоего́ в колеси́, освети́ша мо́лния Твоя вселе́нную: подви́жеся и тре́петна бысть земля́. В мо́ри путие́ Твои, и стези́ Твоя в вода́х мно́гих, и следы́ Твои не позна́ются. Наста́вил еси́ я́ко о́вцы лю́ди Твоя руко́ю Моисе́овою и Ааро́нею.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

***Таже, седальны умилительные Октоиха прилучившагося гласа (зри Приложение). Аще же прилучится Минеи святый, имеяй кондак, мученичен Октоиха (зри Приложение) чтется зде с припевом: Ди́вен Бог во святы́х Своих, Бог Изра́илев.***

**По 1-м стихосло́вии седа́льны покая́нны, гла́с 6:**

**М**у́дрых дев бо́дрственное да́руй ми, Го́споди, и души́ мое́й свещу́ просвети́ еле́ем щедро́т Твои́х, да а́нгельскую пе́снь вопию́ Ти: аллилу́иа.

**Сти́х: Го́споди, да не я́ростию твое́ю обличи́ши мене́, ниже́ гне́вом твои́м нака́жеши мене́.**

**П**оми́луй нас, Го́споди, поми́луй нас: вся́каго бо отве́та недоуме́юще, сию́ Ти моли́тву я́ко Влады́це гре́шнии прино́сим: поми́луй нас.

**Сти́х: Ди́вен Бо́г во свя́ты́х свои́х, Бо́г Изра́илев.**

**Му́ченичен: С**трада́льческий по́двиг претерпе́вше святи́и, и по́чести побе́ды от Тебе́ прии́мше, упраздни́ша кова́рства беззако́нных, прия́ша венцы́ нетле́ния. Те́ми, Бо́же, да́руй нам ве́лию ми́лость.

**Сла́ва Отцу́ и Сы́ну и Свято́му Ду́ху, и ны́не и присно и во ве́ки веков. Ами́нь.**

**Богоро́дичен: М**илосе́рдия две́ри отве́рзи нам, благослове́нная Богоро́дице, наде́ющиися на Тя да не поги́бнем, но да изба́вимся Тобо́ю от бед: Ты бо еси́ спасе́ние ро́да христиа́нскаго.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веков. Ами́нь.**

**Кафисма 11я.**

**Разума Асафу, 77.**

**В**немли́те, лю́дие мои, зако́ну моему́, приклони́те у́хо ваше во глаго́лы уст моих. Отве́рзу в при́тчах уста́ моя, провеща́ю гана́ния испе́рва. Ели́ка слы́шахом и позна́хом я́, и отцы́ наши пове́даша нам: не утаи́шася от чад их в род ин, возвеща́юще хвалы́ Госпо́дни и си́лы Его, и чудеса́ Его, я́же сотвори́. И воздви́же свиде́ние во Иа́кове, и зако́н положи́ во Изра́или: ели́ка запове́да отце́м на́шим, сказа́ти я́ сыново́м своим, я́ко да позна́ет род ин, сы́нове родя́щиися, и воста́нут и пове́дят я́ сыново́м своим: да положа́т на Бо́га упова́ние свое, и не забу́дут дел Бо́жиих, и за́поведи Его взы́щут. Да не бу́дут я́коже отцы́ их, род стропти́в и преогорчева́яй, род, и́же не испра́ви се́рдца своего́, и не уве́ри с Бо́гом ду́ха своего́. Сы́нове Ефре́мли наляца́юще и стреля́юще лу́ки, возврати́шася в день бра́ни: не сохрани́ша заве́та Бо́жия, и в зако́не Его не восхоте́ша ходи́ти. И забы́ша благодея́ния Его, и чудеса́ Его, я́же показа́ им пред отцы́ их, я́же сотвори́ чудеса́ в земли́ Еги́петстей: на по́ли Танео́се. Разве́рзе мо́ре, и проведе́ их, предста́ви во́ды я́ко мех. И наста́ви я́ о́блаком во дни, и всю нощь просвеще́нием огня́. Разве́рзе ка́мень в пусты́ни, и напои́ я́ я́ко в бе́здне мно́зе, и изведе́ во́ду из ка́мене, и низведе́ я́ко ре́ки во́ды. И приложи́ша еще́ согреша́ти Ему, преогорчи́ша Вы́шняго в безво́дней; и искуси́ша Бо́га в сердца́х своих, воспроси́ти бра́шна душа́м своим. И клевета́ша на Бо́га, и ре́ша: еда́ возмо́жет Бог угото́вати трапе́зу в пусты́ни? Поне́же порази́ ка́мень, и потеко́ша во́ды, и пото́цы наводни́шася: еда́ и хлеб мо́жет да́ти, или́ угото́вати трапе́зу лю́дем Своим? Сего́ ра́ди слы́ша Госпо́дь и презре́: и огнь возгоре́ся во Иа́кове, и гнев взы́де на Изра́иля, я́ко не ве́роваша Бо́гови, ниже́ упова́ша на спасе́ние Его. И запове́да облако́м свы́ше, и две́ри небесе́ отве́рзе, и одожди́ им ма́нну я́сти, и хлеб небе́сный даде́ им. Хлеб а́нгельский яде́ челове́к, бра́шно посла́ им до сы́тости. Воздви́же юг с небесе́, и наведе́ си́лою Свое́ю ли́ва, и одожди́ на ня я́ко прах пло́ти, и я́ко песо́к морски́й пти́цы перна́ты. И нападо́ша посреде́ ста́на их, о́крест жили́щ их. И ядо́ша и насы́тишася зело́, и жела́ние их принесе́ им. Не лиши́шася от жела́ния своего́: еще́ бра́шну су́щу во усте́х их: и гнев Бо́жий взы́де на ня, и уби́ мно́жайшая их, и избра́нным изра́илевым запя́т. Во всех сих согреши́ша еще́, и не ве́роваша чудесе́м Его. И исчезо́ша в суете́ дни́е их, и ле́та их со тща́нием. Егда́ убива́ше я́, тогда́ взыска́ху Его, и обраща́хуся, и у́треневаху к Бо́гу: и помяну́ша, я́ко Бог Помо́щник им есть, и Бог Вы́шний Изба́витель им есть. И возлюби́ша Его усты́ свои́ми, и языком своим солга́ша Ему: се́рдце же их не бе пра́во с Ним, ниже́ уве́ришася в заве́те Его. То́йже есть щедр, и очи́стит грехи́ их, и не растли́т, и умно́жит отврати́ти ярость Свою, и не разжже́т всего́ гне́ва Своего́. И помяну́, я́ко плоть суть, дух ходя́й и не обраща́яйся. Колькра́ты преогорчи́ша Его в пусты́ни, прогне́ваша Его в земли́ безво́дней? И обрати́шася, и искуси́ша Бо́га, и Свята́го Изра́илева раздражи́ша, и не помяну́ша руки́ Его в день, во́ньже изба́ви я́ из руки́ оскорбля́ющаго, я́коже положи́ во Еги́пте зна́мения Своя, и чудеса́ Своя на по́ли Танео́се, и преложи́ в кровь ре́ки их, и исто́чники их, я́ко да не пию́т. Посла́ на ня пе́сия му́хи, и поядо́ша я́: и жа́бы, и растли́ я́. И даде́ рже плоды́ их, и труды́ их пруго́м. Уби́ гра́дом виногра́ды их, и черни́чие их сла́ною, и предаде́ гра́ду скоты́ их, и име́ние их огню́. Посла́ на ня гнев я́рости Своея, я́рость и гнев и скорбь, посла́ние а́ггелы лю́тыми. Путесотвори́ стезю́ гне́ву Своему́, и не пощаде́ от сме́рти душ их: и скоты́ их в сме́рти заключи́, и порази́ вся́кое перворо́дное в земли́ Еги́петстей, нача́ток вся́каго труда́ их в селе́ниих Ха́мовых. И воздви́же я́ко о́вцы лю́ди Своя, и возведя́ я́ я́ко стадо в пусты́ни, и наста́ви я́ на упова́ние, и не убоя́шася, и враги́ их покры́ мо́ре. И введе́ я́ в го́ру святы́ни Своея́, го́ру сию, ю́же стяжа́ десни́ца Его́. И изгна́ от лица́ их язы́ки, и по жре́бию даде́ им [зе́млю] у́жем жребодая́ния, и всели́ в селе́ниих их коле́на Изра́илева. И искуси́ша и преогорчи́ша Бо́га Вы́шняго, и свиде́ний Его не сохрани́ша, и отврати́шася, и отверго́шася, я́коже и отцы́ их, преврати́шася в лук развраще́н, и прогне́ваша Его в хо́лмех своих, и во истука́нных своих раздражи́ша Его. Слы́ша Бог и презре́, и уничижи́ зело́ Изра́иля, и отри́ну ски́нию Сило́мскую, селе́ние, е́же всели́ся в челове́цех. И предаде́ в плен кре́пость их, и добро́ту их в ру́ки враго́в, и затвори́ во ору́жии лю́ди Своя, и достоя́ние Свое презре́. Ю́ноши их пояде́ огнь, и де́вы их не осе́тованы бы́ша; свяще́нницы их мече́м падо́ша, и вдови́цы их не опла́каны бу́дут. И воста́ я́ко спя Госпо́дь, я́ко си́лен и шу́мен от вина́, и порази́ враги́ Своя вспять, поноше́ние ве́чное даде́ им. И отрину селе́ние Ио́сифово, и коле́но Ефре́мово не избра́, и избра коле́но Иу́дово, го́ру Сио́ню, ю́же возлюби, и созда́ я́ко единоро́га святи́лище Свое, на земли́ основа́ и́ в век. И избра́ Дави́да раба́ Своего, и восприя́т его от стад о́вчих. От дои́лиц поя́т его, пасти́ Иа́кова раба́ Своего́, и Изра́иля достоя́ние Свое. И упасе́ я́ в незло́бии се́рдца своего́, и в ра́зумех руку́ своею наста́вил я́ есть.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ныне и при́сно и во ве́ки веко́в. Ами́нь.**

**Псалом Асафу, 78.**

**Б**о́же, приидо́ша язы́цы в достоя́ние Твое, оскверни́ша храм святы́й Твой, положи́ша Иерусали́м я́ко ово́щное храни́лище, положи́ша тру́пия раб Твоих бра́шно пти́цам небе́сным, пло́ти преподо́бных Твоих звере́м земны́м. Пролия́ша кровь их я́ко во́ду о́крест Иерусали́ма, и не бе погреба́яй. Бы́хом поноше́ние соседом на́шим, подражне́ние и поруга́ние су́щим о́крест нас. Доко́ле, Го́споди, прогне́ваешися до конца́, разжже́тся я́ко огнь рве́ние Твое? Проле́й гнев Твой на язы́ки не зна́ющия Тебе, и на ца́рствия, я́же и́мене Твоего не призва́ша, я́ко поядо́ша Иа́кова, и ме́сто его опустоши́ша. Не помяни́ на́ших беззако́ний пе́рвых: ско́ро да предваря́т ны щедро́ты Твоя, Го́споди, я́ко обнища́хом зело́. Помози́ нам, Бо́же, Спаси́телю наш, сла́вы ради и́мене Твоего́, Го́споди, изба́ви ны, и очи́сти грехи́ на́ша и́мене ра́ди Твоего. да не когда́ реку́т язы́цы, где есть Бог их? И да уве́стся во язы́цех пред очи́ма на́шима отмще́ние кро́ве раб Твоих пролиты́я. Да вни́дет пред Тя воздыха́ние окова́нных, по вели́чию мы́шцы Твоея снабди́ сы́ны умерщвле́нных. Возда́ждь сосе́дом на́шим седмери́цею в не́дро их поноше́ние их, и́мже поноси́ша Тя, Го́споди. Мы же лю́дие Твои и о́вцы па́жити Твоея́, испове́мыся Тебе, Бо́же, во век, в род и род возвести́м хвалу́ Твою.

**В конец, о изменшихся, свидение Асафу, псалом 79.**

**П**асы́й Изра́иля, вонми́: наставля́яй я́ко овча́ Ио́сифа, седя́й на Херуви́мех, яви́ся: пред Ефре́мом и Вениами́ном и Манасси́ем воздви́гни си́лу Твою, и прииди́ во е́же спасти́ нас. Бо́же, обрати́ ны, и просвети́ лице́ Твое, и спасе́мся. Го́споди Бо́же сил, доко́ле гне́ваешися на моли́тву раб Твоих? Напита́еши нас хле́бом сле́зным, и напои́ши нас слеза́ми в ме́ру. Положи́л еси́ нас в пререка́ние сосе́дом на́шим, и врази́ наши подражни́ша ны. Го́споди Бо́же сил, обрати́ ны, и просвети́ лице́ Твое, и спасе́мся. Виногра́д из Еги́пта принесл еси́, изгна́л еси́ язы́ки, и насади́л еси́ и́. Путесотвори́л еси́ пред ним, и насади́л еси́ коре́ния его, и испо́лни зе́млю. Покры́ го́ры сень его, и ве́твия его ке́дры Бо́жия; простре́ ро́зги его до мо́ря, и даже до рек о́трасли его. Вску́ю низложи́л еси́ оплот его, и обыма́ют и́ вси мимоходя́щии путе́м? Озоба́ и́ вепрь от дубра́вы, и уедине́нный ди́вий пояде́ и́. Бо́же сил, обрати́ся у́бо, и при́зри с небесе́ и виждь, и посети́ виногра́д сей, и соверши́ и́, его́же насади́ десни́ца Твоя, и на сы́на челове́ческаго, его́же укрепил еси́ Себе. Пожже́н огне́м и раско́пан, от запреще́ния лица́ Твоего поги́бнут. Да бу́дет рука́ Твоя на му́жа десни́цы Твоея́, и на сы́на челове́ческаго, его́же укрепил еси́ Себе́, и не отсту́пим от Тебе; оживи́ши ны, и и́мя Твое призове́м. Го́споди Бо́же сил, обрати́ ны, и просвети́ лице́ Твое, и спасе́мся.

**В конец, о точилех, псалом Асафу, 80.**

**Р**а́дуйтеся Бо́гу Помо́щнику на́шему, воскли́кните Бо́гу Иа́ковлю, приими́те псало́м и дади́те тимпа́н, псалти́рь красе́н с гу́сльми, воструби́те в новоме́сячии трубо́ю, во благознамени́тый день пра́здника ва́шего, я́ко повеле́ние Изра́илеви есть, и судьба́ Бо́гу Иа́ковлю. Свиде́ние во Ио́сифе положи́ е́, внегда́ изы́ти ему от земли́ Еги́петския, язы́ка его́же не ве́дяше услы́ша. Отъя́т от бре́мене хребе́т его, ру́це его в коши́ порабо́тасте. В ско́рби призва́л Мя еси́, и изба́вих тя, услы́шах тя в та́йне бу́рне, искуси́х тя на воде́ пререка́ния. Слы́шите, лю́дие Мои, и засвиде́тельствую вам, Изра́илю, а́ще послу́шаеши Мене́. Не бу́дет тебе бог нов, ниже́ поклони́шися бо́гу чужде́му. Аз бо есмь Госпо́дь Бог твой, изведы́й тя от земли́ Еги́петския, разшири́ уста́ твоя, и испо́лню я́. И не послу́шаша лю́дие Мои гла́са Моего́, и Изра́иль не внят Ми: и отпусти́х я́ по начина́нием серде́ц их, по́йдут в начина́ниих своих. А́ще бы́ша лю́дие Мои послу́шали Мене́, Изра́иль а́ще бы в пути́ Моя ходи́л, ни о чесо́м же у́бо враги́ его смири́л бых, и на оскорбля́ющия их возложи́л бых ру́ку Мою. Врази́ Госпо́дни солга́ша ему, и бу́дет вре́мя их в век. И напита́ их от ту́ка пшени́чна, и от ка́мене ме́да насы́ти их.

**Сла́ва Отцу́ и Сы́ну и Святому Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Святому Ду́ху.**

**Чтец: И ны́не и при́сно и во ве́ки веко́в. Ами́нь.**

**Псалом Асафу, 81.**

**Б**ог ста в со́нме бого́в, посреде́ же бо́ги разсу́дит. Доко́ле су́дите непра́вду, и ли́ца гре́шников прие́млете? Суди́те си́ру и убо́гу, смире́на и ни́ща оправда́йте. Изми́те ни́ща и убо́га, из руки́ гре́шничи изба́вите его. Не позна́ша, ниже́ уразуме́ша, во тьме хо́дят: да подви́жатся вся основа́ния земли́. Аз рех: бо́зи есте́, и сы́нове Вы́шняго вси. Вы же я́ко челове́цы умира́ете, и я́ко еди́н от князе́й па́даете. Воскресни́, Бо́же, суди́ земли́: я́ко Ты насле́диши во всех язы́цех.

**Песнь псалма Асафу, 82.**

**Б**о́же, кто́ уподо́бится Тебе? Не премолчи́, ниже́ укроти́, Бо́же. Я́ко се врази́ Твои возшуме́ша, и ненави́дящии Тя воздвиго́ша главу́. На лю́ди Твоя лука́вноваша во́лею, и совеща́ша на святы́я Твоя. Ре́ша: прииди́те и потреби́м я́ от язы́к, и не помяне́тся и́мя Изра́илево ктому́. Я́ко совеща́ша единомышле́нием вку́пе, на Тя заве́т завеща́ша: селе́ния Идуме́йска, и Исма́илите, Моа́в и Ага́ряне: Гева́л и Аммо́н и Амали́к, иноплеме́нницы с живу́щими в Ти́ре, и́бо и Ассу́р прии́де с ними, бы́ша в заступле́ние сыново́м Ло́товым. Сотвори́ им я́ко Мадиа́му и Сиса́ре, я́ко Иави́му в пото́це Ки́ссове. Потреби́шася во Аендо́ре, бы́ша я́ко гной земны́й. Положи́ кня́зи их, я́ко Ори́ва и Зи́ва, и Зеве́а и Салма́на, вся кня́зи их, и́же ре́ша: да наследи́м себе́ святи́лище Божие. Бо́же мой, положи́ я́ я́ко ко́ло, я́ко трость пред лице́м ве́тра. Я́ко огнь попаля́яй дубра́вы, я́ко пла́мень пожига́яй го́ры, та́ко пожене́ши я́ бу́рею Твоею, и гне́вом Твоим смяте́ши я́. Испо́лни ли́ца их безче́стия, и взы́щут и́мене Твоего, Го́споди. Да постыдя́тся и смяту́тся в век ве́ка, и посра́мятся и поги́бнут. И да позна́ют, я́ко и́мя Тебе Госпо́дь, Ты еди́н Вы́шний по всей земли́.

**В конец, о точилех, сыном Кореовым, псалом 83.**

**К**оль возлю́бленна селе́ния Твоя, Го́споди сил! Жела́ет и скончава́ется душа́ моя во дворы́ Госпо́дни, се́рдце мое и плоть моя возра́довастася о Бо́зе жи́ве. И́бо пти́ца обре́те себе хра́мину, и го́рлица гнездо́ себе, иде́же положи́т птенцы́ своя, олтари́ Твоя, Го́споди сил, Царю́ мой и Бо́же мой. Блаже́ни живу́щии в дому́ Твоем, в ве́ки веко́в восхва́лят Тя. Блаже́н муж, ему́же есть заступле́ние его у тебе; восхожде́ния в се́рдце своем положи́, во юдо́ль плаче́вную, в ме́сто е́же положи́, и́бо благослове́ние даст законополага́яй. По́йдут от си́лы в си́лу: яви́тся Бог бого́в в Сио́не. Го́споди Бо́же сил, услы́ши моли́тву мою, внуши́, Бо́же Иа́ковль. Защи́тниче наш, виждь, Бо́же, и при́зри на лице́ христа́ Твоего. Я́ко лу́чше день еди́н во дво́рех Твоих па́че ты́сящ: изво́лих примета́тися в дому́ Бо́га моего па́че, не́же жи́ти ми в селе́ниих гре́шничих. Я́ко ми́лость и и́стину лю́бит Госпо́дь Бог, благода́ть и сла́ву даст, Госпо́дь не лиши́т благи́х ходя́щих незло́бием. Го́споди Бо́же сил, блаже́н челове́к упова́яй на Тя.

**В конец, сыном Кореовым, псалом 84.**

**Б**лаговоли́л еси́, Го́споди, зе́млю Твою, возврати́л еси́ плен Иа́ковль: оста́вил еси́ беззако́ния люде́й Твоих, покры́л еси́ вся грехи́ их. Укроти́л еси́ весь гнев Твой, возврати́лся еси́ от гне́ва я́рости Твоея́. Возврати́ нас, Бо́же спасе́ний наших, и отврати́ я́рость Твою от нас. Еда́ во ве́ки прогне́ваешися на ны? Или́ простре́ши гнев Твой от ро́да в род? Бо́же, Ты обра́щься оживи́ши ны, и лю́дие Твои возвеселя́тся о Тебе. Яви́ нам, Го́споди, ми́лость Твою, и спасе́ние Твое даждь нам. Услы́шу, что́ рече́т о мне Госпо́дь Бог: я́ко рече́т мир на лю́ди Своя, и на преподо́бныя Своя, и на обраща́ющия сердца́ к Нему́. Оба́че близ боя́щихся Его спасе́ние Его, всели́ти сла́ву в зе́млю на́шу. Ми́лость и и́стина срето́стеся, пра́вда и мир облобыза́стася. И́стина от земли́ возсия́, и пра́вда с небесе́ прини́че, и́бо Господь даст бла́гость, и земля́ на́ша даст плод свой. Пра́вда пред Ним преды́дет и положи́т в путь стопы́ своя́.

**Сла́ва Отцу́ и Сы́ну и Свято́му Ду́ху, и ны́не и присно и во ве́ки веков. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**По 2-м же стихосло́вии глаго́лем настоя́щий седа́лен, гла́с 8.**

***Подо́бен: Непоколеби́мое утвержде́ние:***

**В**оздержа́нием просвети́вше ду́ши на́шя, Кресту́ поклони́мся спаси́тельному, на не́мже Христо́с пригвозди́ся, и возопии́м ему́: ра́дуйся, постя́щихся сла́досте, и изве́стная по́моще. Ра́дуйся губи́телю страсте́й, бесо́м сопротивобо́рче. Ра́дуйся Дре́во блаже́нное.

**Сла́ва Отцу́ и Сы́ну и Свято́му Ду́ху.**

**тойже:**

***Подо́бен: Непоколеби́мое утвержде́ние:***

**В**оздержа́нием просвети́вше ду́ши на́шя, Кресту́ поклони́мся спаси́тельному, на не́мже Христо́с пригвозди́ся, и возопии́м ему́: ра́дуйся, постя́щихся сла́досте, и изве́стная по́моще. Ра́дуйся губи́телю страсте́й, бесо́м сопротивобо́рче. Ра́дуйся Дре́во блаже́нное.

**И ны́не и при́сно и во ве́ки веко́в. Ами́нь.**

**Н**епоколеби́мое утвержде́ние ве́ры, и честно́е дарова́ние ду́ш на́ших, Богоро́дицу в пе́снех велича́ем ве́рнии: ра́дуйся, ка́мень жи́зни во чре́ве Твое́м вмести́вшая. Ра́дуйся конце́в упова́ние, оскорбля́емых засту́пница. Ра́дуйся, Неве́сто Неневе́стная.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Кафисма 12-я.**

**Молитва Давиду, 85.**

**П**риклони́, Го́споди, у́хо Твое, и услы́ши мя, я́ко нищ и убо́г есмь аз. Сохрани́ ду́шу мою, я́ко преподо́бен есмь: спаси́ раба́ Твоего́, Бо́же мой, упова́ющаго на Тя. Поми́луй мя, Го́споди, я́ко к Тебе воззову́ весь день. Возвесели́ ду́шу раба́ Твоего́, я́ко к Тебе взях ду́шу мою. Я́ко Ты, Го́споди, благ и кро́ток, и многоми́лостив всем призыва́ющим Тя. Внуши́, Го́споди, моли́тву мою, и вонми́ гла́су моле́ния моего́. В день ско́рби моея́ воззва́х к Тебе́, я́ко услы́шал мя еси́. Несть подо́бен Тебе́ в бозе́х, Го́споди, и несть по дело́м Твои́м. Вси язы́цы, ели́ки сотвори́л еси́, прии́дут, и покло́нятся пред Тобою, Го́споди, и просла́вят и́мя Твое́, я́ко ве́лий еси́ Ты, и творя́й чудеса́, Ты еси́ Бог еди́н. Наста́ви мя, Го́споди, на путь Твой, и пойду́ во и́стине Твоей; да возвесели́тся се́рдце мое боя́тися и́мене Твоего. Испове́мся Тебе́, Го́споди Бо́же мой, всем се́рдцем моим, и просла́влю и́мя Твое в век: я́ко ми́лость Твоя ве́лия на мне, и изба́вил еси́ ду́шу мою от а́да преиспо́днейшаго. Бо́же, законопресту́пницы воста́ша на мя, и сонм держа́вных взыска́ша ду́шу мою, и не предложи́ша Тебе пред собо́ю. И Ты, Го́споди Бо́же мой, ще́дрый и ми́лостивый, долготерпели́вый и многоми́лостивый и и́стинный, при́зри на мя и поми́луй мя, даждь держа́ву Твою о́троку Твоему́, и спаси́ сы́на рабы́ Твоея́. Сотвори́ со мною зна́мение во бла́го, и да ви́дят ненави́дящии мя, и постыдя́тся, я́ко Ты, Го́споди, помо́гл ми и уте́шил мя еси́.

**Сыном Кореовым, псалом песни, 86.**

**О**снова́ния его на гора́х святы́х; лю́бит Госпо́дь врата́ Сио́ня па́че всех селе́ний Иа́ковлих. Пресла́вная глаго́лашася о тебе́, граде Бо́жий. Помяну́ Раа́в и Вавило́на ве́дущим мя, и се иноплеме́нницы, и Тир, и лю́дие ефио́пстии, си́и бы́ша та́мо. Ма́ти Сио́н рече́т: челове́к, и челове́к роди́ся в нем, и Той основа́ и́ Вы́шний. Госпо́дь пове́сть в писа́нии люде́й, и князе́й сих бы́вших в нем. Я́ко веселя́щихся всех жили́ще в тебе́.

**Песнь псалма сыном Кореовым, в конец, о Маелефе еже отвещати, разума Еману Израильтянину, 87.**

**Г**о́споди Бо́же спасе́ния моего́, во дни воззва́х, и в нощи́ пред Тобо́ю. Да вни́дет пред Тя моли́тва моя: приклони́ у́хо Твое к моле́нию моему, я́ко испо́лнися зол душа́ моя, и живо́т мой а́ду прибли́жися. Привмене́н бых с низходя́щими в ров, бых я́ко челове́к без по́мощи, в ме́ртвых свобо́дь, я́ко я́звеннии спя́щии во гро́бе, и́хже не помяну́л еси́ ктому́, и ти́и от руки́ Твоея́ отринове́ни бы́ша. Положи́ша мя в ро́ве преиспо́днем, в те́мных и се́ни сме́ртней. На мне утверди́ся я́рость Твоя, и вся во́лны Твоя наве́л еси́ на мя. Уда́лил еси́ зна́емых моих от Мене́, положи́ша мя ме́рзость себе́: пре́дан бых и не исхожда́х. О́чи мои изнемого́сте от нищеты́, воззва́х к Тебе, Го́споди, весь день, возде́х к Тебе ру́це мои. Еда́ ме́ртвыми твори́ши чудеса́? Или́ вра́чеве воскреся́т, и испове́дятся Тебе́? Еда́ пове́сть кто во гро́бе ми́лость Твою, и и́стину Твою в поги́бели? Еда́ позна́на бу́дут во тьме чудеса́ Твоя, и пра́вда Твоя в земли́ забве́нней? И аз к Тебе, Го́споди, воззва́х, и у́тро моли́тва моя предвари́т Тя. Вску́ю, Го́споди, отре́еши ду́шу мою, отвраща́еши лице́ Твое от Мене́? Нищ есмь аз, и в труде́х от ю́ности моея́; возне́с же ся, смири́хся, и изнемого́х. На мне преидо́ша гне́ви Твои, устраше́ния Твоя возмути́ша мя, обыдо́ша мя я́ко вода́, весь день одержа́ша мя вку́пе. Уда́лил еси́ от Мене́ дру́га и и́скренняго, и зна́емых моих от страсте́й.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ныне и при́сно и во ве́ки веко́в. Ами́нь.**

**Разума Ефама Израильтянина, псалом 88.**

**М**и́лости Твоя, Го́споди, во век воспою́, в род и род возвещу́ и́стину Твою усты́ мои́ми. Зане́ рекл еси́: в век ми́лость сози́ждется, на небесе́х угото́вится и́стина Твоя. Завеща́х заве́т избра́нным Моим, кля́хся Дави́ду рабу́ Моему́: до ве́ка угото́ваю се́мя твое, и сози́жду в род и род престо́л твой. Испове́дят небеса́ чудеса́ Твоя, Го́споди, и́бо и́стину Твою в це́ркви святы́х. Я́ко кто во о́блацех уравни́тся Го́сподеви? Уподо́бится Го́сподеви в сыне́х Бо́жиих? Бог прославля́емь в сове́те святы́х, ве́лий и стра́шен есть над все́ми окре́стными Его. Го́споди Бо́же сил, кто́ подо́бен Тебе? Си́лен еси́, Го́споди, и и́стина Твоя о́крест Тебе́. Ты влады́чествуеши держа́вою морско́ю: возмуще́ние же волн его Ты укроча́еши. Ты смири́л еси́ я́ко я́звена го́рдаго, мы́шцею си́лы Твоея́ расточи́л еси́ враги́ Твоя. Твоя суть небеса́, и Твоя есть земля́, вселе́нную и исполне́ние ея́ Ты основа́л еси́. Се́вер и мо́ре Ты созда́л еси́, Фаво́р и Ермо́н о и́мени Твоем возра́дуетася. Твоя мы́шца с силою: да укрепи́тся рука́ Твоя, и вознесе́тся десни́ца Твоя. Пра́вда и судьба́ угото́вание престо́ла Твоего́: ми́лость и и́стина преды́дет пред лице́м Твоим. Блаже́ни лю́дие ве́дущии воскликнове́ние: Го́споди, во све́те лица́ Твоего по́йдут, и о и́мени Твоем возра́дуются весь день, и пра́вдою Твоею вознесу́тся. Я́ко похвала́ си́лы их Ты еси́, и во благоволе́нии Твоем вознесе́тся рог наш. Я́ко Госпо́дне есть заступле́ние, и Свята́го Изра́илева Царя́ на́шего. Тогда́ глаго́лал еси́ в виде́нии сыново́м Твоим, и рекл еси́: положи́х по́мощь на си́льнаго, вознесо́х избра́ннаго от люде́й Моих, обрето́х Дави́да раба́ Моего, еле́ем святы́м Моим пома́зах его. И́бо рука́ Моя засту́пит его, и мы́шца Моя укрепи́т его, ничто́же успе́ет враг на него́, и сын беззако́ния не приложи́т озло́бити его: и ссеку́ от лица́ его враги́ его, и ненави́дящия его побежду́. И и́стина Моя и ми́лость Моя с ним, и о и́мени Моем вознесе́тся рог его, и положу́ на мо́ри ру́ку его, и на река́х десни́цу его. Той призове́т Мя: Оте́ц мой еси́ Ты, Бог мой и Засту́пник спасе́ния моего. И Аз пе́рвенца положу́ его, высока́ па́че царе́й земны́х: в век сохраню́ ему ми́лость Мою, и заве́т Мой ве́рен ему́, и положу́ в век ве́ка се́мя его, и престо́л его я́ко дни́е не́ба. А́ще оста́вят сы́нове его зако́н Мой, и в судьба́х Моих не по́йдут, а́ще оправда́ния Моя оскверня́т, и за́поведей Моих не сохраня́т, посещу́ жезло́м беззако́ния их, и ра́нами непра́вды их, ми́лость же Мою не разорю́ от них, ни преврежду́ во и́стине Моей, ниже́ оскверню́ заве́та Моего, и исходя́щих от уст Моих не отве́ргуся. Еди́ною кля́хся о святе́м Мое́м, а́ще Дави́ду солжу́? Се́мя его во век пребу́дет, и престо́л его, я́ко со́лнце предо Мною, и я́ко луна́ соверше́на в век, и свиде́тель на небеси́ ве́рен. Ты же отри́нул еси́ и уничижи́л, негодова́л еси́ пома́заннаго Твоего, разори́л еси́ заве́т раба́ Твоего, оскверни́л еси́ на земли́ святы́ню его: разори́л еси́ вся опло́ты его, положи́л еси́ тве́рдая его страх. Расхища́ху его вси мимоходя́щии путе́м, бысть поноше́ние сосе́дом своим. Возвысил еси́ десни́цу стужа́ющих ему, возвесели́л еси́ вся враги́ его: отврати́л еси́ по́мощь меча́ его, и не заступи́л еси́ его во бра́ни. Разори́л еси́ от очище́ния его, престо́л его на зе́млю пове́ргл еси́, ума́лил еси́ дни вре́мене его, облия́л еси́ его студо́м. Доко́ле, Го́споди, отвраща́ешися в коне́ц? Разжже́тся я́ко огнь гнев Твой? Помяни́, кий мой соста́в, еда́ бо всу́е создал еси́ вся сы́ны челове́ческия? Кто́ есть челове́к, и́же поживе́т и не у́зрит сме́рти, изба́вит ду́шу свою из руки́ а́довы? Где суть ми́лости Твоя дре́вния, Го́споди, и́миже кля́лся еси́ Дави́ду во и́стине Твоей? Помяни́, Го́споди, поноше́ние раб Твои́х, е́же удержа́х в не́дре моем мно́гих язы́к, и́мже поноси́ша врази́ Твои, Го́споди, и́мже поноси́ша измене́нию христа́ Твоего. Благослове́н Госпо́дь во век, бу́ди, бу́ди.

**Сла́ва Отцу́ и Сы́ну и Свято́му Ду́ху.**

**Лик: И ны́не и присно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Молитва Моисеа человека Божия, 89.**

**Г**о́споди, прибе́жище был еси́ нам в род и род. Пре́жде даже гора́м не бы́ти и созда́тися земли́ и вселе́нней, и от ве́ка и до ве́ка Ты еси́. Не отврати́ челове́ка во смире́ние, и рекл еси́: обрати́теся, сы́нове челове́честии. Я́ко ты́сяща лет пред очи́ма Твои́ма, Го́споди, я́ко день вчера́шний, и́же ми́мо и́де, и стра́жа нощна́я. Уничиже́ния их ле́та бу́дут. У́тро я́ко трава́ ми́мо и́дет, у́тро процвете́т и пре́йдет: на ве́чер отпаде́т, ожесте́ет и и́зсхнет. Я́ко исчезо́хом гне́вом Твоим, и я́ростию Твое́ю смути́хомся. Положи́л еси́ беззако́ния на́ша пред Тобо́ю: век наш в просвеще́ние лица́ Твоего. Я́ко вси дни́е наши оскуде́ша, и гне́вом Твоим исчезо́хом, ле́та на́ша я́ко паучи́на поуча́хуся. Дни́е лет наших, в ни́хже се́дмьдесят лет, а́ще же в силах, о́смьдесят лет, и мно́жае их труд и боле́знь: я́ко прии́де кро́тость на ны, и нака́жемся. Кто весть держа́ву гне́ва Твоего́, и от стра́ха Твоего я́рость Твою исчести́? Десни́цу Твою та́ко скажи́ ми, и окова́нныя се́рдцем в му́дрости. Обрати́ся, Го́споди, доко́ле? И умоле́н бу́ди на рабы́ Твоя. Испо́лнихомся зау́тра ми́лости Твоея, Го́споди, и возра́довахомся, и возвесели́хомся, во вся дни наша возвесели́хомся, за дни, в ня́же смири́л ны еси́, ле́та, в ня́же ви́дехом зла́я. И при́зри на рабы́ Твоя, и на дела́ Твоя, и наста́ви сы́ны их. И бу́ди све́тлость Го́спода Бо́га на́шего на на́с, и дела́ рук на́ших испра́ви на нас, и де́ло рук на́ших испра́ви.

**Хвала песни Давидовы, не надписан у еврей, 90.**

**Ж**ивы́й в по́мощи Вы́шняго, в кро́ве Бо́га Небе́снаго водвори́тся. Рече́т Го́сподеви: Засту́пник мой еси́ и Прибе́жище мое, Бог мой, и упова́ю на Него́. Я́ко Той изба́вит тя от се́ти ло́вчи, и от словесе́ мяте́жна, плещма́ Свои́ма осени́т тя, и под криле́ Его наде́ешися: ору́жием обы́дет тя и́стина Его. Не убои́шися от стра́ха нощна́го, от стрелы́ летя́щия во дни, от ве́щи во тьме преходя́щия, от сря́ща и бе́са полу́деннаго. Паде́т от страны́ твоея́ ты́сяща, и тьма одесну́ю тебе́, к тебе́ же не прибли́жится, оба́че очи́ма твои́ма смо́триши, и воздая́ние гре́шников у́зриши. Я́ко Ты, Го́споди, упова́ние мое, Вы́шняго положи́л еси́ прибе́жище твое. Не прии́дет к тебе зло, и ра́на не прибли́жится телеси́ твоему́, я́ко А́нгелом Своим запове́сть о тебе́, сохрани́ти тя во всех путе́х твоих. На рука́х во́змут тя, да не когда́ преткне́ши о ка́мень но́гу твою, на а́спида и васили́ска насту́пиши, и попере́ши льва и зми́я. Я́ко на Мя упова́, и изба́влю и́: покры́ю и́, я́ко позна́ и́мя Мое. Воззове́т ко Мне, и услы́шу его: с ним есмь в ско́рби, изму́ его, и просла́влю его́, долгото́ю дней испо́лню его, и явлю́ ему спасе́ние Мое.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**По 3-м стихосло́вии седа́лен господи́на Фео́дора, гла́с 8.**

***Подо́бен: Я́ко нача́тки:***

**Я**́коже жи́знь тва́ри, Тво́й Кре́ст предлежа́щий вселе́нная целу́ет, Го́споди, и покланя́ющися зове́т Ти́: того́ де́йством в ми́ре глубо́це пою́щия, и воспева́ющия Тя́ воздержа́нием соблюди́, Многоми́лостиве.

**Сла́ва Отцу́ и Сы́ну и Свято́му Ду́ху.**

**Я**́коже жи́знь тва́ри, Тво́й Кре́ст предлежа́щий вселе́нная целу́ет, Го́споди, и покланя́ющися зове́т Ти́: того́ де́йством в ми́ре глубо́це пою́щия, и воспева́ющия Тя́ воздержа́нием соблюди́, Многоми́лостиве.

**И ны́не и присно и во ве́ки веко́в. Аминь.**

**Богородичен, гла́с 8:**

**Р**а́дуйся, а́нгелом ра́дость ми́ра прии́мшая. Ра́дуйся, ро́ждшая Творца́ Твоего́ и Го́спода. Ра́дуйся, сподо́бльшая бы́ти Ма́ти Бо́жия.

**Лик: Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веко́в. Ами́нь.**

**Псалом 50.**

**П**оми́луй мя, Бо́же, по вели́цей милости Твоей, и по мно́жеству щедро́т Твоих очи́сти беззако́ние мое. Наипа́че омы́й мя от беззако́ния моего́, и от греха́ моего́ очи́сти мя. Я́ко беззако́ние мое аз знаю, и грех мой предо мно́ю есть вы́ну. Тебе еди́ному согреши́х и лука́вое пред Тобою сотвори́х, я́ко да оправди́шися во словесе́х Твои́х, и победи́ши, внегда́ суди́ти Ти. Се бо в беззако́ниих зача́т есмь, и во гресе́х роди́ мя мати моя. Се бо и́стину возлюби́л еси́, безве́стная и та́йная прему́дрости Твоея яви́л ми еси́. Окропи́ши мя иссо́пом, и очи́щуся, омы́еши мя, и па́че сне́га убелю́ся. Слу́ху моему́ да́си радость и весе́лие, возрадуются ко́сти смире́нныя. Отврати́ лице́ Твое от грех моих и вся беззако́ния моя очи́сти. Се́рдце чи́сто сози́жди во мне, Бо́же, и дух прав обнови́ во утро́бе моей. Не отве́ржи мене́ от лица́ Твоего и Ду́ха Твоего Свята́го не отыми́ от Мене́. Возда́ждь ми радость спасе́ния Твоего, и Ду́хом Влады́чним утверди́ мя. Научу́ беззако́нныя путе́м Твои́м, и нечести́вии к Тебе обратя́тся. Изба́ви мя от крове́й, Бо́же, Бо́же спасе́ния моего́, возрадуется язы́к мой пра́вде Твоей. Го́споди, устне́ мои отве́рзеши, и уста́ моя возвестя́т хвалу́ Твою. Я́ко а́ще бы восхоте́л еси́ же́ртвы, дал бых у́бо: всесожже́ния не благоволи́ши. Же́ртва Бо́гу дух сокруше́н: се́рдце сокруше́нно и смире́нно Бог не уничижи́т. Ублажи́, Го́споди, благоволе́нием Твоим Сио́на, и да сози́ждутся сте́ны Иерусали́мския. Тогда́ благоволи́ши же́ртву пра́вды, возноше́ние и всесожега́емая; тогда возложа́т на олта́рь Твой тельцы́.

**Диакон: Спаси́, Бо́же, лю́ди Твоя́ и благослови́ достоя́ние Твое́, посети́ мир Твой ми́лостию и щедро́тами, возвы́си рог христиа́н правосла́вных и низпосли́ на ны ми́лости Твоя́ бога́тыя: моли́твами Всепречи́стыя Владычицы на́шея Богоро́дицы и Присноде́вы Марии; си́лою Честна́го и Животворя́щаго Креста́; предста́тельствы честных небе́сных сил безпло́тных; честна́го сла́внаго Проро́ка Предте́чи и Крести́теля Иоа́нна; святых сла́вных и всехва́льных апо́стол; и́же во святы́х оте́ц на́ших и вселе́нских великих учи́телей и святи́телей Васи́лия Вели́каго, Григо́рия Богосло́ва и Иоа́нна Златоу́стаго; и́же во святы́х отца́ на́шего Никола́я, архиепи́скопа Мирлики́йскаго, чудотво́рца; святы́х равноапо́стольных Мефо́дия и Кирилла, учи́телей Слове́нских; святы́х равноапо́стольных вели́каго кня́зя Влади́мира и вели́кия княги́ни О́льги; и́же во святы́х оте́ц на́ших всея́ Росси́и чудотво́рцев Михаи́ла, Петра́, Алекси́я, Ио́ны, Фили́ппа, Ермоге́на, Инноке́нтия, Филарета, И́ова и Ти́хона; святы́х сла́вных и добропобе́дных му́чеников, преподо́бных и богоно́сных оте́ц на́ших, святы́х и праведных Богооте́ц Иоаки́ма и Анны (и святаго, егоже есть храм, и егоже есть день), и всех святы́х, мо́лим Тя, Многоми́лостиве Го́споди, услы́ши нас, гре́шных, моля́щихся Тебе́, и помилуй нас.**

**Лик: Г**о́споди, поми́луй. **(12 раз.)**

**Священник: Ми́лостию и щедро́тами, и человеколю́бием Единоро́днаго Твоего́ Сы́на, с Ни́мже благослове́н еси́ со Пресвяты́м и Благи́м и Животворя́щим Твои́м Ду́хом, ны́не и при́сно и во ве́ки веко́в.**

**Лик: А**ми́нь.

**Канон:**

**Песнь 1**

***Преподо́бнаго Феофа́на, Глас 4:***

**Ирмо́с: *Мо́ря чермну́ю пучи́ну/ невла́жными стопа́ми/ дре́вний пешеше́ствовав Изра́иль,/ крестообра́зныма Моисе́овыма рука́ма/ Амали́кову си́лу в пусты́ни победи́л е́сть.***

**Стих: Преподо́бне о́тче Феофа́не, моли́ Бо́га о нас.**

**Тропарь: Б**о́га, пло́тию я́вльшагося, стопа́м после́довал еси́,/ благоче́стием, о́тче, разже́гся,/ я́ко отсю́ду зва́ние прие́м, е́же пои́стинне тезоиме́нно,/ я́ко промышле́нием прообразовася.

**Стих: Преподо́бне о́тче Феофа́не, моли́ Бо́га о нас.**

**Тропарь: Н**асла́ждся жела́ннейшим раче́нием Влады́ки твоего́, пренебре́гл еси́ любо́вь мирску́ю;/ сраствори́в же ся Боже́ственней любви́,/ жите́йскую красоту́ в ничто́же вмени́л еси́, всеблаже́нне.

**Сла́ва Отцу́ и Сы́ну и Свято́му Ду́ху.**

**Тропарь: У**стреми́вся зверови́дно, гоня́ше Лев, томи́тель избра́нный,/ не терпя́ зре́ти почита́ему ико́ну Христо́ву,/ с ни́миже и тя, Феофа́не, изгнанию осуди́.

**И ны́не и при́сно и во ве́ки веко́в. Ами́нь.**

**Тропарь: Д**ве́рь, я́же к нам Твоего́, Го́споди, сни́тия,/ Восто́к, и Со́лнце, и Свет та́инственно Тя нарица́емаго/ преесте́ственно облиста́,/ сугу́ба естество́м Богочелове́ка.

**Песнь 2**

***Трипеснец Триоди, Глас 8:***

**Ирмо́с: *Ви́дите ви́дите, я́ко А́з е́смь Бо́г, дре́вле Изра́иля сквозе́ Чермно́е мо́ре проведы́й, и пита́вый, и спасы́й, и от го́рькия рабо́ты свободи́вый фарао́новы.***

**Стих: Сла́ва Тебе́, Бо́же наш, сла́ва Тебе́.**

**С**реде́ тва́ри претерпе́л еси́ Кре́ст, Месси́а Сло́ве Бо́жий: ему́же поста́ дне́сь преполове́нием ве́рно покланя́емся, прося́ще ви́дети и Воскресе́ние Твое́.

**Стих: Сла́ва Тебе́, Бо́же наш, сла́ва Тебе́.**

**Ж**езло́м си́лы, проображе́нным Моисе́ю, мо́ре страсте́й пресека́юще, дости́гнем к земли́ обетова́ния, и ма́нны мы́сленныя насы́тимся бога́тно.

**Стих: Сла́ва Тебе́, Бо́же наш, сла́ва Тебе́.**

**К**то́ не возрыда́ет тя́? кто́ не воспла́чет тя́ душе́, жела́ющую лука́вая, и не взыска́ющую любо́вию благи́х, пра́веднаго Судию́ презира́ющую при́сно, долготерпя́щаго на тебе́?

**Стих: Пресвята́я Богоро́дице, спаси́ нас.**

**Богородичен: П**ло́ть бы́вша непреме́нно, Христа́ Де́во ражда́еши: Его́же приле́жно моли́, плотски́х страсте́й измени́ти покланя́ющияся Кресту́, его́же пло́тию претерпе́.

***И́ный господи́на Фео́дора, гла́с 8.***

**Стих: Сла́ва Тебе́, Бо́же наш, сла́ва Тебе́.**

**В**и́дите ви́дите, я́ко А́з е́смь Бо́г, вселе́нней Кре́ст Мо́й подая́й ору́жие спасе́ния, во е́же ны́не поклони́тися ему́: я́ко да целу́ющии его́ упражня́ют вра́жия кова́рства.

**Стих: Сла́ва Тебе́, Бо́же наш, сла́ва Тебе́.**

**В**е́лий еси́ Го́споди, многоми́лостивый, я́ко да́л еси́ животворя́щему Твоему́ поклони́тися ны́не Кресту́, иде́же ру́це Твои́ и но́зе пригвозди́шася, на не́мже кро́вь излия́ся пречи́стаго Твоего́ ребра́, жи́знь источи́ на́м.

**Сла́ва Отцу́ и Сы́ну и Свято́му Ду́ху.**

**Троичен: П**ресоверше́нная Еди́нице, Пребоже́ственная, триипоста́сная, нерожде́нне О́тче, и Сы́не единоро́дне, Ду́ше от Отца́ исходя́й, Сы́ном же явля́яйся, Существо́ еди́но и Естество́, Госпо́дство, Ца́рство, спаси́ все́х на́с.

**И ны́не и присно и во ве́ки веко́в. Ами́нь.**

**Богородичен: Н**еизглаго́ланное чу́до Твоего́ Рождества́ Ма́ти Де́во: ка́ко бо и ражда́еши, и чиста́ еси́ в то́мже? ка́ко Отроча́ ражда́еши, и не ве́си иску́са му́жеска отню́д? Я́коже ве́сть па́че естества́, от Мене́ новоле́пно Сло́во Бо́жие ро́ждшееся.

**Сла́ва Тебе́, Бо́же наш, сла́ва Тебе́.**

**Т**я́ Моисе́й вели́кий прообразова́ Кре́сте на́м, ру́це распросте́р, и победи́в Амали́ка. Тя́ изобража́юще в се́нех и возду́се, отвраща́ем и побежда́ем началозло́бнаго врага́, песносло́вяще Христа́.

**Катава́сиа, Глас 8:**

**Ирмо́с: *Ви́дите ви́дите, я́ко А́з е́смь Бо́г ва́ш, пре́жде ве́к рожде́нный от Отца́, и от Де́вы в после́дняя без му́жа заче́ншийся, и разруши́вый гре́х пра́отца Ада́ма, я́ко Человеколю́бец.***

**Песнь 3**

***Преподо́бнаго Феофа́на, Глас 4:***

***Зде ирмос Минеи святаго не поется, но поем оный по конце песни.***

**Стих: Преподо́бне о́тче Феофа́не, моли́ Бо́га о нас.**

**Тропарь: С**ве́та Боже́ственнаго испо́лнен ви́ден был еси́, Феофа́не,/ любо́вию сраствори́вся жела́емому, блаже́нне./ Те́мже твою́ сла́вную па́мять почита́ем.

**Стих: Преподо́бне о́тче Феофа́не, моли́ Бо́га о нас.**

**Тропарь: О**тре́к злочести́ваго Льва́ повеле́ния,/ преда́ния благоче́стно церко́вная удержа́л еси́./ Те́мже тя Христо́с чудесы́ просла́ви.

**Сла́ва Отцу́ и Сы́ну и Свято́му Ду́ху.**

**Тропарь: В**жиля́емо наде́ждею и ве́рою, преподо́бне, твое́я пло́ти неможе́ние,/ душе́вною кре́постию утвержда́емь,/ Бо́гу присво́ил еси́ те́ло купнора́бное.

**И ны́не и при́сно и во ве́ки веко́в. Ами́нь.**

**Тропарь: С**озда́вый в нача́лех от пе́рсти мя, челове́ка,/ зи́ждется мене́ ра́ди во чре́ве Твое́м, Всенепоро́чная,/ дре́внее паде́ние исправля́я.

**Катава́сиа:**

**Ирмо́с: *Не му́дростию, и си́лою, и бога́тством хва́лимся,/ но Тобо́ю, О́тчею Ипоста́сною Му́дростию, Христе́:/ не́сть бо свят, па́че Тебе́, Человеколю́бче.***

**Ектения малая:**

**Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́ и друг дру́га, и весь живо́т наш Христу́ Бо́гу предадим.**

**Лик: Т**ебе́, Го́споди.

**Священник: Я́ко Ты еси́ Бог наш и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Седален Преподо́бнаго Феофа́на, Глас 8:**

***Подо́бен: Прему́дрости:***

**Чтец: Р**ачи́тель любве́ Иису́совы быв,/ отрази́л еси́ сла́сти и жите́йский мяте́ж,/ и, мона́шествовав, пожи́л еси́ на земли́, я́ко небе́сный А́нгел,/ и чуде́с то́чиши дарова́ния, преподо́бне./ Те́мже во светоно́сней и святе́й твое́й па́мяти ве́рно восхваля́ем тя/ и согла́сно вопие́м ти:/ Богоно́се Феофа́не, моли́ Христа́ Бо́га прегреше́ний оставле́ние дарова́ти/ чту́щим любо́вию святу́ю па́мять твою́.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

***Богородичен егоже.***

**Я**́ко Де́ву и еди́ну в жена́х,/ Тя, без се́мене ро́ждшую Бо́га пло́тию,/ вси ублажа́ем, ро́ди челове́честии,/ О́гнь бо всели́ся в Тя Божества́,/ и я́ко Младе́нца дои́ши Зижди́теля и Го́спода./ Тем, А́нгельский и челове́ческий род, досто́йно сла́вим пресвято́е рождество́ Твое́/ и согла́сно вопие́м Ти:/ моли́ Христа́ Бо́га согреше́ний оставле́ние дарова́ти/ покланя́ющимся ве́рою пресвято́му рождеству́ Твоему́.

**Песнь 4**

***Вознесе́на Тя ви́девши Це́рковь на Кресте́,/ Со́лнце пра́ведное,/ ста в чи́не свое́м,/ досто́йно взыва́ющи:/ Сла́ва си́ле Твое́й, Го́споди.***

**Ирмо́с:**

**Стих: Преподо́бне о́тче Феофа́не, моли́ Бо́га о нас.**

**Тропарь: Н**ебе́сное угото́вася жили́ще я́ко страда́льцу, тебе́, сла́вне:/ от земны́я бо, ра́дуяся, преложи́лся еси́ ски́нии, вопия́ Влады́це твоему́:/ Сла́ва си́ле Твое́й, Го́споди.<br>&nbsp;Тропарь: Венцено́сец, Феофа́не, показа́лся еси́,/ честно́е бо изображе́ние Христо́во, Богоно́се блаже́нне, не отве́рглся еси́ чествова́ти./ Тем и взыва́л еси́:/ Сла́ва си́ле Твое́й, Го́споди. **(За един)**

**Стих: Преподо́бне о́тче Феофа́не, моли́ Бо́га о нас.**

**Тропарь: П**роти́вяся повеле́нию мучи́теля злочести́ваго, преподо́бный/ плотска́го неможе́ния отню́д небреже,/ взыва́я Созда́вшему:/ Сла́ва си́ле Твое́й, Го́споди.

**Сла́ва Отцу́ и Сы́ну и Свято́му Ду́ху.**

**Тропарь: В**озвели́чился еси́ чудесы́, Богоно́се,/ и́бо Христо́с возмзди́ тя за терпе́ние./ Те́мже исцеле́ния то́чиши тре́бующим,/ я́коже от исто́чника, свяще́ннейше.

**И ны́не и при́сно и во ве́ки веко́в. Ами́нь.**

**Тропарь: П**ревы́шши А́нгел показа́лася еси́, Еди́на:/ Сове́та бо Вели́каго А́нгела родила́ еси́, Сло́во,/ вся просвети́вшаго, ве́рою зову́щия:/ Сла́ва си́ле Твое́й, Го́споди.

**Песнь 5**

***Преподо́бнаго Феофа́на, Глас 4:***

**Ирмо́с: *Ты, Го́споди, мой Свет,/ в мир прише́л еси́,/ Свет святы́й, обраща́яй из мра́чна неве́дения/ ве́рою воспева́ющия Тя.***

**Стих: Преподо́бне о́тче Феофа́не, моли́ Бо́га о нас.**

**Тропарь: С**ло́вом всеблагочести́вым правосла́вно пропове́да преподо́бный Феофа́н/ ве́ры повеле́ния, ду́хом сия́я.

**Стих: Преподо́бне о́тче Феофа́не, моли́ Бо́га о нас.**

**Тропарь: Б**ога́тство всеразлично богому́дренне разда́л еси́ по повеле́нию Влады́ки,/ в нищете́ живу́щим после́дуя, всехва́льне.

**Сла́ва Отцу́ и Сы́ну и Свято́му Ду́ху.**

**Тропарь: И**ме́я твою́ ду́шу по о́бразу Созда́вшего,/ пречи́стей Влады́чней покланялся еси́ ико́не, любо́вию облобыза́я.

**И ны́не и при́сно и во ве́ки веко́в. Ами́нь.**

**Тропарь: С**ве́та безле́тнаго нам, под ле́ты бы́вшаго, родила́ еси́, Богома́ти,/ су́щим во тьме́ жития́, и мир просвети́ла еси́.

**Песнь 6**

***Преподо́бнаго Феофа́на, Глас 4:***

***Зде ирмос Минеи святаго не поется, но поем оный по конце песни.***

**Стих: Преподо́бне о́тче Феофа́не, моли́ Бо́га о нас.**

**Тропарь: Н**апра́ви к доброде́тели житие́ мое́, преподо́бне,/ поще́ния стезю́ моли́твами твои́ми, блаже́нне, углажда́я,/ по не́йже кре́пко правоше́ствовати мя, о́тче, сподо́би.

**Стих: Преподо́бне о́тче Феофа́не, моли́ Бо́га о нас.**

**Тропарь: Ц**елому́дренно твою́ жи́знь соверши́л еси́, преподо́бне,/ с му́дростию, ю́же име́л еси́, с му́жеством же пра́вду/ и круго́м доброде́телей яви́лся еси́ украша́емь.

**Сла́ва Отцу́ и Сы́ну и Свято́му Ду́ху.**

**Тропарь: Н**а благосла́вие му́ченическое вшел еси́, Феофа́не, Богома́тере Отрокови́цы/ и му́чеников, о́тче, ико́ны я́ко поче́л еси́;/ гони́телем сопротивля́яся.

**И ны́не и при́сно и во ве́ки веко́в. Ами́нь.**

**Тропарь: В**сю Тя освяти́ Сло́во Свято́е, во Твою́ всели́вся утро́бу освяще́нную/ неизрече́нным сло́вом, Богоро́дице,/ Его́же моли́ спасти́ся рабо́м Твои́м.

**Катава́сиа:**

**Ирмо́с: *Пожру́ Ти со гла́сом хвале́ния, Го́споди,/ Це́рковь вопие́т Ти,/ от бесо́вския кро́ве очи́щшися/ ра́ди ми́лости от ребр Твои́х/ исте́кшею кро́вию.***

**Ектения малая:**

**Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвятую, Пречи́стую, Преблагослове́нную, Сла́вную Владычицу нашу Богоро́дицу и Присноде́ву Мари́ю, со все́ми святы́ми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Лик: Т**ебе́, Го́споди.

**Священник: Ты бо еси́ Царь ми́ра и Спас душ на́ших, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и присно и во ве́ки веко́в.**

**Лик: А**ми́нь.

**Кондак Преподо́бнаго Феофа́на, Глас 2:**

***Подо́бен: Вы́шних ища́:***

**С**вы́ше прие́м Боже́ственное открове́ние,/ со тща́нием изше́л еси́ от среды́ молвы́ жите́йския/ и, уедини́вся, преподо́бне, чуде́с прия́л еси́ де́йство/ и проро́чества досто́инство,/ бога́тства и супру́жницы лиши́вся.

**Икос:**

**Н**а земли́ ничто́же предпоче́т,/ после́довал еси́, ра́дуяся, зову́щему Христу́/ и, и́го Его́ прия́т на ра́мо твое́ усе́рдно,/ поко́й обре́л еси́ в души́ твое́й./ Его́же и мне, ни́щему и уны́лому, низпосли́,/ глаго́лющему и ника́коже соверша́ющему,/ но еще́ упражня́ющемуся в жите́йских ве́щех и чудящемуся,/ ка́ко всех избежа́л еси́, сожи́тельницы и бога́тства лиши́вся?

**Песнь 7**

***Преподо́бнаго Феофа́на, Глас 4:***

**Ирмо́с: *В пещи́ авраа́мстии о́троцы перси́дстей,/ любо́вию благоче́стия па́че,/ не́жели пла́менем, опаля́еми, взыва́ху:/ благослове́н еси́ в хра́ме сла́вы Твоея́, Го́споди.***

**Стих: Преподо́бне о́тче Феофа́не, моли́ Бо́га о нас.**

**Тропарь: Е**́же по о́бразу стяжа́в и по подо́бию,/ житие́м пресве́тлым, о́тче, прии́м, обою́ду украси́лся еси́,/ благослове́н еси́ в хра́ме, – вопия́, – сла́вы Твое́я, Го́споди.

**Стих: Преподо́бне о́тче Феофа́не, моли́ Бо́га о нас.**

**Тропарь: И**спове́дания венце́м, о́тче, украси́лся еси́,/ де́лом обличи́л еси́ словеса́ злочести́вых,/ ве́рныя же извести́л еси́,/ благослове́н еси́ в хра́ме, – вопия́, – сла́вы Твое́я, Го́споди.

**Сла́ва Отцу́ и Сы́ну и Свято́му Ду́ху.**

**Тропарь: У**ма́ тверде́йшим усе́рдием теле́сныя, о́тче, боле́зни подъя́л еси́ терпели́вно,/ благода́рно Влады́це твоему́ вопия́:/ благослове́н еси́ в хра́ме сла́вы Твое́я, Го́споди.

**И ны́не и при́сно и во ве́ки веко́в. Ами́нь.**

**Тропарь: Я**́ко Богоро́дицу и Цари́цу всея́ тва́ри, вси ве́рнии, пое́м Тя, Чи́стую,/ и – е́же ра́дуйся! – Тебе́ взыва́ем:/ благослове́нна Ты в жена́х еси́, Всенепоро́чная Влады́чице.

**Песнь 8**

***Преподо́бнаго Феофа́на, Глас 4:***

**Ирмо́с: *Ру́це распросте́р, Дании́л/ льво́в зия́ния в ро́ве затче́,/ о́гненную же си́лу угаси́ша,/ доброде́телию препоя́савшеся,/ благоче́стия рачи́тели о́троцы, взыва́юще:/ благослови́те, вся дела́ Госпо́дня, Го́спода.***

**Стих: Преподо́бне о́тче Феофа́не, моли́ Бо́га о нас.**

**Тропарь: В**и́дя блаже́нне, тве́рдость твоего́ противле́ния, Лев мучи́тель/ во изгна́ние тя осуди́ горча́йшее, вселука́вый,/ с весе́лием же вопия́, сие́ претерпе́л еси́:/ благослови́те, вся дела́ Госпо́дня, Го́спода.<br>&nbsp;Тропарь: На первообра́зное ви́дя ико́ны че́сть преходя́щу,/ на три́знище поте́кл еси́, я́ко страда́лец зако́ннейший/ и, победи́тель показа́вся, вене́ц прия́л еси́, взыва́я:/ благослови́те, вся дела́ Госпо́дня, Го́спода. **(За един)**

**Стих: Преподо́бне о́тче Феофа́не, моли́ Бо́га о нас.**

**Тропарь: Н**ебе́сную вме́сто земны́я ски́нию тебе́ даде́ вся́ческих Госпо́дь,/ вме́сто бо тесноты́ обре́л еси́ широту́ ра́дования в ра́йстей сла́дости,/ с му́ченики вопия́:/ благослови́те, вся дела́ Госпо́дня, Го́спода.

**Стих: Преподо́бне о́тче Феофа́не, моли́ Бо́га о нас.**

**Тропарь: С**ве́том облиста́лся еси́ мы́сленным Боже́ственнаго Ду́ха, блаже́нне Феофа́не,/ те́мже исцеле́ния то́чиши ны́не ве́рою к тебе́ притека́ющим/ и святу́ю твою́ ра́ку любо́вию почита́ющим и вопию́щим:/ благослови́те, вся дела́ Госпо́дня, Го́спода.

**Стих: Пресвята́я Богоро́дице, спаси́ нас.**

**Богоро́дичен: Б**оже́ственною си́лою содержа́й тва́рь всю и управля́я я́ве,/ рука́ми держи́тся Твои́ми, Пречи́стая, я́ко Младе́нец,/ присносу́щный и сопресто́льный Отцу́ и Боже́ственному Ду́ху./ Ему́же вопие́м: благослови́те, вся дела́ Госпо́дня, Го́спода.

***Трипеснец Триоди, Глас 8:***

**Стих: Сла́ва Тебе́, Бо́же наш, сла́ва Тебе́.**

**С**оста́вивый основа́ния всея́ земли́, я́ко Бо́г возне́сся на Дре́во, недви́жимое все́м дарова́л еси́ ве́рным утвержде́ние Го́споди, спаси́тельное ору́жие Креста́ Твоего́: ему́же покланя́ющеся, Тя́ превозно́сим во вся́ ве́ки.

**Стих: Сла́ва Тебе́, Бо́же наш, сла́ва Тебе́.**

**О**блиста́емо зря́ще, па́че со́лнечныя зари́, Кре́стное дре́во, прииди́те посто́м облиста́еми, ны́не облобыза́им, почерпа́юще благода́ть светоно́сную, и тьму́ отгоня́ющую от превознося́щих Христа́ во ве́ки.

**Стих: Сла́ва Тебе́, Бо́же наш, сла́ва Тебе́.**

**В**ода́ жива́я неизме́нная, в ве́чную жи́знь, Ты́ су́щи Сло́ве, кро́вь и во́ду от ре́бр на Кресте́ источи́л еси́ Влады́ко, грехо́вныя пото́ки изсуша́я. Те́мже молю́ Тя: изсуши́ страсте́й мои́х лука́вная истица́ния.

**Стих: Пресвята́я Богоро́дице, спаси́ нас.**

**Богородичен: Я**́ко освяще́ние у́мное, во святы́х Бо́га почива́ющаго ражда́еши, свята́я Богома́ти Чи́стая, вся́ концы́ освяща́ющаго, боже́ственным поклоне́нием дне́сь Де́во Дре́ва пресвята́го, на не́мже пло́тию пригвозди́ся.

***Иный трипеснец Триоди, Глас 8:***

**Стих: Сла́ва Тебе́, Бо́же наш, сла́ва Тебе́.**

**П**рииди́те ви́дим лю́дие, живоно́сное Дре́во ны́не предлежа́щее, на не́мже пло́тию Христо́с водрузи́ся Бо́г на́ш, и со стра́хом пою́ще, сему́ покланя́емся во вся́ ве́ки.

**Стих: Сла́ва Тебе́, Бо́же наш, сла́ва Тебе́.**

**Т**рисло́жный Кре́ст, я́ко Тро́ичный о́браз воспева́ем, и покланя́ющеся со стра́хом возопии́м, благословя́ще, пою́ще и превознося́ще Христа́ во ве́ки.

**Благослови́м Отца́ и Сы́на и Свята́го Духа, Го́спода.**

**Троичен: Е**ди́н Бо́г у́бо Тро́ица, ни Отцу́ изступи́вшу в сыновство́, ниже́ Сы́ну премени́вшуся во исхожде́ние: но сво́йственная, и обое́ Све́т, Бо́га, три́ сла́влю во ве́ки.

**И ны́не и присно и во ве́ки веко́в. Ами́нь.**

**Богородичен: Е**ди́на нетле́нно ражда́еши, еди́на дои́ши Младе́нца без бра́ка, еди́на Созда́теля Твоего́ ражда́еши и Влады́ку, а́ще и Ма́ти и Раба́: Тя́ Ма́ти Де́во, пое́м во ве́ки.

**Сла́ва Тебе́, Бо́же наш, сла́ва Тебе́.**

**С**лепа́го от рождества́ воочи́л еси́ сло́вом, ослепле́нныя мои́ серде́чныя о́чи па́ки отве́рзи, да узрю́ све́т повеле́ний Твои́х Христе́ во ве́ки.

**Катава́сиа, Глас 8:**

***Хва́лим, благослови́м, покланяемся Го́сподеви, пою́ще и превознося́ще во вся ве́ки.***

**Ирмо́с: *А́нгели и небеса́ на престо́ле сла́вы седя́щаго, и я́ко Бо́га непреста́нно сла́вимаго, благослови́те, по́йте и превозноси́те Его́ во ве́ки.***

**Диакон: Богоро́дицу и Ма́терь Све́та в пе́снех возвели́чим.**

**Лик: В**ели́чит душа́ Моя Го́спода, и возра́довася дух Мой о Бо́зе, Спа́се Мое́м.

***Честне́йшую Херуви́м и сла́внейшую без сравне́ния Серафим, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Я**́ко призре́ на смире́ние Ра́бы Своея́, се бо от ны́не ублажа́т Мя вси ро́ди.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Я**́ко сотвори́ Мне вели́чие Сильный, и свя́то и́мя Его́, и ми́лость Его́ в ро́ды родо́в боя́щимся Его́.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**С**отвори́ держа́ву мы́шцею Свое́ю, расточи́ го́рдыя мы́слию се́рдца их.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Н**изложи́ си́льныя со престо́л и вознесе́ смире́нныя, а́лчущия испо́лни благ и богатя́щияся отпусти́ тщи.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**В**осприя́т Изра́иля о́трока Своего́, помяну́ти милости, я́коже глаго́ла ко отце́м на́шим, Авраа́му и се́мени его да́же до ве́ка.

***Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богоро́дицу Тя велича́ем.***

**Песнь 9**

***Преподо́бнаго Феофа́на, Глас 4:***

**Ирмо́с: *Ка́мень нерукосе́чный/ от несеко́мыя го́ры, Тебе́, Де́во,/ краеуго́льный отсече́ся,/ Христо́с, совокупи́вый разстоя́щаяся естества́,/ тем, веселя́щеся, Тя, Богоро́дице, велича́ем.***

**Стих: Преподо́бне о́тче Феофа́не, моли́ Бо́га о нас.**

**Тропарь: В**се бога́тство расточи́л еси́ убо́гим, Богоно́се,/ пра́вду твою́ я́ве восприе́млеши, тебе́ возсия́вшую,/ вме́сто тле́нных пожина́я ве́чно пребыва́ющая.<br>&nbsp;Тропарь: Неду́ги исцеля́еши, всеблаже́нне, Уте́шителевою си́лою,/ де́моны я́ве отго́ниши де́йством Сего́, преблаже́нне./ Тем, ве́рнии, зря́ще, тя, Богоно́се, ублажа́ем. **(За един)**

**Стих: Преподо́бне о́тче Феофа́не, моли́ Бо́га о нас.**

**Тропарь: Т**вой светоно́сный, Богому́дре, преставле́ния де́нь/ вся призыва́ет ве́рныя к прича́стию освяще́ния,/ его́же и ны́не, ра́дующеся, соверша́ем, свяще́ннейше.

**Стих: Преподо́бне о́тче Феофа́не, моли́ Бо́га о нас.**

**Тропарь: Д**ае́ши мне незави́стен дар,/ похвале́ний тебе́ словеса́ сплетшему усе́рдно, Богому́дре,/ единонра́вна тебе́, я́коже тезоименна сего́ показа́в/ мольба́ми твои́ми благоприя́тными, всеблаже́нне.

**Стих: Пресвята́я Богоро́дице, спаси́ нас.**

**Богоро́дичен: З**ако́н похва́л побежда́ется Боже́ственною сла́вою Твое́ю, Де́во,/ но, я́ко Бла́га и Благосе́рда, Тя пою́щих приими́ похвалу́,/ грехо́в очище́ние воздаю́щи, Богоневе́стная.

***Трипеснец Триоди, Глас 8:***

**Стих: Сла́ва Тебе́, Бо́же наш, сла́ва Тебе́.**

**Б**лагослове́н Госпо́дь Бо́г Изра́илев, Кресто́м Свои́м разруши́вый дре́внюю кля́тву, и сего́ на́м дарова́вый держа́ву, и прибе́жище и тве́рдое основа́ние, и́мже враги́ на́шя ны́не рога́ми избоде́м.

**Стих: Сла́ва Тебе́, Бо́же наш, сла́ва Тебе́.**

**Я**́ко плени́цами стя́гнут е́смь, безме́рными зло́бами, и стези́ Твоя́ спаси́тельныя Христе́, во́лею разуме́ти не хощу́: Твои́м мя́ обрати́ Кресто́м, омраче́ние мое́ разреша́я, за неизрече́нную ми́лость благоутро́бия Твоего́.

**Стих: Сла́ва Тебе́, Бо́же наш, сла́ва Тебе́.**

**Ф**арисе́ево возноше́ние подража́в зле́, низведо́хся паде́нием лю́тым и боле́зненным, и лежу́ враго́м в попра́ние: но уще́дри и спаси́ мя Христе́, щедро́т ра́ди смири́вый Себе́ вы́шний Царю́ сла́вы.

**Стих: Пресвята́я Богоро́дице, спаси́ нас.**

**Богородичен: Р**о́дове Тя́ вси́ блажа́т, Чи́стая: Иису́с бо еди́н рожде́йся от Твоея́ утро́бы, То́й я́ко ве́сть, сотвори́ Отрокови́це Де́во, с Тобо́ю вели́чия: Его́же моли́ спасти́ся ста́ду, и лю́дем Твои́м.

**Стих: Сла́ва Тебе́, Бо́же наш, сла́ва Тебе́.**

***Иный трипеснец Триоди, Глас 8:***

**Б**лагослове́н Госпо́дь Бо́г Изра́илев, Кресто́м Свои́м разруши́вый дре́внюю кля́тву, и сего́ предложи́вый на́м в поклоне́ние. того́ целу́юще ве́рно, того́ и воспева́юще, Твою́ вели́кую ми́лость пое́м непреста́нно.

**Стих: Сла́ва Тебе́, Бо́же наш, сла́ва Тебе́.**

**Ц**е́ркви похвала́ ты́ еси́ честны́й Кре́сте, царе́й ору́жие и ми́ру всему́ ми́ра по́честь богоде́ланная, Кре́сте, правосла́вных ра́досте, вселе́нныя храни́телю, сохрани́, освяти́ тебе́ покланя́ющияся.

**Сла́ва Отцу́ и Сы́ну и Свято́му Ду́ху.**

**Троичен: Т**ро́ице свята́я, сла́ва Тебе́, единоче́стная Еди́нице, Боже́ственное Естество́, еди́но Ца́рство стра́шное, О́тче, Сы́не, со Ду́хом, све́те непристу́пный все́м, безнача́льное Божество́, спаси́ служа́щия Тебе́, все́х Созда́телю.

**И ны́не и при́сно и во ве́ки веко́в. Ами́нь.**

**Богородичен: У** Креста́ я́ко стоя́ше А́гница Твоя́ Иису́се, Па́стыря и Влады́ку Своего́ зря́щи, го́рько рыда́ше, и утро́бу дви́жущи о Тебе́ Христе́ взыва́ше: что́ стра́нное виде́ние? Жи́зне, ка́ко умира́еши?

**Сла́ва Тебе́, Бо́же наш, сла́ва Тебе́.**

**М**анасси́ю я́ко спа́сл еси́ пока́явшася Бо́же, спаси́ и мене́, слеза́ми ка́ющася го́рце, и не отврати́ раба́ Твоего́: уклони́х бо мою́ ду́шу, я́ко дре́вле Изра́иль о́ный, вся́ дни́ моя́ живы́й в блуде́.

**Катава́сиа, Глас 8:**

**Ирмо́с: *Благослове́н Госпо́дь Бо́г Изра́илев, воздви́гнувый ро́г спасе́ния на́м, в дому́ Дави́дове о́трока Своего́: в ни́хже посети́ на́с Восто́к с высоты́, и напра́вил ны́ е́сть на пу́ть ми́ра.***

**Лик: Д**осто́йно есть я́ко вои́стинну блажи́ти Тя Богоро́дицу, При́сноблаженную, и Пренепоро́чную, и Ма́терь Бо́га на́шего. Честне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богородицу Тя велича́ем. **(И поклон един.)**

**Ектения малая:**

**Па́ки и па́ки ми́ром Го́споду помо́лимся.**

**Лик: Г**о́споди, поми́луй.

**Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́ и друг дру́га, и весь живо́т наш Христу́ Бо́гу предади́м.**

**Лик: Т**ебе́, Го́споди.

**Священник: Я́ко Тя хва́лят вся си́лы небе́сныя и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Свети́лен 6-го гласа:**

**Чтец: М**оли́твами, Го́споди, Предте́чи Твоего́, / низпосли́ душа́м на́шим свет Твой присносу́щный.

**Сла́ва Отцу́ и Сы́ну и Свято́му Ду́ху.**

**М**оли́твами, Го́споди, святы́х Твои́х, / низпосли́ душа́м на́шим свет Твой присносу́щный.

**И ны́не и при́сно и во ве́ки веко́в. Ами́нь.**

**М**оли́твами, Го́споди, Богоро́дицы, / низпосли́ душа́м на́шим свет Твой присносу́щный.

**Хвали́тны псалмы́:**

**Хор: В**ся́кое дыха́ние да хва́лит Го́спода./ Хвали́те Го́спода с небе́с,/ хвали́те Его́ в вы́шних.// Тебе́ подоба́ет песнь Бо́гу.

**Х**вали́те Его́ вси а́нгели Его́,/ хвали́те Его́ вся си́лы Его́.// Тебе́ подоба́ет песнь Бо́гу.

***И продолжать чтение псалма со слов:***

***Хвали́те Его́, со́лнце и луна́…***

**Псало́м 148:**

**Х**вали́те Его́, со́лнце и луна́, хвали́те Его́, вся зве́зды и свет. Хвали́те Его́ Небеса́ небе́с и вода́, я́же превы́ше небе́с. Да восхва́лят и́мя Госпо́дне: я́ко Той рече́, и бы́ша, Той повеле́, и созда́шася. Поста́ви я́ в век и в век ве́ка, повеле́ние положи́, и не ми́мо и́дет. Хвали́те Го́спода от земли́, зми́еве и вся бе́здны: огнь, град, снег, го́лоть, дух бу́рен, творя́щая сло́во Его́, го́ры и вси хо́лми, древа́ плодоно́сна и вси ке́дри, зве́рие и вси ско́ти, га́ди и пти́цы перна́ты. Ца́рие зе́мстии и вси лю́дие, кня́зи и вси судии́ зе́мстии, ю́ноши и де́вы, ста́рцы с ю́нотами да восхва́лят и́мя Госпо́дне, я́ко вознесе́ся и́мя Того́ Еди́наго, испове́дание Его́ на земли́ и на небеси́. И вознесе́т рог люде́й Свои́х, песнь всем преподо́бным Его́, сыново́м Изра́илевым, лю́дем, приближа́ющымся Ему́.

**Псалом 149:**

**В**оспо́йте Го́сподеви песнь но́ву, хвале́ние Его́ в це́ркви преподо́бных. Да возвесели́тся Изра́иль о Сотво́ршем eго́, и сы́нове Сио́ни возра́дуются о Царе́ свое́м. Да восхва́лят и́мя Его́ в ли́це, в тимпа́не и псалти́ри да пою́т Ему́. Я́ко благоволи́т Госпо́дь в лю́дех Свои́х, и вознесе́т кро́ткия во спасе́ние. Восхва́лятся преподо́бнии во сла́ве и возра́дуются на ло́жах свои́х. Возноше́ния Бо́жия в горта́ни их, и мечи́ обою́ду остры́ в рука́х их: сотвори́ти отмще́ние во язы́цех, обличе́ния в лю́дех, связа́ти цари́ их пу́ты, и сла́вныя их ручны́ми око́вы желе́зными.

**На 6: С**отвори́ти в них суд напи́сан./ Сла́ва сия́ бу́дет всем преподо́бным Его́.

**Псало́м 150:**

**Х**вали́те Бо́га во святы́х Его́,/ хвали́те Его́ во утверже́нии си́лы Его́.

**Стих: Хвали́те Его́ на си́лах Его́,/ хвали́те Его́ по мно́жеству вели́чествия Его́.**

**Стих: Хвали́те Его́ во гла́се тру́бнем,/ хвали́те Его́ во псалти́ри и гу́слех.**

**Стих: Хвали́те Его́ в тимпа́не и ли́це,/ хвали́те Его́ во стру́нах и орга́не.**

**Стих: Хвали́те Его́ в кимва́лех доброгла́сных, хвали́те Его́ в кимва́лех восклица́ния./ Вся́кое дыха́ние да хва́лит Го́спода.**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Вседневное славословие**

**С**ла́ва Тебе́, показа́вшему нам свет.

**С**ла́ва в вы́шних Бо́гу, и на земли́ мир, в челове́цех благоволе́ние. Хва́лим Тя, благослови́м Тя, кла́няем Ти ся, славосло́вим Тя, благодари́м Тя, вели́кия ради сла́вы Твоея́. Го́споди Царю́ Небе́сный, Бо́же О́тче Вседержи́телю, Го́споди Сы́не Единоро́дный Иису́се Христе́ и Святы́й Ду́ше. Го́споди Бо́же, А́гнче Бо́жий, Сы́не Оте́чь, взе́мляй грех ми́ра, поми́луй нас: взе́мляй грехи́ ми́ра, приими́ моли́тву на́шу. Седя́й одесну́ю Отца́, поми́луй нас. Я́ко Ты еси́ еди́н Свят, Ты еси́ еди́н Госпо́дь, Иису́с Христо́с, в сла́ву Бо́га Отца́. Ами́нь.

**Н**а всяк день благословлю́ Тя, и восхвалю́ и́мя Твое́ во ве́ки и в век ве́ка.

**Г**о́споди, прибе́жище был еси́ нам в род и род. Аз рех: Го́споди, поми́луй мя, исцели́ ду́шу мою́, я́ко согреши́х Тебе́. Го́споди, к Тебе́ прибего́х, научи́ мя твори́ти во́лю Твою́, я́ко Ты еси́ Бог мой: я́ко у тебе́ исто́чник живота́, во све́те Твое́м у́зрим свет. Проба́ви ми́лость Твою́ ве́дущим Тя.

**С**подо́би, Го́споди, в день сей, без греха́ сохрани́тися нам. Благослове́н еси́, Го́споди Бо́же оте́ц на́ших, и хва́льно и просла́влено и́мя Твое́ во ве́ки. Ами́нь.

**Б**у́ди, Го́споди, ми́лость Твоя́ на нас, я́коже упова́хом на Тя. Благослове́н еси́, Го́споди, научи́ мя оправда́нием Твои́м. Благослове́н еси́, Влады́ко, вразуми́ мя оправда́нием Твои́м. Благослове́н еси́, Святы́й, просвети́ мя оправда́нии Твои́ми.

**Г**о́споди, ми́лость Твоя́ во век, дел руку́ Твое́ю не пре́зри. Тебе́ подоба́ет хвала́, Тебе́ подоба́ет пе́ние, Тебе́ сла́ва подоба́ет, Отцу́ и Сы́ну и Свято́му Ду́ху, ны́не и при́сно, и во ве́ки веко́в. Ами́нь.

**Ектения́ проси́тельная:**

**Диакон: Испо́лним у́треннюю моли́тву на́шу Го́сподеви.**

**Лик: Г**о́споди, поми́луй.

**Диакон: Заступи́, спаси́, поми́луй и сохрани́ нас, Бо́же, Твое́ю благода́тию.**

**Лик: Г**о́споди, поми́луй.

**Диакон: Дне всего́ соверше́нна, свя́та, ми́рна и безгре́шна, у Го́спода про́сим.**

**Лик: П**ода́й, Го́споди.

**Диакон: Ангела ми́рна, ве́рна наста́вника, храни́теля душ и теле́с наших, у Го́спода про́сим.**

**Лик: П**ода́й, Го́споди.

**Диакон: Проще́ния и оставле́ния грехо́в и прегреше́ний на́ших, у Го́спода про́сим.**

**Лик: П**ода́й, Го́споди.

**Диакон: До́брых и полезных душа́м на́шим и ми́ра ми́рови, у Го́спода про́сим.**

**Лик: П**ода́й, Го́споди.

**Диакон: Про́чее вре́мя живота́ на́шего в ми́ре и покаянии сконча́ти, у Го́спода про́сим.**

**Лик: П**ода́й, Го́споди.

**Диакон: Христиа́нския кончи́ны живота́ на́шего безболе́зненны, непосты́дны, ми́рны и до́браго отве́та на Стра́шнем Суди́щи Христо́ве про́сим.**

**Лик: П**ода́й, Го́споди.

**Диакон: Пресвяту́ю, Пречи́стую, Преблагослове́нную, Сла́вную Влады́чицу нашу Богоро́дицу и Присноде́ву Мари́ю, со все́ми святыми помяну́вше, са́ми себе́, и друг дру́га, и весь живо́т наш Христу Бо́гу предадим.**

**Лик: Т**ебе́, Го́споди.

**Священник: Я́ко Бог ми́лости и щедро́т и человеколю́бия еси́, и Тебе́ сла́ву возсыла́ем, Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**Священник: Ми́р все́м.**

**Лик: И** ду́хови твоему́.

**Диакон: Главы́ на́ша Го́сподеви прикло́ним.**

**Лик: Т**ебе́, Го́споди.

**Священник: Твое́ бо есть, е́же ми́ловати и спаса́ти ны, Бо́же наш, и Тебе́ сла́ву возсыла́ем Отцу́ и Сы́ну и Свято́му Ду́ху, ны́не и при́сно и во ве́ки веко́в.**

**Лик: А**ми́нь.

**На стихо́вне самогла́сен дне́, два́жды, гла́с 8:**

**В**елехва́льнаго фарисе́а, от возноше́ния помышля́ющи душе́ моя́ осужде́ние, и смиренному́драго мытаря́ испове́данием прегреше́ний позна́вши оправда́ние, о́ваго у́бо отложи́ти потщи́ся о доброде́тели дерзнове́ние: о́ваго же прия́ти, я́же согреши́ла еси́, испове́дание. воздви́гнися несмири́тельную себе́ припложа́ющи, меростра́стием высоту́, от Христа́ иму́щаго ве́лию ми́лость.

**Стих: Испо́лнихомся зау́тра ми́лости Твоея, Го́споди, и возра́довахомся, и возвесели́хомся, во вся дни на́ша возвесели́хомся, за дни в ня́же смири́л ны еси́, ле́та в ня́же ви́дехом зла́я. И при́зри на рабы́ Тво́я, и на дела́ Твоя́, и наста́ви сы́ны их.**

**В**елехва́льнаго фарисе́а, от возноше́ния помышля́ющи душе́ моя́ осужде́ние, и смиренному́драго мытаря́ испове́данием прегреше́ний позна́вши оправда́ние, о́ваго у́бо отложи́ти потщи́ся о доброде́тели дерзнове́ние: о́ваго же прия́ти, я́же согреши́ла еси́, испове́дание. воздви́гнися несмири́тельную себе́ припложа́ющи, меростра́стием высоту́, от Христа́ иму́щаго ве́лию ми́лость.

**Стих: И бу́ди светлость Го́спода Бо́га на́шего на нас, и дела́ рук на́ших испра́ви на нас, и де́ло рук на́ших испра́ви.**

**Мученичен: В**ельми́ подвиза́стеся святи́и, му́ки от беззако́нных претерпе́вше до́блественно, Христа́ испове́дающе пред царьми́: и па́ки преста́вившеся от жития́, си́лы де́йствуете в ми́ре, и неду́жныя от страсте́й и́х исцеля́ете святи́и, моли́те спасти́ся душа́м на́шим.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Богородичен: К**ро́в Тво́й Богоро́дице Де́во, врачевство́ е́сть духо́вное: во́нь бо прибега́юще, душе́вных боле́зней избавля́емся.

**Чтец: Б**ла́го есть испове́датися Го́сподеви и пе́ти имени Твоему́, Вы́шний, возвеща́ти зау́тра ми́лость Твою́ и и́стину Твою́ на вся́ку нощь. **(Дважды.)**

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ради.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Тропарь утрени:**

**В** хра́ме стоя́ще сла́вы Твоея́, на небеси́ стоя́ти мним, Богоро́дице, Дверь Небе́сная, отве́рзи нам две́ри милости Твоея́.

**Г**о́споди, поми́луй. **(40 раз.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херуви́м и сла́внейшую без сравне́ния Серафи́м, без истле́ния Бо́га Сло́ва ро́ждшую, су́щую Богородицу Тя велича́ем.

**И**́менем Господним благослови́, о́тче.

**Священник: Сый благослове́н Христос Бог наш всегда́, ны́не и при́сно и во ве́ки веко́в.**

**Чтец: А**ми́нь.

**Н**ебе́сный Царю́, ве́ру утверди́, язы́ки укроти́, мир умири́, святы́й храм сей до́бре сохрани́: пре́жде отше́дшия отцы́ и бра́тию на́шу, в селе́ниих пра́ведных учини́: и нас в покая́нии и испове́дании приими́, я́ко Благи́й и Человеколю́бец.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</div>***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**Час первый**

**П**рииди́те, поклони́мся Царе́ви на́шему Бо́гу.

**П**рииди́те, поклони́мся и припаде́м Христу́, Царе́ви на́шему Бо́гу.

**П**рииди́те, поклони́мся и припаде́м Самому́ Христу́, Царе́ви и Бо́гу на́шему.

**Псалмы 5, 89, 100.**

**Г**лаго́лы моя внуши́, Го́споди, разуме́й зва́ние мое. Вонми́ гла́су моле́ния моего́, Царю́ мой и Бо́же мой, я́ко к Тебе помолю́ся, Го́споди. Зау́тра услы́ши глас мой, зау́тра предста́ну Ти, и у́зриши мя. Я́ко Бог не хотя́й беззакония, Ты еси́: не присели́тся к Тебе лука́внуяй, ниже́ пребу́дут беззако́нницы пред очи́ма Твои́ма: возненави́дел еси́ вся де́лающия беззако́ние. Погуби́ши вся глаго́лющия лжу: му́жа крове́й и льсти́ва гнуша́ется Госпо́дь. Аз же мно́жеством ми́лости Твоея, вни́ду в дом Твой, поклоню́ся ко хра́му свято́му Твоему́, в стра́се Твоем. Го́споди, наста́ви мя пра́вдою Твое́ю, враг моих ради испра́ви пред Тобою путь мой. Я́ко несть во усте́х их и́стины, се́рдце их су́етно, гроб отве́рст горта́нь их: язы́ки свои́ми льща́ху. Суди́ им, Бо́же, да отпаду́т от мы́слей своих, по мно́жеству нече́стия их изри́ни я́, я́ко преогорчи́ша Тя, Го́споди. И да возвеселя́тся вси упова́ющии на Тя, во век возрадуются, и всели́шися в них, и похва́лятся о Тебе лю́бящии и́мя Твое. Я́ко Ты благослови́ши пра́ведника, Го́споди: я́ко ору́жием благоволе́ния венча́л еси́ нас.

**Г**о́споди, прибе́жище был еси́ нам в род и род. Пре́жде да́же гора́м не бы́ти и созда́тися земли́ и вселе́нней, и от ве́ка и до ве́ка Ты еси́. Не отврати́ челове́ка во смире́ние, и рекл еси́: обрати́теся, сы́нове челове́честии. Я́ко ты́сяща лет пред очи́ма Твои́ма, Го́споди, я́ко день вчера́шний, и́же мимои́де, и стра́жа нощна́я. Уничиже́ния их ле́та бу́дут. У́тро я́ко трава́ мимои́дет, у́тро процвете́т и пре́йдет: на ве́чер отпаде́т, ожесте́ет и и́зсхнет. Я́ко исчезо́хом гне́вом Твоим, и я́ростию Твое́ю смути́хомся. Положи́л еси́ беззако́ния на́ша пред Тобо́ю: век наш в просвеще́ние лица́ Твоего. Я́ко вси дни́е наши оскуде́ша, и гне́вом Твоим исчезо́хом, ле́та на́ша я́ко паучи́на поуча́хуся. Дни́е лет наших, в ни́хже се́дмьдесят лет, а́ще же в си́лах, о́смьдесят лет, и мно́жае их труд и боле́знь: я́ко прии́де кро́тость на ны, и нака́жемся. Кто весть держа́ву гне́ва Твоего́, и от стра́ха Твоего я́рость Твою исчести́? Десни́цу Твою та́ко скажи́ ми, и окова́нныя се́рдцем в мудрости. Обрати́ся, Го́споди, доко́ле? И умоле́н бу́ди на рабы́ Твоя. Испо́лнихомся зау́тра ми́лости Твоея, Го́споди, и возра́довахомся, и возвесели́хомся. Во вся дни наша возвесели́хомся, за дни, в ня́же смири́л ны еси́, ле́та, в ня́же ви́дехом зла́я. И при́зри на рабы́ Твоя, и на дела́ Твоя, и наста́ви сы́ны их. И бу́ди све́тлость Го́спода Бо́га на́шего на на́с, и дела́ рук на́ших испра́ви на нас, и де́ло рук на́ших испра́ви.

**М**и́лость и суд воспою́ Тебе, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего посреде́ до́му моего. Не предлага́х пред очи́ма мои́ма вещь законопресту́пную: творя́щия преступле́ние возненави́дех. Не прильпе́ мне се́рдце стропти́во, уклоня́ющагося от Мене лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком и несытым сердцем, с сим не ядя́х. О́чи мои на ве́рныя земли́, посажда́ти я́ со мною: ходя́й по пути́ непоро́чну, сей ми служа́ше. Не живя́ше посреде́ до́му моего творя́й гордыню, глаго́ляй неправедная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от гра́да Госпо́дня вся де́лающия беззако́ние.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сыну и Свято́му Ду́ху.**

**Другой чтец: И ныне и при́сно и во ве́ки веко́в. Ами́нь.**

**Кафисма 13-я.**

**Псалом песни в день субботный, 91.**

**Б**ла́го есть испове́датися Го́сподеви, и пе́ти и́мени Твоему́, Вы́шний: возвеща́ти зау́тра ми́лость Твою́ и и́стину Твою́ на вся́ку нощь, в десятостру́ннем псалти́ри с пе́снию в гу́слех. Я́ко возвесели́л мя еси́, Го́споди, в творе́нии Твое́м, и в де́лех руку́ Твое́ю возра́дуюся. Я́ко возвели́чишася дела́ Твоя, Го́споди, зело́ углуби́шася помышле́ния Твоя. Муж безу́мен не позна́ет, и неразуми́в не разуме́ет сих. Внегда́ прозябо́ша гре́шницы я́ко трава́, и пронико́ша вси де́лающии беззако́ние, я́ко да потребя́тся в век ве́ка. Ты же Вы́шний во век Го́споди. Я́ко се врази́ Твои, Го́споди, я́ко се врази́ Твои поги́бнут, и разы́дутся вси де́лающии беззако́ние. И вознесе́тся я́ко единоро́га рог мой, и ста́рость моя в еле́и масти́те. И воззре́ о́ко мое на враги́ моя, и востаю́щия на мя лука́внующия услы́шит у́хо мое. Пра́ведник я́ко фи́никс процвете́т, я́ко кедр, и́же в Лива́не, умно́жится. Насажде́ни в дому́ Госпо́дни, во дво́рех Бо́га на́шего процвету́т, еще́ умно́жатся в ста́рости масти́те, и благоприе́млюще бу́дут. Да возвестя́т, я́ко прав Госпо́дь Бог наш, и несть непра́вды в Нем.

**В день предсубботный, внегда населися земля, хвала песни Давиду, 92.**

**Г**оспо́дь воцари́ся, в ле́поту облече́ся, облече́ся Госпо́дь в си́лу и препоя́сася, и́бо утверди́ вселе́нную, я́же не подви́жится. Гото́в престо́л Твой отто́ле: от ве́ка Ты еси́. Воздвиго́ша ре́ки, Го́споди, воздвиго́ша ре́ки гла́сы своя. Во́змут ре́ки сотре́ния своя, от гласо́в вод мно́гих. Ди́вны высоты́ морски́я, ди́вен в высо́ких Госпо́дь. Свиде́ния Твоя уве́ришася зело́, до́му Твоему́ подоба́ет святы́ня, Го́споди, в долготу́ дний.

**Псалом Давиду, в четвертый субботы, 93.**

**Б**ог отмще́ний Госпо́дь, Бог отмще́ний не обину́лся есть. Вознеси́ся, Судя́й земли́, возда́ждь воздая́ние го́рдым. Доко́ле гре́шницы, Го́споди, доко́ле гре́шницы восхва́лятся? Провеща́ют и возглаго́лют непра́вду, возглаго́лют вси́ де́лающии беззако́ние? Лю́ди Твоя, Го́споди, смири́ша и достоя́ние Твое озло́биша. Вдови́цу и си́ра умори́ша и прише́льца уби́ша, и ре́ша: не у́зрит Госпо́дь, ниже́ уразуме́ет Бог Иа́ковль. Разуме́йте же безу́мнии в лю́дех, и бу́ии не́когда умудри́теся. Насажде́й у́хо, не слы́шит ли? Или́ созда́вый о́ко, не сматря́ет ли? Наказу́яй язы́ки, не обличи́т ли, уча́й челове́ка ра́зуму? Госпо́дь весть помышле́ния челове́ческая, я́ко суть су́етна. Блаже́н челове́к, его́же а́ще нака́жеши, Го́споди, и от зако́на Твоего́ научи́ши его, укроти́ти его от дней лю́тых, до́ндеже изры́ется гре́шному я́ма. Я́ко не отри́нет Госпо́дь люде́й Свои́х, и достоя́ния Своего́ не оста́вит, до́ндеже пра́вда обрати́тся на суд, и держа́щиися ея́ вси пра́вии се́рдцем. Кто́ воста́нет ми на лука́внующия? Или́ кто спредста́нет ми на де́лающия беззако́ние? А́ще не Госпо́дь помо́гл бы ми, вма́ле всели́лася бы во ад душа́ моя́. А́ще глаго́лах: подви́жеся нога́ моя, ми́лость Твоя, Го́споди, помога́ше ми. По мно́жеству боле́зней моих в се́рдце мое́м, утеше́ния Твоя́ возвесели́ша ду́шу мою. Да не прибу́дет Тебе́ престо́л беззако́ния, созида́яй труд на повеле́ние. Уловя́т на ду́шу пра́ведничу, и кровь непови́нную осу́дят. И бысть мне Госпо́дь в прибе́жище, и Бог мой в по́мощь упова́ния моего́. И возда́ст им Госпо́дь беззако́ние их, и по лука́вствию их погуби́т я́ Госпо́дь Бог.

**Сла́ва Отцу́ и Сыну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Хвала песни Давиду, не надписан у еврей, 94.**

**П**рииди́те, возра́дуемся Го́сподеви, воскли́кнем Бо́гу Спасителю на́шему: предвари́м лице́ Его во испове́дании, и во псалме́х воскли́кнем Ему́. Я́ко Бог ве́лий Госпо́дь, и Царь ве́лий по всей земли́, я́ко в руце́ Его вси концы́ земли, и высоты́ гор Того суть. Я́ко Того́ есть мо́ре, и Той сотвори́ е́, и су́шу ру́це Его́ созда́сте. Прииди́те поклони́мся и припаде́м Ему, и воспла́чемся пред Го́сподем сотво́ршим нас: я́ко Той есть Бог наш, и мы лю́дие па́жити Его́, и о́вцы руки́ Его́. Днесь а́ще глас Его услы́шите, не ожесточи́те серде́ц ва́ших, я́ко в прогне́вании, по дни искуше́ния в пустыни, во́ньже искуси́ша Мя отцы́ ва́ши, искуси́ша Мя, и ви́деша дела́ Моя. Четы́редесять лет негодова́х ро́да того́, и рех: при́сно заблужда́ют се́рдцем, ти́и же не позна́ша путе́й Моих, я́ко кля́хся во гне́ве Моем, а́ще вни́дут в поко́й Мой.

**Хвала песни Давиду, внегда дом созидашеся по пленении, не надписан у еврей, 95.**

**В**оспо́йте Го́сподеви пе́снь но́ву, воспо́йте Го́сподеви вся земля́, воспо́йте Го́сподеви, благослови́те и́мя Его, благовести́те день от дне спасе́ние Его. Возвести́те во язы́цех сла́ву Его, во всех лю’дех чудеса́ Его. Я́ко ве́лий Госпо́дь и хвален зело́, стра́шен есть над всеми бо́ги. Я́ко вси бо́зи язы́к бе́сове: Госпо́дь же небеса́ сотвори́. Испове́дание и красота́ пред Ним, святы́ня и великоле́пие во святи́ле Его. Принеси́те Го́сподеви оте́чествия язы́к, принеси́те Го́сподеви сла́ву и честь. Принеси́те Го́сподеви сла́ву и́мени Его, возми́те же́ртвы, и входи́те во дворы́ Его. Поклони́теся Го́сподеви во дворе́ святе́м Его, да подви́жится от лица́ Его вся земля́. Рцы́те во язы́цех, я́ко Госпо́дь воцари́ся, и́бо испра́ви вселе́нную, я́же не подви́жится: су́дит лю́дем пра́востию. Да возвеселя́тся небеса́, и ра́дуется земля́, да подви́жится мо́ре и исполне́ние его. Возра́дуются поля́, и вся я́же на них, тогда́ возра́дуются вся древа́ дубра́вная. От лица́ Госпо́дня, я́ко гряде́т, я́ко гряде́т суди́ти земли́, суди́ти вселе́нней в пра́вду, и лю́дем и́стиною Свое́ю.

**Псалом Давиду, егда земля его устрояшеся, не надписан у еврей, 96.**

**Г**оспо́дь воцари́ся, да ра́дуется земля́, да веселя́тся о́строви мно́зи. О́блак и мрак о́крест Его, пра́вда и судьба́ исправле́ние престо́ла Его. Огнь пред Ним преды́дет, и попали́т о́крест враги́ Его. Освети́ша мо́лния Его́ вселе́нную: ви́де, и подви́жеся земля́. Го́ры я́ко воск раста́яша от лица́ Госпо́дня, от лица́ Го́спода всея́ земли́. Возвести́ша небеса́ пра́вду Его, и ви́деша вси лю́дие сла́ву Его. Да постыдя́тся вси кла́няющиися истука́нным, хва́лящиися о и́долех свои́х, поклони́теся Ему вси А́нгели Его. Слы́ша и возвесели́ся Сио́н, и возра́довашася дще́ри иуде́йския, суде́б ра́ди Твоих, Го́споди. Я́ко Ты Госпо́дь Вы́шний над все́ю земле́ю, зело́ превозне́слся еси́ над всеми бо́ги. Лю́бящии Го́спода, ненави́дите зла́я, храни́т Госпо́дь ду́ши преподо́бных Своих, из руки́ гре́шничи изба́вит я́. Свет возсия́ пра́веднику, и пра́вым се́рдцем весе́лие. Весели́теся, пра́веднии, о Го́споде и испове́дайте па́мять Святы́ни Его.

**Сла́ва Отцу́ и Сы́ну и Свято́му Ду́ху.**

**Лик: И ныне и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху.**

**Чтец: И ны́не и присно и во ве́ки веков. Ами́нь.**

**Псалом Давиду, 97.**

**В**оспо́йте Го́сподеви песнь но́ву, я́ко ди́вна сотвори́ Госпо́дь. Спасе́ Его десни́ца Его, и мы́шца свята́я Его. Сказа́ Госпо́дь спасе́ние Свое́, пред язы́ки откры́ пра́вду Свою. Помяну́ ми́лость Свою Иа́кову, и и́стину Свою́ до́му Изра́илеву, ви́деша вси концы́ земли́ спасе́ние Бо́га на́шего. Воскли́кните Бо́гови вся земля́, воспо́йте, и ра́дуйтеся, и по́йте. По́йте Го́сподеви в гу́слех, в гу́слех и гла́се псало́мсте. В труба́х ко́ваных и гла́сом трубы́ ро́жаны воструби́те пред Царе́м Го́сподем. Да подви́жится мо́ре и исполне́ние его, вселе́нная и вси живу́щии на ней. Ре́ки воспле́щут руко́ю вку́пе, го́ры возра́дуются от лица́ Госпо́дня, я́ко гряде́т, я́ко и́дет суди́ти земли́, суди́ти вселе́нней в пра́вду, и лю́дем пра́востию.

**Псалом Давиду, 98.**

**Г**оспо́дь воцари́ся, да гне́ваются лю́дие: седя́й на Херуви́мех, да подви́жится земля́. Госпо́дь в Сио́не вели́к, и высо́к есть над все́ми людьми́. Да испове́дятся и́мени Твоему́ вели́кому, я́ко стра́шно и свя́то есть. И честь царе́ва суд лю́бит: Ты угото́вал еси́ правоты́, суд и пра́вду во Иа́кове Ты сотвори́л еси́. Возноси́те Го́спода Бо́га на́шего, и покланя́йтеся подно́жию но́гу Его́, я́ко свя́то есть. Моисе́й и Ааро́н во иере́ех Его, и Саму́ил в призыва́ющих и́мя Его: призыва́ху Го́спода, и Той послу́шаше их. В столпе́ о́блачне глаго́лаше к ним: я́ко храня́ху свиде́ния Его и повеле́ния Его, я́же даде́ им. Го́споди Бо́же наш, Ты послу́шал еси́ их: Бо́же, Ты ми́лостив быва́л еси́ им, и мща́я на вся начина́ния их. Возноси́те Го́спода Бо́га на́шего, и покланя́йтеся в горе́ святе́й Его, я́ко Свят Госпо́дь Бог наш.

**Псалом Давиду, во исповедание, 99.**

**В**оскли́кните Бо́гови вся земля́, рабо́тайте Го́сподеви в весе́лии, вни́дите пред Ним в ра́дости. Уве́дите, я́ко Госпо́дь Той есть Бог наш: Той сотвори́ нас, а не мы, мы же лю́дие Его и о́вцы па́жити Его. Вни́дите во врата́ Его во исповедании, во дворы́ Его в пе́ниих: испове́дайтеся Ему, хвали́те и́мя Его. Я́ко благ Госпо́дь, в век ми́лость Его, и да́же до ро́да и ро́да и́стина Его.

**Псалом Давиду, 100.**

**М**и́лость и суд воспою́ Тебе, Го́споди. Пою́ и разуме́ю в пути́ непоро́чне, когда́ прии́деши ко мне? Прехожда́х в незло́бии се́рдца моего посреде́ до́му моего. Не предлага́х пред очи́ма мои́ма вещь законопресту́пную: творя́щия преступле́ние возненави́дех. Не прильпе́ мне се́рдце стропти́во, уклоня́ющагося от Мене лука́ваго не позна́х. Оклевета́ющаго тай и́скренняго своего́, сего́ изгоня́х: го́рдым о́ком, и несы́тым се́рдцем, с сим не ядя́х. О́чи мои на ве́рныя земли́, посажда́ти я́ со мною: ходя́й по пути́ непоро́чну, сей ми служа́ше. Не живя́ше посреде́ до́му моего творя́й горды́ню, глаго́ляй непра́ведная, не исправля́ше пред очи́ма мои́ма. Во у́трия избива́х вся гре́шныя земли́, е́же потреби́ти от града Госпо́дня вся де́лающия беззако́ние.

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**А**ллилу́иа, аллилу́иа, аллилу́иа, сла́ва Тебе́, Бо́же.  **(Трижды.)**

**Г**о́споди, поми́луй. **(Трижды.)**

***Посем священник, став пред царскими дверьми, глаголет настоящий тропарь со стихи, во глас 6:***

**Священник: Зау́тра услы́ши глас мой, Царю́ мой и Бо́же мой. (Поклон великий.)**

**Лик: З**ау́тра услы́ши глас мой, Царю́ мой и Бо́же мой.

**Стих 1: Глаго́лы моя внуши́, Го́споди, разуме́й зва́ние мое. (Поклон великий.)**

**Лик: З**ау́тра услы́ши глас мой, Царю́ мой и Бо́же мой.

**Стих 2: Я́ко к Тебе́ помолю́ся, Го́споди. (Поклон великий.)**

**Лик: З**ау́тра услы́ши глас мой, Царю́ мой и Бо́же мой.

**Священник: Сла́ва Отцу́ и Сы́ну и Свято́му Ду́ху.**

**Чтец: И ны́не и при́сно и во ве́ки веко́в. Ами́нь.**

**Ч**то Тя нарече́м, о Благода́тная? Не́бо, я́ко возсия́ла еси́ Со́лнце Пра́вды. Рай, я́ко прозябла́ еси́ Цвет Нетле́ния. Де́ву, я́ко пребыла́ еси́ нетле́нна. Чистую Ма́терь, я́ко име́ла еси́ на святы́х Твои́х объя́тиях Сы́на, всех Бо́га. Того́ моли́ спасти́ся душа́м на́шим.

***Таже поем на оба лика:***

**Лик: С**топы́ моя напра́ви по словеси́ Твоему́, и да не облада́ет мно́ю вся́кое беззако́ние. **(Дважды.)**

**И**зба́ви мя от клеветы́ челове́ческия, и сохраню́ за́поведи Твоя. **(Дважды.)**

**Л**ице́ Твое́ просвети́ на раба́ Твоего́ и научи́ мя оправда́нием Твоим. **(Дважды.)**

**Д**а испо́лнятся уста́ моя хвале́ния Твоего́, Го́споди, я́ко да воспою́ сла́ву Твою́, весь день великоле́пие Твое́.  **(Трижды.)**

***Посем чтец глаголет:***

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**П**ресла́вную Бо́жию Ма́терь, и святы́х А́нгел Святе́йшую немо́лчно воспои́м се́рдцем и усты́, Богоро́дицу Сию́ испове́дающе, я́ко вои́стинну ро́ждшую Бо́га воплоще́нна и моля́щуюся непреста́нно о душа́х на́ших.

**Г**о́споди, поми́луй. **(40 раз.)**

**И**́же на вся́кое вре́мя и на вся́кий час, на небеси́ и на земли́ покланя́емый и сла́вимый Христе́ Бо́же, долготерпели́ве, многоми́лостиве, многоблагоутро́бне, И́же пра́ведныя любя́й и гре́шныя ми́луяй, И́же вся зовы́й ко спасе́нию, обеща́ния ра́ди бу́дущих благ. Сам, Го́споди, приими́ и на́ша в час сей моли́твы, и испра́ви живо́т наш к за́поведем Твоим: ду́ши на́ша освяти́, телеса́ очи́сти, помышле́ния испра́ви, мы́сли очи́сти и изба́ви нас от вся́кия ско́рби, зол и боле́зней. Огради́ нас святы́ми Твои́ми А́нгелы, да ополче́нием их соблюда́еми и наставля́еми, дости́гнем в соедине́ние ве́ры, и в ра́зум непристу́пныя Твоея́ сла́вы: я́ко благослове́н еси́ во ве́ки веко́в. Ами́нь.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Ч**естне́йшую Херувим и сла́внейшую без сравне́ния Серафим, без истле́ния Бо́га Сло́ва ро́ждшую, су́щую Богородицу Тя велича́ем.

**И**́менем Госпо́дним благослови́, о́тче.

**Священник: Бо́же, уще́дри ны и благослови́ ны, просвети́ лице́ Твое́ на ны и поми́луй ны.**

**Чтец: А**ми́нь.

**Молитва святаго Ефрема:**

**Священник: Го́споди и Владыко живота́ моего́, дух пра́здности, уны́ния, любонача́лия и праздносло́вия не даждь ми. (Поклон великий.)**

**Священник: Дух же целому́дрия, смиренному́дрия, терпения и любве́ да́руй ми, рабу́ Твоему́. (Поклон великий.)**

**Священник: Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. Ами́нь. (Поклон великий.)**

***Таже малых 12, глаголюще в себе на кийждо поклон: <div class=text-slugba-razdel style="font-style:normal;font-size: 1.2em;"><font color=black>Бо́же, очи́сти мя, гре́шнаго.</div>***

**И паки: Го́споди и Влады́ко живота́ моего́, дух пра́здности, уны́ния, любонача́лия и праздносло́вия не даждь ми.**

**Дух же целому́дрия, смиренному́дрия, терпе́ния и любве́ да́руй ми, рабу́ Твоему́.**

**Ей Го́споди Царю, да́руй ми зре́ти моя прегреше́ния и не осужда́ти бра́та моего́, я́ко благослове́н еси́ во ве́ки веко́в. (И поклон един великий.)**

**Чтец: А**ми́нь.

**С**вяты́й Бо́же, Святы́й Кре́пкий, Святы́й Безсме́ртный, помилуй нас. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**П**ресвята́я Тро́ице, поми́луй нас; Го́споди, очи́сти грехи́ на́ша; Влады́ко, прости́ беззако́ния на́ша; Святы́й, посети́ и исцели́ не́мощи на́ша, и́мене Твоего́ ра́ди.

**Г**о́споди, поми́луй. **(Трижды.)**

**Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**О**́тче наш, И́же еси́ на небесе́х! Да святи́тся и́мя Твое́, да прии́дет Ца́рствие Твое́, да бу́дет во́ля Твоя́, я́ко на небеси́ и на земли́. Хлеб наш насу́щный даждь нам днесь; и оста́ви нам до́лги на́ша, я́коже и мы оставля́ем должнико́м на́шим; и не введи́ нас во искуше́ние, но изба́ви нас от лука́ваго.

**Священник: Я́ко Твое́ есть Ца́рство и си́ла и сла́ва, Отца́ и Сы́на и Свята́го Ду́ха, ны́не и при́сно и во ве́ки веко́в.**

**Чтец: А**ми́нь.

**Г**о́споди, поми́луй. **(12 раз.)**

**Священник: Христе́, Све́те И́стинный, просвеща́яй и освяща́яй вся́каго челове́ка, гряду́щаго в мир, да зна́менается на нас свет лица́ Твоего́, да в нем у́зрим Свет непристу́пный, и испра́ви стопы́ на́ша к де́ланию за́поведей Твоих, моли́твами Пречи́стыя Твоея́ Ма́тере и всех Твои́х святы́х. Ами́нь.**

**Лик: В**збра́нной Воево́де победи́тельная, я́ко изба́вльшеся от злы́х, благода́рственная воспису́ем Ти, раби́ Твои́, Богоро́дице; но я́ко иму́щая держа́ву непобеди́мую, от вся́ких нас бед свободи́, да зове́м Ти: ра́дуйся, Неве́сто Неневе́стная.

**Священник: Сла́ва Тебе́, Христе́ Бо́же, Упова́ние на́ше, сла́ва Тебе́.**

**Лик: Сла́ва Отцу́ и Сы́ну и Свято́му Ду́ху, и ны́не и при́сно и во ве́ки веко́в. Ами́нь.**

**Г**о́споди, поми́луй. **(Трижды.)**

**Б**лагослови́.

**Священник глаголет отпуст:**

**Священник: Христо́с, И́стинный Бог наш, моли́твами Пречи́стыя Своея́ Ма́тере, честна́го сла́внаго Проро́ка, Предте́чи и Крести́теля Иоа́нна, святы́х сла́вных и всехва́льных апо́стол, (святых храма и дне), святы́х пра́ведных Богооте́ц Иоаки́ма и А́нны, и всех святы́х, поми́лует и спасе́т нас, я́ко Благ и Человеколю́бец.**

**Лик поет многолетие:**

***По Уставу, по окончании 1-го часа совершается лития о усопших, которая, по мысли Типикона, является неотъемлемой частью утреннего богослужения. Заупокойная лития по окончании 1-го часа назначается Типиконом во все седмичные дни. В субботу, Неделю и в праздничные дни этой литии нет. Такая же лития назначается Уставом и после отпуста вечерни в том случае, если вечерня не соединяется с Литургией Преждеосвященных Даров, т. е. в понедельник, вторник и четверг.***

**Полезная информация о памяти Преподо́бнаго Феофа́на**

**П**реподобный Феофан Исповедник, Сигрианский родился в 760 году в Константинополе у благочестивых и знатных родителей Исаака (родственника императора Льва Исаврянина и сына его Константина Копронима) и Феодотии. Исаак занимал при дворе почетные должности, был правителем острова на Эгейском море. Отец умер, когда мальчику, также названному Исааком, было 3 года. Опекуном Исаака стал сам император Константин V Копроним (741–775). Когда Исааку исполнилось 12 лет, его обручили с Мегало (в иночестве Ирина), дочерью патрикия Льва, приближенного императора Льва IV Хазара (775–780). В 18 лет Исаак женился на ней, но, по согласию с женой, хранил целомудрие. Император не любил девства. Чтобы отклонить Исаака от намерения удалиться в пустыню, он послал его с поручением в Кизик, потом определил его в свою гвардию. По пути в Кизик в Сигрианских горах (Малая Азия, в районе Мраморного моря) Исаак встретил прозорливого старца Григория по прозванию Стратигий. Старец открыл юноше, что императору жить осталось недолго, а после смерти императора он легко сможет исполнить свое благое намерение. Ирине он предрек, что ее муж будет удостоен мученического венца.

**П**ервое предсказание преподобного Григория вскоре исполнилось. Исаак и жена его отпустили своих слуг и раздали все свое богатство. Жена стала монахиней в Пригипповой обители на одном из Принцевых островов в Мраморном море. В иночестве Ирина угодила Богу и получила дар исцелять болезни, о чем впоследствии поведал святитель Мефодий, Патриарх Константинопольский (843–847; память 14 июня), писатель житий их обоих. Исаак же отправился к старцу Григорию Стратигию и был пострижен им в иноческий образ с именем Феофан (являющий Бога). Инок Феофан жил при старце довольно продолжительное время.

**В**последствии преподобный Феофан, по благословению старца Григория, основал монастырь на острове Колонимос, где затворился в келлии и занимался переписыванием книг, достигнув в этом деле большого искусства. Через некоторое время он устроил еще одну обитель в Сигрианских горах, в 30-ти верстах от Кизика, назвал ее Мегагрит (Великое Село) и был в ней игуменом 27 лет.

**П**реподобный Феофан, игумен Великого Села в Сигриане, присутствовал на VII Вселенском Соборе в Никее в 787 году. Там, где многие красовались прекрасными одеждами, колесницами и конями, он появился на плохом осле и в заплатанном рубище. Все, кто знал его прежнюю жизнь, когда он был богат, знатен и близок к императору, умилялись, видя его в таком смирении и нищете.

**З**а благочестивую добродетельную жизнь дана была ему от Господа благодать чудотворения. Он исцелял болезни и изгонял бесов. Однажды, плывя на корабле, преподобный Феофан утишил бурю. Достигнув возраста более пятидесяти лет, он заболел каменной болезнью и жестоко страдал. Хотя молитвой своей он исцелял других от болезни, но об исцелении своего недуга не просил, а все принимал от Господа с благодарением. В этой болезни и настало время исповеднической кончины по пророчеству прозорливого старца Григория, сказавшего некогда Ирине, что жених ее удостоится мученического венца.

**В** 813 году императором стал иконоборец Лев Армянин (813–820). Он изгнал с престола святого Патриарха Никифора (806–815), отправил в заточение преподобного Феодора Студита († 826: память 11 ноября) с его учениками. Церковный историк Георгий Кедрин пишет, что, когда святой Патриарх Константинопольский Никифор ехал морем в заточение и на корабле проезжал мимо той местности, где находилась обитель преподобного Феофана, они, узнав об этом прозорливыми духовными очами, поклонились друг другу, ибо обоим им предстояло пострадать за почитание святых икон.

**В** скором времени наступил черед и преподобного Феофана. Он был вызван императором Львом Армянином в Константинополь, и тот поначалу льстил ему, тщась лукавством пошатнуть истинную веру преподобного Феофана. Но, увидев неколебимую твердость, повелел сковать и заточить в темницу, а монастырь Мегагрит предать огню. Не победив веры словами, император хотел одолеть ее силой.

**П**осле двухлетнего заточения в Константинополе преподобный Феофан был сослан на Самофракийский остров в Эгейском море. Прожив на этом острове всего 23 дня, святой Феофан преставился ко Господу. Честное тело его было предано погребению и положено в деревянной раке. Бог прославил святого угодника знамениями Своей милости. Много больных, притекая с верой к раке преподобного Феофана, получали исцеление. После смерти нечестивого императора Льва Армянина обитель Мегагрит в Сигрианских горах была восстановлена и туда перенесены были мощи преподобного Феофана. Святой Феофан оставил после себя «Хронику» (М., 1884, в переводе В. Н. Оболенского и Ф. А. Терновского), в которой описал историю Христианской Церкви с 285 до 813 года (закончив труд, начатый его другом Георгием Синкеллом, который довел свою хронику от сотворения мира до 285 года).

**Ж**итие преподобного Феофана составил святитель Мефодий, Патриарх Константинопольский. Панегирик ему написал преподобный Феодор Студит. В нем, не скрывая неискушенности святого Феофана «в утонченной мудрости», преподобный Феодор Студит отмечает, что «чистотою сердца святой обрел благодать знания и превосходил разумом многих мнимых философов и грамматиков».